﻿လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 1

1 စီၤအၤဒၣ်, စီၤၡ့သး, စီၤအနိၣ်, 2 စီၤက့ၤနၣ်, စီၤမၤဟလၤလ့လး, စီၤယၤရ့း, 3 စီၤဃနိာ်, စီၤမသူၤၡလၤ, စီၤလ့ၤမ့း, 4 စီၤနိအၤ, စီၤၡ့ၣ်, စီၤဃၣ်, ဒီးစီၤယ့ဖ့းသးလီၤ. 5 ဒီးစီၤယ့ဖ့းသး အဖိခွါမ့ၢ် စီၤကိမၢၤ, ဒီးစီၤမကိး, ဒီး စီၤမၤဒဲ, ဒီးစီၤယၤဝၣ်, ဒီးစီၤတူၤဘလး, ဒီးစီၤမ့ၤၡ့း, ဒီးစီၤတံၤရ့းလီၤ. 6 ဒီးစီၤကိမၢၤ အဖိခွါမ့ၢ် စီၤအၤၡကံနး, ဒီးစီၤရံဖသး, ဒီးစီၤတိကးရမၤလီၤ. 7 ဒီးစီၤယၤဝၣ် အဖိခွါမ့ၢ် စီၤအလံၡၤ, ဒီးစီၤတၢ်ၡံၣ်, စီၤကံးတံၣ်, ဒီးစီၤဒိဒၤနံၣ်လီၤ. 8 ဒီးစီၤဃၣ် အဖိခွါမ့ၢ် စီၤကူၤၡး, ဒီးစီၤမံးစရၤယံၣ်, စီၤဖူး, ဒီးစီၤကနၤဧၣ်လီၤ. 9 ဒီးစီၤကူၤၡး အဖိခွါမ့ၢ် စီၤစဘၤ, ဒီးစီၤဃဝံၤလၤ, ဒီးစီၤစၤဘတၤ, ဒီးစီၤရၤဧမၤ, ဒီးစီၤစၤဘတံကၤလီၤ. ဒီးစီၤရၤဧမၤ အဖိခွါမ့ၢ် စီၤၡဘၤ, ဒီးစီၤဒဒၣ်လီၤ. 10 ဒီးစီၤကူၤၡး ထီၣ်ဖိ စီၤနံးမရိးလီၤ. အဝဲဒၣ်န့ၣ် ကဲသီ ပှၤအဒိၣ် လၢဟီၣ်ခိၣ်ချၢလီၤ. 11 ဒီးစီၤမံးစရၤယံၣ် ထီၣ်ဖိ စီၤလူဒံၣ်, ဒီးစီၤဧနၤမံၣ်, ဒီးစီၤလဟါဘံၣ်, ဒီးစီၤနၤဖထူဃံၣ်, 12 ဒီးစီၤပသြုစံၣ်, ဒီးစီၤကၤစလူဃံၣ်, (ပှၤဖလ့ၡသးဖိ လီၤစၢၤ လၢအီၤ,) ဒီးစီၤကၤပတိရံၣ်လီၤ. 13 ဒီးစီၤကနၤဧၣ် ထီၣ်ဖိ စီၤစံဒိၣ် အဝဲၢ်ကိတဂၤ, ဒီးစီၤဃ့ၤသး, 14 ဒီးယဘူၣ်ဖိ, ဒီးအမိၢ်ဖိ, ဒီးကံၢ်ကၣ်ဖိ, 15 ဒီးဃံၤဝံဖိ, ဒီးဧၤရကၤဖိ, ဒီးစံၣ်ဖိ, 16 ဒီးအၢ်ဝးဖိ, ဒီးစမၢ်ဖိ, ဒီးဃမါသးဖိ လီၤ. 17 ဒီးစီၤၡ့ၣ် အဖိခွါမ့ၢ် စီၤဧ့ၤလၣ်, ဒီးစီၤအၤၡူၢ်, ဒီးစီၤအၢ်ဖးၡး ဒီးစီၤလူး, ဒီးစီၤအရၣ်, ဒီးစီၤဧူးစး, ဒီးစီၤဃူလး, ဒီးစီၤက့သၢ်, ဒီးစီၤမ့ၤၡ့းလီၤ. 18 ဒီးစီၤအၢ်ဖးၡး ထီၣ်ဖိ စီၤစ့ၤလါ, ဒီးစီၤစ့ၤလါ ထီၣ်ဖိ စီၤဧ့ၤဘ့ၢ်, 19 ဒီးစီၤဧ့ၤဘ့ၢ် ထီၣ်ဖိ အဖိခွါ ခံဂၤလီၤ. အဝဲတဂၤ အမံၤမ့ၢ် စီၤပ့ၤလ့းလီၤ. အဂ့ၢ်ဒ်အံၤ, လၢအဝဲတဂၤ အစိၤန့ၣ် ဟီၣ်ခိၣ်ဖိ လီၤမုၢ်လီၤဖး လီၤ. ဒီးအဒီပုၢ်ဝဲၢ် အမံၤမ့ၢ် စီၤယးကတၣ်လီၤ. 20 ဒီးစီၤယးကတၣ် ထီၣ်ဖိ စီၤအၤလမိဒး, ဒီးစီၤၡ့လဖး, ဒီးစီၤဃၤစရမၤဝ့း, ဒီးစီၤယၤရၢ်, 21 ဒီးစီၤဟဒိၣ်ရၣ်, ဒီးစီၤအူစလး, ဒီး စီၤဒံးကလး, 22 ဒီးစီၤဧူဘလး, ဒီးစီၤအဘံမအ့လး, ဒီးစီၤၡၤဘၤ, 23 ဒီးစီၤအိဖ့ၢ်, ဒီးစီၤဃဝံၤလၤ, ဒီးစီၤယိဘာ်လီၤ. အဝဲသ့ၣ်တဖၣ် ခဲလၢာ်န့ၣ်မ့ၢ် စီၤယးကတၣ် အဖိခွါလီၤ. 24 စီၤၡ့ၣ်, စီၤအၢ်ဖးၡး, စီၤစ့ၤလါ, 25 စီၤဧ့ၤဘ့ၢ်, စီၤပ့ၤလ့း, စီၤရူၤ, 26 စီၤစရူာ်, စီၤနၤဃိၢ်, ဒီးစီၤတ့ရၤ, 27 စီၤအၤဘြၤ (အဝဲန့ၣ်မ့ၢ် စီၤအၤဘြၤဟၣ်လီၤ.) 28 စီၤအၤဘြၤဟၣ် အဖိခွါမ့ၢ် စီၤအံၤစဲး, ဒီးယံးၡမၤဧ့လးလီၤ. 29 အအံၤမ့ၢ် အစၢၤအသွဲၣ်. စီၤယံးၡမၤဧ့လး အဖိခွါ အဝဲၢ်ကိ စီၤနဘါယိး, ဒီးစီၤက့ဒၢ်, ဒီးစီၤအးဒဘလး, ဒီးစီၤမံးဘစၣ်, 30 ဒီးစီၤမံးၡၤမၤ, ဒီးစီၤဒူမၤ, စီၤမၤစၤ, ဒီးစီၤဃဒၢ်, ဒီးစီၤတ့မၤ, 31 ဒီးစီၤယတူၢ်, ဒီးစီၤနါဖံၢ်, ဒီးစီၤက့ဒမၤလီၤ. အဝဲသ့ၣ်တဖၣ်န့ၣ်မ့ၢ် စီၤယံးၡမၤဧ့လး အဖိခွါလီၤ. 32 ဒီးအအံၤမ့ၢ် စီၤအၤဘြၤဟၣ် အသံၣ်မါ နီၢ်ကတူရၤ အဖိခွါတဖၣ်, ဆံးစၢ်န့ၢ်ဝဲ လၢစီၤစံးမရၣ်, ဒီးစီၤယးကၡၣ်, ဒီးစီၤမဒၣ်, ဒီးစီၤမံးဒယၣ်, ဒီးစီၤယံးၡဘး, ဒီးစီၤၡူာ်လီၤ. ဒီးစီၤယးကၡၣ် အဖိခွါမ့ၢ် စီၤၡဘၤ, ဒီးစီၤဒဒၣ်လီၤ. 33 ဒီး စီၤမံးဒယၣ် အဖိခွါမ့ၢ် စီၤဧ့ၤဖၣ်, ဒီးစီၤဧ့ၤဖ့ၢ်, ဒီးစီၤဃနိာ်, ဒီးစီၤအဘံဒၤ, ဒီးစီၤအ့ၤလဒါဧၤလီၤ. အဝဲသ့ၣ်တဖၣ်န့ၣ်မ့ၢ် နီၢ်ကတူရၤ အဖိခွါလီၤ. 34 ဒီးစီၤအၤဘြၤဟၣ် ထီၣ်ဖိ စီၤအံၤစဲးလီၤ. စီၤအံၤစဲးအဖိ ဖိခွါမ့ၢ် စီၤဧ့ၡီၤ, ဒီးစီၤအံၣ်စရ့လးလီၤ. 35 ဒီးစီၤဧ့ၡီၤ အဖိခွါ မ့ၢ် စီၤအလံဖးစး, စီၤရဧူၤအ့လး, ဒီးစီၤယၤဧူၡး ဒီးစီၤယၤဧလၤ, ဒီးစီၤကိၤရးလီၤ. 36 ဒီးစီၤအလံဖးစး အဖိခွါမ့ၢ် စီၤတ့ၤမၣ် ဒီးစီၤအိမၢ်, စီၤစဖိၤ ဒီးစီၤကၤတၣ်, စီၤကနးစး ဒီးစီၤတံးမနၤ, ဒီးစီၤဧမၤလ့းလီၤ. 37 ဒီးစီၤရဧူၤအ့လး အဖိခွါမ့ၢ် စီၤနၤဃး, စီၤစ့ရၤ, စီၤၡးမၤ, ဒီးစီၤမံစၤလီၤ. 38 ဒီးစီၤစံဧၢ် အဖိခွါမ့ၢ် စီၤလိတၣ်, ဒီးစီၤၡိဘလး, ဒီးစီၤစံးဘဧိၣ်, ဒီးစီၤဧနၤ, ဒီးစီၤဒံၡိၣ်, ဒီးစီၤအ့စၢ်, ဒီးစီၤဒံၡၣ်လီၤ. 39 ဒီးစီၤလိတၣ် အဖိခွါမ့ၢ် စီၤဃိၢ်ရံၤ, ဒီးစီၤဟ့မၣ်, ဒီးစီၤလိတၣ် အဒီပုၢ်ဝဲၢ်ပိာ်မုၣ် နီၢ်တံးမနၤလီၤ. 40 ဒီးစီၤၡိဘလး အဖိခွါမ့ၢ် စီၤဧးလဝၣ်, ဒီးစီၤမနၤဃး, ဒီးစီၤဧ့ၤဘါလး, စီၤၡဖိၤ, ဒီးစီၤအိၣ်နၣ်လီၤ. ဒီးစီၤစံးဘဧိၣ် အဖိခွါမ့ၢ် စီၤအၣ်ယၤ, ဒီးစီၤဧနၤလီၤ. 41 ဒီးစီၤဧနၤ အဖိခွါမ့ၢ် စီၤဒံၡိၣ်လီၤ. ဒီးစီၤဒံၡိၣ် အဖိခွါမ့ၢ် စီၤဃ့းမဒၣ်, ဒီးစီၤအ့းၡဘၣ်, ဒီးစီၤယံးသရၣ်, ဒီးစီၤကရၣ်လီၤ. 42 ဒီးစီၤအ့စၢ် အဖိခွါမ့ၢ် စီၤဘံးလဟၣ်, ဒီးစီၤစၤဧဝၣ်, ဒီးစီၤယၤဧကၣ်လီၤ. ဒီးစီၤဒံၡၣ် အဖိခွါမ့ၢ် စီၤဧူးစး, ဒီးစီၤအၤရၣ်လီၤ. 43 ဒီးအအံၤမ့ၢ် စီၤပၤ လၢအကဲစီၤပၤ လၢကီၢ်အဒိၣ်အပူၤ လၢစီၤပၤ တချုး ကဲဒံးဘၣ် လၢပှၤအံၣ်စရ့လးဖိ အဖီခိၣ် လီၤ. စီၤဘဧိၢ် အဖိခွါ စီၤဘ့လၤ, ဒီးအဝ့ၢ်အမံၤမ့ၢ် ဒံးနဟးဘၤလီၤ. 44 ဒီးစီၤဘ့လၤ သံဝဲ, ဒီးစီၤစ့ရၤ အဖိခွါ ဘၣ်ဃးဒီး ဝ့ၢ်ဘိးစရၤ, စီၤယိဘး ကဲစီၤပၤ လၢအလီၢ်လီၤ. 45 ဒီးစီၤယိဘး သံဝဲ, ဒီးစီၤဃူၡၣ် ဘၣ်ဃးဒီး ကီၢ်တ့ၤမၣ် ကဲစီၤပၤ လၢအလီၢ်လီၤ. 46 ဒီးစီၤဃူၡၣ် သံဝဲ, ဒီးစီၤဘဒး အဖိခွါ (လၢအကျီသံကွံာ် မံးဒယၣ် လၢတၢ်ပျီပူၤ မိၤအး အပူၤ) စီၤဟးဒး ကဲစီၤပၤ လၢအလီၢ်, ဒီးအဝ့ၢ်အမံၤမ့ၢ် ဧဝံးလီၤ. 47 ဒီးစီၤဟးဒး သံဝဲ, ဒီးစီၤစးမလၤ ဘၣ်ဃးဒီး မးစရ့ကၤ ကဲစီၤပၤ လၢအလီၢ်လီၤ. 48 ဒီးစီၤစးမလၤ သံဝဲ, ဒီးစီၤစီလူး ဘၣ်ဃးဒီး ဝ့ၢ်ရဃိဘိး လၢထံမိၢ်ပှၢ်အနံၤန့ၣ် ကဲစီၤပၤ လၢအလီၢ်လီၤ. 49 ဒီးစီၤစီလူး သံဝဲ, ဒီးစီၤဧးကဘိၢ် အဖိခွါ စီၤဘဧၤလဃါနၣ် ကဲစီၤပၤ လၢအလီၢ်လီၤ. 50 ဒီးစီၤဘဧၤလဃါနၣ် သံဝဲ, ဒီးစီၤဃဒၢ် ကဲစီၤပၤ လၢအလီၢ်လီၤ. ဒီးအဝ့ၢ်အမံၤမ့ၢ် ဖၤဧံၤ, ဒီးအမါအမံၤမ့ၢ် နီၢ်မဟ့တးဘအ့လး, နီၢ်မးတရ့း အဖိမုၣ်, စီၤမ့စဟး အဖိမုၣ်လီၤ. 51 ဒီးစီၤဃဒၢ် သံဝဲလီၤ. ဒီးအဒိၣ်အစကီၤတဖၣ်မ့ၢ် စကီၤ တံးမနၤ, စကီၤ ဧးလဝၣ်, စကီၤ ယသ့း, 52 စကီၤ အဟိးလံးဘါမၤ, စကီၤ အ့လး, စကီၤ ပံနိၣ်, 53 စကီၤ ကနးစး, စကီၤ တ့ၤမၣ်, စကီၤ မံးဘစၢ်, 54 စကီၤ မးကဒံးအ့လး, စကီၤ ဧံရၣ်လီၤ. အဝဲသ့ၣ်တဖၣ်န့ၣ်မ့ၢ် အဒိၣ်အစကီၤတဖၣ်လီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 2

1 စီၤရူၤဘ့ၣ်, စီၤစူၤမ့းအိၣ်, စီၤလ့ၤဝံ ဒီးစီၤယူဒၤ, စီၤယံးစၣ်ကၢ် ဒီးစီၤစဘူလိၣ်, 2 စီၤဒၣ်, စီၤယိၤသး, ဒီးစီၤဘံၣ်ယၤမံၣ်, စီၤနးသၤလံ, စီၤကး ဒီးစီၤအၤၡ့ၢ်လီၤ. 3 စီၤယူဒၤ အဖိခွါ, စီၤအ့ၢ်, ဒီးစီၤအိနၣ်, ဒီးစီၤၡ့လၤ သၢဂၤန့ၣ် ပှၤကနၤဧၣ်မုၣ် နီၢ်ၡူဧၤ အဖိမုၣ် ဆံးစၢ်န့ၢ်ဝဲ လၢအဂီၢ်လီၤ. ဒီးစီၤယူဒၤ အဖိဝဲၢ်ကိ စီၤအ့ၢ်မ့ၢ် ပှၤအၢ လၢယွၤအမဲာ်, ဒီးယွၤ မၤသံအီၤလီၤ. 4 ဒီးအဒဲၣ် နီၢ်တၤမၢ် ဆံးစၢ်န့ၢ် စီၤဖ့ၤရ့း, ဒီးစီၤစ့ရၤ လၢအဂီၢ်လီၤ. စီၤယူဒၤ အဖိခွါ ခဲလၢာ်န့ၣ်မ့ၢ် ယဲၢ်ဂၤလီၤ. 5 ဒီးစီၤဖ့ၤရ့း အဖိခွါမ့ၢ် စီၤဃ့စရိၣ်, ဒီးစီၤဃမူးလီၤ. 6 ဒီးစီၤစ့ရၤ အဖိခွါမ့ၢ် စီၤစံၣ်ရံၤ, ဒီးစီၤအ့ၤသၣ်, ဒီးစီၤဟ့မၣ်, ဒီးစီၤကးလကိးလး, ဒီးစီၤဒါရၤလီၤ. ခဲလၢာ်န့ၣ် အိၣ်ယဲၢ်ဂၤလီၤ. 7 ဒီးစီၤကၢ်မံၤ အဖိခွါမ့ၢ် စီၤဧၤကၢ်, ပှၤမၤကိၢ်မၤဂီၤအံၣ်စရ့လး လၢအမၤကမၣ်တၢ် လၢတၢ်ဘၣ်ဆိၣ်အၢ အပူၤလီၤ. 8 ဒီးစီၤအ့ၤသၣ် အဖိခွါမ့ၢ် စီၤဧစၤရယၤလီၤ. 9 ဒီးစီၤဃ့စရိၣ် အဖိခွါ လၢအအိၣ်ဖျဲၣ် လၢအဂီၢ်န့ၣ်မ့ၢ် စီၤယရၤဃမအ့လး, ဒီးစီၤရၣ်, ဒီးစီၤကလူဘဲၤလီၤ. 10 ဒီးစီၤရၣ် ထီၣ်ဖိ စီၤဧးမံၤနဒး, ဒီးစီၤဧးမံၤနဒး ထီၣ်ဖိ စီၤနးၡိၣ်, ပှၤယူဒၤဖိအခိၣ်လီၤ. 11 ဒီးစီၤနးၡိၣ် ထီၣ်ဖိ စီၤစၤလမိၣ်, ဒီးစီၤစၤလမိၣ် ထီၣ်ဖိ စီၤဘိၤဧး, 12 ဒီးစီၤဘိၤဧး ထီၣ်ဖိ စီၤဧိၤဘ့း, ဒီးစီၤဧိၤဘ့း ထီၣ်ဖိ စီၤယံးၡဲ, 13 ဒီးစီၤယံးၡဲ ထီၣ်ဖိ အဝဲၢ်ကိ စီၤအလံအာ်, ဒီးခံဂၤတဂၤ စီၤအဘံနဒာ်, ဒီးသၢဂၤတဂၤ စီၤၡံမၤ, 14 လွံၢ်ဂၤတဂၤ စီၤနၤသန့လး, ယဲၢ်ဂၤတဂၤ စီၤရၤဒဲ, 15 ဃုဂၤတဂၤ စီၤအိနၣ်, နွံဂၤတဂၤ စီၤဒၤဝံးလီၤ. 16 ဒီးအဒီပုၢ်ဝဲၢ်မုၣ်မ့ၢ် နီၢ်စရူယၤ, ဒီးနီၢ်အဘံၤကါယံးလးလီၤ. ဒီးနီၢ်စရူယၤ အဖိခွါမ့ၢ် စီၤအဘံၡဲၤ, ဒီးစီၤယိၤအာ်, ဒီးစီၤဧစၤအ့လးန့ၣ် သၢဂၤလီၤ. 17 ဒီးနီၢ်အဘံၤကါယံးလးန့ၣ် ဆံးစၢ်န့ၢ် စီၤဧမါစၤလီၤ. ဒီးစီၤဧမါစၤ အပၢ်န့ၣ်မ့ၢ် ပှၤယံးၡမၤဧ့လးဖိ စီၤယ့သၢ် လီၤ. 18 ဒီးစီၤဃ့စရိၣ် အဖိခွါ စီၤကၤလ့း ထီၣ်ဖိ ဒီးအမါ နီၢ်ဧစူဘၤ, ဒီးနီၢ်ယရံဧိးလီၤ. အအံၤမ့ၢ် အဖိခွါ, စီၤယ့ၡ့ၢ်, ဒီး စီၤၡိၤဘာ်, ဒီးစီၤအၢ်ဒိၣ်လီၤ. 19 ဒီးနီၢ်ဧစူဘၤန့ၣ် သံဝဲ ဝံၤဒီး, စီၤကၤလ့း ဟံးန့ၢ် နီၢ်အ့ဖရးသး, ဒီးအဝဲဒၣ် ဆံးစၢ်န့ၢ်အီၤ လၢစီၤဃူၢ်လီၤ. 20 ဒီးစီၤဃူၢ် ထီၣ်ဖိ စီၤအူရံၤ ဒီးစီၤအူရံၤ ထီၣ်ဖိ စီၤဘစၤလအ့လးလီၤ. 21 လၢခံက့ၤ ဒီးစီၤဃ့စရိၣ် လဲၤနုာ် လၢစီၤကံးလဧး အပၢ် စီၤမၤကံၢ် အဖိမုၣ်အအိၣ်လီၤ. အဝဲဒၣ်အသးပှၢ် အနံၣ် ဃုဆံ ဒီးဟံးန့ၢ်ဝဲ, ဒီးဆံးစၢ်န့ၢ် စီၤစကံာ် လၢအဂီၢ်လီၤ. 22 ဒီး စီၤစကံာ် ထီၣ်ဖိ စီၤယၤအံၢ် လၢအအိၣ်ဒီး အဝ့ၢ် ခံဆံသၢဝ့ၢ် လၢကီၢ်ကံးလဧး အပူၤလီၤ. 23 ဒီးမၤန့ၢ် ကၡူၢ်, ဒီးအရၣ်, ဒီးစီၤယၤအံၢ် အတဝီတဖၣ် လၢအီၤ, ဒီးကနး, ဒီးအတဝီတဖၣ်, ဝ့ၢ်ဃုဆံလီၤ. အဝဲသ့ၣ် ခဲလၢာ်န့ၣ်မ့ၢ် စီၤကံးလဧး အပၢ် စီၤမၤကံၢ် အဖိခွါတဖၣ်လီၤ. 24 ဒီး လၢစီၤဃ့စရိၣ် သံဝဲ လၢကၤလ့းအ့ပရးသး အပူၤအလီၢ်ခံန့ၣ်, စီၤဃ့းစရိၣ် အမါ နီၢ်အဘံယၤ ဆံးစၢ်န့ၢ် စီၤအၤၡူၢ်, စီၤတကိၤ အပၢ် လၢအဂီၢ်လီၤ. 25 ဒီးစီၤဃ့စရိၣ် အဖိဝဲၢ်ကိ, စီၤယရၤဃမအ့လး အဖိခွါတဖၣ်မ့ၢ် အဝဲၢ်ကိ စီၤရၣ်, ဒီးစီၤဘူနၤ, ဒီးစီၤအိရ့ၣ်, ဒီး စီၤအိစ့ၣ်, စီၤအဃံယၤလီၤ. 26 ဒီးစီၤယရၤဃမအ့လး အိၣ်ဒီး အမါ တဂၤဒၣ်လီၤ. ဒီးအမံၤမ့ၢ် နီၢ်ဧတါရၤလီၤ. အဝဲဒၣ်မ့ၢ် စီၤအိၤနၣ် အမိၢ်လီၤ. 27 ဒီးစီၤယရၤဃမအ့လး အဖိဝဲၢ်ကိ, စီၤရၣ် အဖိခွါတဖၣ်မ့ၢ် စီၤမၤဧး, ဒီးစီၤယၤမံၣ်, ဒီးစီၤဧ့က့ၢ်လီၤ. 28 ဒီးစီၤအိၤနၣ် အဖိခွါတဖၣ်မ့ၢ် စီၤၡးမဲ, ဒီးစီၤယၤဒၤလီၤ. ဒီးစီၤၡးမဲ အဖိခွါတဖၣ်မ့ၢ် စီၤနၤဒးဒီး စီၤအဘံၡူၢ်လီၤ. ဒီးစီၤအဘံၡူၢ်အမါ အမံၤမ့ၢ် နီၢ်အဘံဟယ့လးလီၤ. 29 ဒီးအဝဲဒၣ် ဆံးစၢ်န့ၢ် စီၤအၤဃဘၣ်, ဒီးစီၤမိလံး လၢအဂီၢ်လီၤ. 30 ဒီးစီၤနၤဒး အဖိခွါမ့ၢ် စီၤစ့လ့း, ဒီးစီၤအဖၤယံၣ်လီၤ. ဒီးစီၤစ့လ့း သံတူာ်ဖိလီၤ. 31 ဒီးစီၤအဖၤယံၣ် အဖိခွါမ့ၢ် စီၤယံၡံၤလီၤ. ဒီးစီၤယံၡံၤ အဖိခွါမ့ၢ် စီၤၡ့ၡၣ် လီၤ. ဒီးစီၤၡ့ၡၣ် အဖိခွါမ့ၢ် စီၤအၤဃလဲလီၤ. 32 ဒီးစီၤၡးမဲ အဒီပုၢ်ဝဲၢ် စီၤယၤဒၤ အဖိခွါမ့ၢ် စီၤယ့သ့ၢ်, ဒီးစီၤယိနၤသၣ် လီၤ. ဒီးစီၤယ့သ့ၢ်န့ၣ် သံတူာ်ဖိလီၤ. 33 ဒီးစီၤယိနၤသၣ် အဖိခွါမ့ၢ် စီၤပ့းလ့း, ဒီးစီၤစၤစၤလီၤ. အဝဲသ့ၣ်တဖၣ်န့ၣ်မ့ၢ် စီၤယရၤဃမအ့လး အဖိခွါလီၤ. 34 ဒီးစီၤၡ့ၡၣ်န့ၣ် အဖိခွါ တအိၣ်ဘၣ်. မ့မ့ၢ်အဖိမုၣ်တဖၣ် အိၣ်လီၤ. ဒီးစီၤၡ့ၡၣ် အိၣ်ဒီး အခ့အပှၤ, ပှၤအဲၤကူပတူးဖိတဂၤ, ဒီးအမံၤမ့ၢ် စီၤယၢ်ဃၤလီၤ. 35 ဒီးစီၤၡ့ၡၣ်ဟ့ၣ်လီၤ အဖိမုၣ် လၢအခ့အပှၤ စီၤယၢ်ဃၤ လၢအမါ, ဒီးအဝဲဒၣ် ဆံးစၢ်န့ၢ် စီၤဧၤတဲ လၢအဂီၢ်လီၤ. 36 ဒီးစီၤဧၤတဲ ထီၣ်ဖိ စီၤနၤသၣ်, ဒီးစီၤနၤသၣ် ထီၣ်ဖိ စီၤစၤဘး, 37 ဒီးစီၤစၤဘး ထီၣ်ဖိ စီၤအ့ဖလလး, ဒီးစီၤအ့ဖလလး ထီၣ်ဖိ စီၤဧိၤဘ့း, 38 ဒီးစီၤဧိၤဘ့း ထီၣ်ဖိ စီၤယ့ၤဟူ, စီၤယ့ၤဟူ ထီၣ်ဖိ စီၤဧစၤရယၤ, 39 ဒီးစီၤဧစၤရယၤ ထီၣ်ဖိ စီၤဃ့လ့း, ဒီးစီၤဃ့လ့း ထီၣ်ဖိ စီၤအ့လဧစၤ, 40 ဒီးစီၤအ့လဧစၤ ထီၣ်ဖိ စီၤစံၤစမဲ, ဒီးစီၤစံၤစမဲ ထီၣ်ဖိ စီၤၡၤလူၣ်, 41 ဒီးစီၤၡၤလူၣ် ထီၣ်ဖိ စီၤယကၤမယၤ, ဒီးစီၤယကၤမယၤ ထီၣ်ဖိ စီၤအလံၤၡမၤလီၤ. 42 ဒီးစီၤယရၤဃမအ့လး အဒီပုၢ်ဝဲၢ် စီၤကၤလ့း အဖိခွါ အဖိဝဲၢ်ကိမ့ၢ် စီၤမ့ၡၤလီၤ. အဝဲဒၣ်မ့ၢ် စံဖး အပၢ်လီၤ. ဒီးစီၤမၤရ့ၡၤ အဖိခွါတဖၣ်, ဃ့ဘြိၣ်အပၢ်လီၤ. 43 ဒီးစီၤဃ့ဘြိၣ် အဖိခွါမ့ၢ် စီၤကိၤရး, ဒီးစီၤတးပူၤ, ဒီးစီၤရ့က့ၣ်, ဒီးစီၤၡ့မၤလီၤ. 44 ဒီးစီၤၡ့မၤန့ၣ် ထီၣ်ဖိ စီၤရၤဃၣ်, စီၤယၢ်ကၣ်အပၢ်လီၤ. ဒီးစီၤရ့က့ၣ်န့ၣ် ထီၣ်ဖိ စီၤၡးမဲလီၤ. 45 ဒီးစီၤၡးမဲ အဖိခွါမ့ၢ် စီၤမၤဧိၣ်, ဒီးစီၤမၤဧိၣ်န့ၣ်မ့ၢ် ဘ့ၤသစူၢ်အပၢ်လီၤ. 46 ဒီးစီၤကၤလ့း အသံၣ်မါ နီၢ်ဧ့ၤဖၣ် ဆံးစၢ်န့ၢ် စီၤဃၤရၣ်, ဒီးစီၤမိစၤ, ဒီးစီၤက့စ့းလီၤ. ဒီးစီၤဃၤရၣ်န့ၣ် ထီၣ်ဖိ စီၤက့စ့းလီၤ. 47 ဒီးစီၤယ့ၤဒဲ အဖိခွါမ့ၢ် စီၤရ့ၤက့ၣ်, ဒီးစီၤယိၤသၣ်, ဒီးစီၤက့ၡၣ်, ဒီးစီၤပ့လ့း, ဒီးစီၤဧ့ၤဖၣ်, ဒီးစီၤယၡၤဧာ် လီၤ. 48 စီၤကၤလ့း အသံၣ်မါ နီၢ်မၤကၤ ဆံးစၢ်န့ၢ် စီၤၡ့ဘ့ၢ်, ဒီးစီၤတ့ၢ်ဃနၤ, 49 ဒီးဆံးစၢ်န့ၢ် စီၤၡၤဧာ်, မၤဒမးနၤ အပၢ်, စီၤၡဝၤ, မၤကဘ့နၤ အပၢ်, ဒီးကံဘဧၤ အပၢ်လီၤ. ဒီး စီၤကၤလ့း အဖိမုၣ်မ့ၢ် နီၢ်ဧၤကစ့လီၤ. အအံၤမ့ၢ် စီၤဃူၢ် အဖိခွါ စီၤကၤလ့း အဖိခွါ, နီၢ်အ့ဖရးသး အဖိဝဲၢ်ကိ စီၤၡိဘလး, ကံးရယးယဧၤရံၣ် အပၢ်, 50 အအံၤမ့ၢ် စီၤဃူၢ် အဖိခွါ စီၤကၤလ့း အဖိခွါ, နီၢ်အ့ဖရးသး အဖိဝဲၢ်ကိ စီၤၡိဘလး, ကံးရယးယဧၤရံၣ် အပၢ်, 51 စီၤစၤလမၤ, ဘ့ၤသလ့ဃ့ၣ်အပၢ်, စီၤဃၤရၣ်, ဘ့ၤသကၤဒ့ၢ် အပၢ်, 52 ဒီးစီၤၡိဘလး, ကံးရယးယဧၤရံၣ် အပၢ်န့ၣ် အိၣ်ဒီး အဖိခွါတဖၣ်, စီၤဃ့ၤရိအ့း, ပှၤမနူဃးဖိ တဝာ်လီၤ. 53 ဒီးပှၤကံးရယးယဧၤရံၣ် အဒူၣ်တဖၣ် မ့ၢ် ပှၤယံးသၢ်ဖိ, ဒီးပှၤပူၤသးဖိ, ဒီးပှၤၡူၤမသးဖိ, ဒီးပှၤမံၤၡရံဖိ လီၤ. ပှၤစၤရၤသးဧၤဖိ, ဒီးပှၤအ့ၡတၤအူလးဖိ လီၤစၢၤ လၢအဝဲသ့ၣ်တဖၣ်န့ၣ်လီၤ. 54 ဒီးစီၤစၤလမၤ အဖိန့ၣ်မ့ၢ် ပှၤဘ့ၤသလ့ဃ့ၣ်ဖိ, ဒီးပှၤနတိၤဖးဖိ, ပှၤဧးတးရိးဖိ, ပှၤဘ့ၤသယိၤအးဖိ, ဒီးဖးဖီ ပှၤမနူဃးဖိ, ပှၤစိးရဧၤဖိ, 55 ဒီးပှၤကွဲးလံာ် အဒူၣ်တဖၣ် လၢအအိၣ်အဆိး လၢယၤဘ့း, ဒီးပှၤတံရသးဖိ, ပှၤၡံမဧးဖိ, ပှၤစူးကိၤသးဖိလီၤ. အဝဲသ့ၣ်တဖၣ်န့ၣ်မ့ၢ် ပှၤက့ၣ်ဖိ လၢအလီၤစၢၤ လၢစီၤဃၤမးရ့ကး အပှၤဟံၣ်ဖိအပၢ်လီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 3

1 ဒီးအအံၤမ့ၢ် စီၤဒၤဝံး အဖိခွါ လၢအအိၣ်ဖျဲၣ် လၢအဂီၢ် လၢဃ့ဘြိၣ်အပူၤ. အဖိဝဲၢ်ကိ စီၤအၤမနိၣ်, ပှၤယံးစရ့လးဖိ နီၢ်အဃံနိၣ် အဖိခွါ, ခံဂၤတဂၤ စီၤဒၤနံးယ့လး, ပှၤကၢ်မ့ၤလးဖိ နီၢ်အဘံၤကါယံးလး အဖိခွါ, 2 သၢဂၤတဂၤ စီၤအးဘၡါလိၣ်, ကၡူၢ် အစီၤပၤ စီၤတးလမဲ အဖိမုၣ် နီၢ်မၤကၤ အဖိခွါ, လွံၢ်ဂၤတဂၤ စီၤအဒိနံၤယၤ, နီၢ်ဃးကံၤ အဖိခွါ, 3 ယဲၢ်ဂၤတဂၤ စီၤၡဖးတယၤ, နီၢ်အဘံတလး အဖိခွါ, ဃုဂၤတဂၤ စီၤယံးသြၣ်မ့ၢ် အမါ နီၢ်ဧ့ကလၤ အဖိခွါလီၤ. 4 ပှၤဃုဂၤန့ၣ် အိၣ်ဖျဲၣ် လၢအဂီၢ် လၢဃ့ဘြိၣ်လီၤ. ဒီးကဲစီၤပၤ ဖဲန့ၣ် နွံနံၣ် ဒီးဃုလါ, ဒီး လၢယရူၤၡလ့ၣ် အပူၤ ကဲစီၤပၤ သၢဆံသၢနံၣ်လီၤ. 5 ဒီးအအံၤအိၣ်ဖျဲၣ်န့ၢ် လၢအဂီၢ် လၢယရူၤၡလ့ၣ်လီၤ. စီၤၡံမၤ, ဒီးစီၤၡိၤဘာ်, ဒီးစီၤနၤသၣ်, ဒီးစီၤၡလိၤမိၤ လွံၢ်ဂၤ, လၢစီၤဧးမံၤအ့လး အဖိမုၣ် နီၢ်ဘၤသၡူလီၤ. 6 ဒီးစီၤယံးဘဃၢ်, ဒီးစီၤအလံၡမၤ, ဒီးစီၤအလံဖလ့း, 7 ဒီးစီၤနိကၤ, ဒီးစီၤန့ဖ့း, ဒီးစီၤယၤဖံ, 8 စီၤအလံၡမၤ, ဒီးစီၤအလံဒၤ, ဒီးစီၤအလံဖလ့န့ၣ် ခွံဂၤလီၤ. 9 လၢစီၤဒၤဝံး အဖိခွါ ခဲလၢာ် အမဲာ်ညါန့ၣ် အသံၣ်မါတဖၣ် အဖိခွါတဖၣ်, အဒီပုၢ်ဝဲၢ်မုၣ် နီၢ်တၤမၢ် အိၣ်ဝဲလီၤ. 10 ဒီးစီၤၡလိၤမိၤ အဖိခွါမ့ၢ် စီၤရဃၤဘၣ်, အဖိခွါ စီၤအဘံယၤ, အဖိခွါ စီၤအၤစါ, အဖိခွါ စီၤယဟိၡၤဖး, 11 အဖိခွါ စီၤယဟိရၣ်, အဖိခွါ စီၤအဃၤစယၤ, အဖိခွါ စီၤယိၤအၣ်, 12 အဖိခွါ စီၤအမၤစယၤ, အဖိခွါ စီၤဧစၤရယၤ, အဖိခွါ စီၤယိၤသၣ်, 13 အဖိခွါ စီၤအၤဃး, အဖိခွါ စီၤဃံးစကံယၤ အဖိခွါ စီၤမနၤၡ့ၤ, 14 အဖိခွါ စီၤအၤမိၣ်, အဖိခွါ စီၤယိၤၡံယၤလီၤ. 15 ဒီးစီၤယိၤၡံယၤ အဖိခွါဝဲၢ်ကိ မ့ၢ် စီၤယိဃၤနၤ, ခံဂၤတဂၤ စီၤယဟိယါကံၣ်, သၢဂၤတဂၤ, စီၤစံးဒကံယၤ, လွံၢ်ဂၤတဂၤ စီၤၡၤလူၣ်လီၤ. 16 ဒီးစီၤယဟိယါကံၣ် အဖိခွါမ့ၢ် အဖိခွါ ယံးကၤနံယၤ, အဖိခွါ စီၤစံးဒကံယၤလီၤ. 17 ဒီးစီၤယံးကၤနံယၤ အဖိခွါမ့ၢ် စီၤအးစံၢ်, အဖိခွါ စီၤၡၤလတံအ့လး, 18 ဒီးစီၤမၤလကံရၣ်, ဒီးစီၤပဒါယၤ, ဒီးစီၤၡ့နၤစၢ်, စီၤယကၤမယ့ၤ, စီၤဟိၡၤမၤ, ဒီးစီၤနဒၤဘံယၤလီၤ. 19 ဒီးစီၤပဒါယၤ အဖိခွါန့ၣ်မ့ၢ် စီၤစရူၤဘၤဘ့လး, ဒီးစီၤၡံမံၤလီၤ. ဒီးစီၤစရူၤဘၤဘ့လး အဖိခွါမ့ၢ် စီၤမၡူလၣ်, ဒီး စီၤဃနၤနယၤ, ဒီးအဒီပုၢ်ဝဲၢ်မုၣ် နီၢ်ၡလိမံး, 20 ဒီးစီၤဃၡူဘၤ, ဒီးစီၤအိဟ့လး, ဒီးစီၤဘရ့ကယၤ, ဒီးစီၤဃစၤဒံယၤ, စီၤယူၡဘၤဃ့စ့းန့ၣ် ယဲၢ်ဂၤလီၤ. 21 ဒီးစီၤဃနၤနယၤ အဖိခွါ စီၤပလၤတယၤ, ဒီးစီၤယၡၤ ယါလီၤ. စီၤရဖါယၤ အဖိခွါတဖၣ်, စီၤအၢ်နၣ် အဖိခွါတဖၣ်, စီၤဧိၤဘါဒယၤ အဖိခွါတဖၣ်, စီၤၡကါနံယၤ အဖိခွါတဖၣ်လီၤ. 22 ဒီးစီၤၡကါနံယၤ အဖိခွါမ့ၢ် စီၤၡမါယၤ, ဒီးစီၤၡမါယၤ အဖိခွါမ့ၢ် စီၤဃးတူၣ်, ဒီးစီၤယကၤလး, ဒီးစီၤဘၤရံ, ဒီးစီၤနၤရယၤ, ဒီးစီၤၡၤဖးန့ၣ် ဃုဂၤလီၤ. 23 ဒီးစီၤနၤရယၤ အဖိခွါမ့ၢ် စီၤအ့လယိနၤ, ဒီးစီၤဃံးစကံယၤ, ဒီးစီၤဧးစရံကၣ်န့ၣ် သၢဂၤလီၤ. 24 ဒီးစီၤအ့ၤလယိနၤ အဖိခွါမ့ၢ် စီၤဟိဒါယၤ, ဒီးစီၤအ့လယၤၡံၣ်, ဒီးစီၤပလါယၤ, ဒီးစီၤဧးကူာ်, ဒီးစီၤယိၤဃၤန့ၣ် ဒီးစီၤဒလါယၤ, ဒီးစီၤဧနၤနံန့ၣ် နွံဂၤလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 4

1 စီၤယူဒၤ အဖိခွါမ့ၢ် စီၤဖ့ၤရ့း, စီၤဃ့စရိၣ်, ဒီးစီၤကၢ်မံၤ, ဒီးစီၤဃူၢ်, ဒီးစီၤၡိဘလးလီၤ. 2 ဒီးစီၤၡိဘလး အဖိခွါ စီၤရအါယၤ ထီၣ်ဖိ စီၤယၤဃး, ဒီးစီၤယၤဃး ထီၣ်ဖိ စီၤအဃူမဲၤ, ဒီးစီၤလၤဃးလီၤ. အဝဲန့ၣ်မ့ၢ် ပှၤစိရၤဖိ အဒူၣ်တဖၣ်လီၤ. 3 ဒီးအဝဲသ့ၣ် မ့ၢ်ဧ့ၤတၣ်အပၢ် ယံးစရ့လး, ဒီးယံၡမၤ, ဒီးယံးဒဘၣ်လီၤ. ဒီးအဒီပုၢ်ဝဲၢ်မုၣ် အမံၤမ့ၢ် နီၢ်ဟးစ့လလ့ပိနံၤလီၤ. 4 ဒီးစီၤပနူၤအ့လး မ့ၢ်ကဒိၢ်အပၢ်, ဒီးစီၤဧ့စ့ၢ် မ့ၢ်ဃူၡဲၤအပၢ်လီၤ. အဝဲသ့ၣ်န့ၣ်မ့ၢ် စီၤဃူၢ် အဖိခွါ, နီၢ်အ့ဖရးသး အဖိဝဲၢ်ကိ, ဘ့ၤသလ့ဃ့ၣ်အပၢ်လီၤ. 5 ဒီးတကိၤအပၢ် စီၤအၤၡူၢ် အိၣ်ဒီးအမါ ခံဂၤ, နီၢ်ဃ့လၤ, ဒီးနီၢ်နၤရၤလီၤ. 6 ဒီးနီၢ်နၤရၤ ဆံးစၢ်န့ၢ် စီၤအဃူစၣ်, ဒီးစီၤဃ့ဖ့ၢ်, ဒီးစီၤတ့မနံၤ, ဒီးစီၤအဃၤၡတၤရံလီၤ. အဝဲသ့ၣ်န့ၣ်မ့ၢ် နီၢ်နၤရၤ အဖိခွါလီၤ. 7 ဒီးနီၢ်ဃ့လၤ အဖိခွါန့ၣ်မ့ၢ် စီၤစ့ရ့း, ဒီး စီၤစိဃၢ်, ဒီးစီၤအ့ၤသၣ်လီၤ. 8 ဒီးစီၤကိးထီၣ်ဖိ စီၤဧၤနူာ်, ဒီးစီၤစိၤဘ့ဘၤ, ဒီးစီၤအဃၤရဃ့လး အဒူၣ်တဖၣ်, စီၤဟ့ၤရူၣ် အဖိခွါလီၤ. 9 ဒီးစီၤယၤဘ့း အိၣ်ဒီး အလၤအကပီၤ အါန့ၢ် အဒီပုၢ်ဝဲၢ် တက့ၢ်လီၤ. ဒီးအမိၢ်ယုၢ်အမံၤ လၢစီၤယၤဘ့း, ဒီးစံးဝဲဒၣ်, အဂ့ၢ်ဒ်အံၤ, ယဆံးစၢ်န့ၢ်အီၤ ဒီးတၢ်ဆိးကဲးလီၤ. 10 ဒီးစီၤယၤဘ့းန့ၣ် ကိးထီၣ် အံၣ်စရ့လး အကစၢ်, ဒီးစံးဝဲဒၣ်, မ်နကဆိၣ်ဂ့ၤယၤ သပှၢ်တၢၢ်, ဒီးမၤလဲၢ်ထီၣ် ယကီၢ်အဃၢၤတဖၣ်, ဒီးမ်နစု အိၣ်ဒီးယၤ, ဒီးမၤတၢ် ဒ်သိး တၢ်အၢ အသုတဘၣ်ယၤ တဂ့ၤ. ဒ်သိး ယသုတဒုးဆိးကဲးယၤ တဂ့ၤ. ဒီးတၢ် လၢအဃ့ဝဲန့ၣ် ယွၤ ဟ့ၣ်ဝဲလီၤ. 11 ဒီးစီၤကလူာ်, စီၤၡူမၤ အဒီပုၢ်ဝဲၢ်, ထီၣ်ဖိ စီၤမဃံၢ်လီၤ. အဝဲဒၣ်န့ၣ်မ့ၢ် စီၤအ့ၡတိၣ် အပၢ်လီၤ. 12 ဒီးစီၤအ့ၡတိၣ် ထီၣ်ဖိ စီၤဘ့ၤသရၤဖၤ, ဒီးစီၤပၤစ့ၤ, ဒီးစီၤတဃံးနၤ, ဧံၢ်နဃ့ၣ် အပၢ်လီၤ. အဝဲသ့ၣ်န့ၣ်မ့ၢ် ရ့ကၤ အပှၤကညီလီၤ. 13 ဒီးစီၤကနးစး အဖိခွါန့ၣ်မ့ၢ် စီၤဧီၤသန့လး, ဒီးစီၤစရါယၤ လီၤ. ဒီးစီၤဧီၤသန့လး အဖိခွါမ့ၢ် စီၤဃသးလီၤ. 14 ဒီးစီၤမဧိနိၤသဲ ထီၣ်ဖိ စီၤဧိးဖြၤ, ဒီးစီၤစရါယၤန့ၣ် ထီၣ်ဖိ စီၤယိၤအး, ပှၤကစၢၢ်ကဆူးဃရၤၡးဖိ အပၢ်လီၤ. အဂ့ၢ်ဒ်အံၤ, မ့ၢ် ပှၤမၤတၢ်သ့ဖိလီၤ. 15 ဒီးစီၤယဖူန့ၤ အဖိခွါ, စီၤကၤလ့း အဖိခွါတဖၣ်မ့ၢ် စီၤဧံၤရူ, စီၤအ့လၤ, ဒီးစီၤနၤဧၣ်လီၤ. ဒီး စီၤအ့လၤ အဖိခွါမ့ၢ် စီၤကနးစးလီၤ. 16 ဒီးစီၤယဟၤလလ့လး အဖိခွါမ့ၢ် စီၤစံဖး, ဒီးစီၤစံဖၤ, ဒီးစီၤတံရယၤ, ဒီးစီၤအစၤရ့လးလီၤ. 17 ဒီးစီၤဧ့စရၤ အဖိခွါမ့ၢ် စီၤယ့သ့ၢ်, ဒီးစီၤမ့ရ့း, ဒီးစီၤဧ့ၤဖ့ၢ်, ဒီးစီၤယၤလိၣ်လီၤ. ဒီးပိာ်မုၣ်အံၤ ဆံးစၢ်န့ၢ် နီၢ်မံးရယၣ်, ဒီးစီၤၡးမဲ, ဒီးစီၤယံးၡဘၤအ့ၡတမိး အပၢ်လီၤ. 18 ဒီးအမါ နီၢ်ယဟူဒံယၤ ဆံးစၢ်န့ၢ် စီၤယ့ရ့း, ကဒိၢ်အပၢ်, ဒီးစီၤဃ့ဘ့ၢ်, စိကိၤအပၢ်, ဒီးစီၤယကူသံၤအ့လး, စါနိၤ အပၢ်လီၤ. ဒီးအဝဲသ့ၣ်န့ၣ်မ့ၢ် ဖၤရိၤအဖိမုၣ် နီၢ်ဘံးသယၤ လၢစီၤမ့ရ့း ဟံးန့ၢ်တဂၤ အဖိခွါတဖၣ် လီၤ. 19 ဒီးအဝဲဒၣ်အမါ စီၤနၤဃၣ် အဒီပုၢ်ဝဲၢ်မုၣ် နီၢ်ဟိၤဒံယၤ အဖိခွါမ့ၢ် ပှၤကၢ်မးဖိ, ကံလၤ, ဒီးပှၤမၤကးဖိ, အ့ၡတမိး အပၢ်လီၤ. 20 ဒီးစီၤၡံမိၣ် အဖိခွါမ့ၢ် စီၤအၤမနိၣ်, ဒီး စီၤရံးနၤ, စီၤဘ့ၣ်ဃနၣ်, ဒီးစီၤတံလိၣ်လီၤ. ဒီးစီၤယံၡံၤ အဖိခွါမ့ၢ် စီၤစိဃ့း, ဒီးစီၤဘ့ၣ်စိဃ့းလီၤ. 21 ဒီးစီၤယူဒၤ အဖိခွါ စီၤၡ့လၤ အဖိခွါတဖၣ် မ့ၢ် စီၤအ့ၢ်, လ့ကၤအပၢ်, ဒီးစီၤလၤဒၤ, ဒီးမရ့ၡၤအပၢ်, ဒီးပှၤဟံၣ်ဖိ အဒူၣ်တဖၣ် လၢအဆးဖှီဝါကဆှၣ် ဘၣ်ဃးဒီး စီၤအၤၡဘ့ၤ အပှၤဟံၣ်ဖိ, 22 ဒီးစီၤယိကံၣ်, ဒီးကိၤစ့ဘၤ အပှၤကညီ ဒီးစီၤယိၤအၣ်, ဒီးစီၤစၤရာ် လၢအပၢတၢ် လၢမိၤအးအပူၤ, လၢယၤၡူဘံၤလ့ဃ့ၣ်လီၤ. တၢ်န့ၣ်တဖၣ် မ့ၢ်တၢ် လၢပျၢၤလီၤ. 23 အဝဲသ့ၣ်တဖၣ်န့ၣ်မ့ၢ် ပှၤတ့သပၢၤဖိ, ဒီးပှၤ လၢအအိၣ်အဆိး လၢတၢ်သူၣ်တၢ်ဘျၢ ဒီး လၢကရၢသ့ၣ်ဖိ အကျါလီၤ. အိၣ်ဖဲန့ၣ် ဒီးစီၤပၤ လၢအတၢ်မၤ အဂီၢ်လီၤ. 24 ဒီးစီၤစူးမ့းအိၣ် အဖိခွါမ့ၢ် စီၤနမူၤအ့လး, ဒီးစီၤယၤမံၣ်, စီၤယၤရံၤ, စီၤစ့ရၤ, စီၤၡီအူး, 25 အဖိခွါ စီၤၡၤလူၣ်, အဖိခွါ စီၤမံးဘစၣ်, အဖိခွါ စီၤမံးၡမၤလီၤ. 26 ဒီးစီၤမံးၡမၤ အဖိခွါမ့ၢ် အဖိခွါ စီၤဃမူၤအ့လး, အဖိခွါ စီၤစးကူၢ်, အဖိခွါ စီၤၡံမံၤလီၤ. 27 ဒီးစီၤၡံမံၤန့ၣ် အိၣ်ဒီး အဖိခွါ တဆံဃုဂၤ ဒီးအဖိမုၣ် ဃုဂၤလီၤ. မ့မ့ၢ်အဒီပုၢ်ဝဲၢ်တဖၣ် အဖိ တအိၣ်ဘၣ် အါဂၤဘၣ်. ဒီးအပှၤဒူၣ်ဖိ တအါထီၣ်ဘၣ် ဒ်ပှၤယူဒၤအဖိ အသိးန့ၣ်ဘၣ်. 28 ဒီးအိၣ်ဝဲဆိးဝဲ လၢဘ့ၢ်ၡဘၤ ဒီးမိၤလဒၤ, ဒီးဃစၢ်ၡူဧလး, 29 ဒီး လၢဘံလဟၤ, ဒီး လၢဧ့ၤစ့ၣ်, ဒီး လၢတိလး, 30 ဒီး လၢဘသူအ့လး, ဒီး လၢဃိၢ်မါ, ဒီး လၢစံကလး, 31 ဒီး လၢဘ့ၤသမၢ်ကဘိး, ဒီး လၢဃစၢ်စူစၤ, ဒီး လၢဘၤသဘံၢ်ရံ, ဒီး လၢၡၤရဲၣ်လီၤ. အဝဲသ့ၣ်တဖၣ်န့ၣ်မ့ၢ် အဝ့ၢ် တုၤလီၤ လၢစီၤဒၤဝံး ကဲစီၤပၤ အိၣ်ဒီး အတဝီတဖၣ် လီၤ. 32 ဒီးဧ့ၤတၣ်, ဒီးဧ့ၣ်, ရံးမိၣ်, ဒီးတိက့ၣ်, ဒီးဧၤၡၣ်န့ၣ် ဝ့ၢ်ယဲၢ်ဖျၢၣ် 33 အိၣ်ဒီး အတဝီတဖၣ် လၢအဝးတရံး ဝ့ၢ်တဖၣ် ခဲလၢာ်န့ၣ် တုၤလၢဘဧၤလးလီၤ. 34 အဝဲသ့ၣ်တဖၣ်န့ၣ်မ့ၢ် အအိၣ်အဆိး အလီၢ်, ဒီးအမံၤ ဆဲးလီၤအသး လၢလံာ်ထူလံာ်ထံး အပူၤလီၤ. 35 ဒီးစီၤမၡိဘာ်, ဒီးစီၤယၤမလ့း, ဒီးစီၤအမၤစယါ အဖိခွါ စီၤယိၡၤ, ဒီးစီၤယိၤအ့လး, ဒီးစီၤယ့ၤဟူ, ဒီးစီၤယိၤစံဘယၤ အဖိခွါ, စီၤစရါယၤ အဖိခွါ, စီၤဧစံၤအ့လး အဖိခွါ, 36 ဒီးစီၤအ့လံၤဧ့နံၤ, ဒီးစီၤယၤကိဘၤ, ဒီးစီၤယၤၡိဃယၤ, ဒီးစီၤဧစံယၤ, ဒီးစီၤဧဒံၤအ့လး, ဒီးစီၤယစးမအ့လး, ဒီးစီၤဘနါယၤ, 37 ဒီးစီၤစံစၤ, စီၤၡမံ အဖိခွါ စီၤအးလိၣ် အဖိခွါ, စီၤယဒါယၤ အဖိခွါ, စီၤၡံးမရံ အဖိခွါ, စီၤၡမါယၤ အဖိခွါလီၤ. 38 အဝဲသ့ၣ် လၢအဟဲ လၢအမံၤတဖၣ်န့ၣ်မ့ၢ် ပဒိၣ် လၢအဒူၣ်အကျါ, ဒီး အပၢ်အပှၤဟံၣ်ဖိ အါထီၣ် အါအါကလဲာ်လီၤ. 39 ဒီးလဲၤဝဲဆူ တၢ်လဲၤနုာ် လၢကဒိၢ်, ဆူကစၢၢ်ကဆူး လၢမုၢ်ထီၣ် တခီ, ဒ်သိး အကဃုန့ၢ် အသိ အမဲာ်တဲးလဲးတဖၣ် အတၢ်အီၣ်ဆၣ်အလီၢ်လီၤ. 40 ဒီးထံၣ်န့ၢ် အတၢ်အီၣ်ဆၣ်အလီၢ် လၢအဝံၣ်, ဒီးအဂ့ၤ, ဒီးကီၢ်လဲၢ်ဝဲ, ဒီးအိၣ်ဘှံးဝဲ, ဒီးအိၣ်မုာ်ဝဲလီၤ. အဂ့ၢ်ဒ်အံၤ, ပှၤဘၣ်ဃးဒီး စီၤဃၣ် အိၣ်ဝဲဖဲန့ၣ် လၢပျၢၤလီၤ. 41 ဒီးအဝဲသ့ၣ် လၢအမံၤကွဲးအသးတဖၣ်န့ၣ် ဟဲဝဲ လၢယူဒၤ အစီၤပၤ ဃံးစကံယၤ အမုၢ်နံၤတဖၣ်, ဒီးကျီကွံာ် အဒဲတဖၣ်, ဒီးတၢ်အိၣ်အလီၢ်တဖၣ် လၢအထံၣ်န့ၢ်ဖဲန့ၣ်, ဒီးမၤဟးဂူာ်ဟးဂီၤကွံာ်အီၤ တုၤ မုၢ်မဆါ တနံၤအံၤ, ဒီးအိၣ်ဝဲဆိးဝဲ လၢအလီၢ်ပူၤလီၤ. အဂ့ၢ်ဒ်အံၤ တၢ်အီၣ်ဆၣ် လၢအသိအမဲာ်တဲးလဲးတဖၣ် အဂီၢ်န့ၣ် အိၣ်ဝဲလီၤ. 42 ဒီးပှၤ လၢအကျါ လၢစီၤစူၤမ့းအိၣ် အဖိခွါတဖၣ် အကျါ, ပှၤယဲၢ်ကယၤ လဲၤထီၣ်ဆူ ကစၢၢ်စ့ဧၢ်, ဒီးအခိၣ်တဖၣ် မ့ၢ် စီၤပလၤတယၤ, ဒီးစီၤနၤရယၤ, ဒီးစီၤရဖါယၤ, ဒီး စီၤဧူးစံၤအ့လးန့ၣ် စီၤယံၡံၤ အဖိခွါတဖၣ်လီၤ. 43 ဒီးကျီကွံာ် ပှၤဧမၤလ့းဖိ လၢအအိၣ်လီၤတဲာ် လၢအထူၣ်ဖျဲးတဖၣ်, ဒီးအိၣ်ဝဲဆိးဝဲဖဲန့ၣ် တုၤမဆါ တနံၤအံၤလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 5

1 ဒီးစီၤရူၤဘ့ၣ်, စီၤအံၣ်စရ့လး အဖိဝဲၢ်ကိ တဂၤ အဖိခွါတဖၣ် (အဂ့ၢ်ဒ်အံၤ, အဝဲဒၣ်မ့ၢ် အဖိဝဲၢ်ကိ, ဒီးမ့ၢ်အမၤဘၣ်အၢ အပၢ်အလီၢ်မံဒီး, တၢ်ဟ့ၣ်လီၤ အတၢ်ဝဲၢ်ကိ အလီၢ် လၢစီၤအံၣ်စရ့လး အဖိခွါ စီၤယိၤသး အဖိခွါတဖၣ်န့ၣ်လီၤ. ဒီးပှၤတဆဲးလီၤဘၣ် အမံၤ လၢလံာ်ထူလံာ်ထံး အပူၤ ဒ်တၢ်အဝဲၢ်ကိအလီၢ် အသိးန့ၣ်ဘၣ်. 2 အဂ့ၢ်ဒ်အံၤ, စီၤယူဒၤ ဆူၣ်န့ၢ် အဒီပုၢ်ဝဲၢ် တက့ၢ်, ဒီးတၢ်အခိၣ် ဟဲထီၣ် လၢအီၤ, ဒီးတၢ်ဝဲၢ်ကိအလီၢ် ကဲထီၣ် စီၤယိၤသး အတၢ် လီၤ.) 3 စီၤရူၤဘ့ၣ်, စီၤအံၣ်စရ့လး အဖိဝဲၢ်ကိ တဂၤ အဖိခွါမ့ၢ် စီၤဃနိာ်, ဒီးစီၤပးလူ, စီၤဃ့စရိၣ်, ဒီးစီၤကၢ်မံၤ လီၤ. 4 စီၤယိၤအ့လး အဖိခွါမ့ၢ် အဖိခွါ စီၤၡမါယၤ, အဖိခွါ စီၤကိး, အဖိခွါ စီၤၡံမံၤ, 5 အဖိခွါ စီၤမံၤကါ, အဖိခွါ စီၤရအါယၤ, အဖိခွါ စီၤဘဧၤလး, 6 အဖိခွါ စီၤဘ့ရၤ လၢအၤၡူၢ် အစီၤပၤ တံးလကးပံးလန့စ့ၢ် စိာ်မၢကဲကုၢ်အီၤလီၤ. အဝဲဒၣ်န့ၣ်မ့ၢ် ပှၤရူၤဘ့ၣ်ဖိ အပဒိၣ်ဖးဒိၣ်လီၤ. 7 ဒီးအဒီပုၢ်ဝဲၢ် ဒ်အဒူၣ်တဖၣ် အသိးန့ၣ် (တုၤ ပှၤဆဲးလီၤ အစၢၤအသွဲၣ်အမံၤ လၢလံာ်ထူလံာ်ထံးအပူၤ ဒီး,) မ့ၢ် အခိၣ် စီၤယံၤအ့လး, ဒီးစီၤစရကါ, 8 ဒီးစီၤဘ့လး, စီၤဧၤစး အဖိခွါ, စီၤၡမၤ အဖိခွါ, စီၤယိၤအ့လး အဖိခွါ လၢအအိၣ်ဝဲဆိးဝဲ လၢဧရိၤဧ့ၢ် ပၢၢ်လၢနဘိ ဒီးဘဧၤလးမဧိၣ်, 9 ဒီးအိၣ်ဝဲဆိးဝဲ လၢမုၢ်ထီၣ်တခီ ပၢၢ်လၢတၢ်လဲၤနုာ် လၢပှၢ်မုၢ်ကနၢ လၢထံမိၢ်ပှၢ်ဖရၤသးလီၤ. အဂ့ၢ်ဒ်အံၤ, အဆၣ်ဖိကီၢ်ဖိ အါထီၣ်ဝဲ လၢကီၢ်ကံးလဧး အပူၤလီၤ. 10 ဒီး လၢစီၤစီလူး အမုၢ်နံၤတဖၣ်န့ၣ် ဒုးတၢ် ဒီးပှၤဟၤကၢ်ဖိ လၢအလီၤဃံၤဝဲ လၢအစုလီၤ. ဒီးအိၣ်ဝဲဆိးဝဲ လၢအဒဲတဖၣ် အပူၤ လၢကယဲၢ် တၢ်အိၣ်ဝဲ လၢကံးလဧး လၢမုၢ်ထီၣ်တခီ အမဲာ်ညါ အပူၤလီၤ. 11 ဒီးစီၤကး အဖိ အိၣ်ဝဲဆိးဝဲ သဃီၤဒီးအီၤ လၢကီၢ်ဘၤၡၣ်အပူၤ ပၢၢ်လၢစၤလကးလီၤ. 12 စီၤယိၤအ့လး အခီၣ်ထံး တဂၤ, ဒီးစီၤၡၤဖၣ် ခံဂၤတဂၤ, ဒီးစီၤယၤနဲ, စီၤၡၤဖး လၢဘၤၡၣ် အပူၤလီၤ. 13 ဒီးအပၢ် အပှၤဟံၣ်ဖိ အဒီပုၢ်ဝဲၢ်မ့ၢ် စီၤမံၤက့လး, ဒီးစီၤမၡူလၣ်, ဒီးစီၤၡဘၤ, ဒီးစီၤယိၤရဲ, ဒီးစီၤယၤကၣ်, ဒီးစီၤစံၤ ဒီးစီၤဧ့ၤဘ့ၢ်, နွံဂၤလီၤ. 14 အဝဲအံၤမ့ၢ် စီၤအဘံဃယ့းလး အဖိခွါ (စီၤဃူရံၤ အဖိခွါ, စီၤယၤရိၤ အဖိခွါ, စီၤကံးလဧး အဖိခွါ, စီၤမံၤက့လး အဖိခွါ, စီၤယၡံၤၡဲ အဖိခွါ, စီၤယးဃဒိၤ အဖိခွါ, စီၤဘူစး အဖိခွါ,) 15 စီၤအဃံၤ, စီၤဧၤဘ့ၤဒ့လး အဖိခွါ, စီၤကူနံၤ အဖိခွါ, အပၢ်တဖၣ် အပှၤဟံၣ်ဖိအခိၣ်လီၤ. 16 ဒီးအိၣ်ဝဲဆိးဝဲ လၢကံးလဧး လၢဘၤၡၣ်အပူၤ, ဒီး လၢအတဝီတဖၣ် အပူၤ, ဒီး လၢၡၤရိၣ် အအီၣ်ဆၣ်အလီၢ် ခဲလၢာ် အပူၤ ဖဲ အကတၢၢ်တဖၣ်န့ၣ်လီၤ. 17 ဒီး လၢယူဒၤ အစီၤပၤ စီၤယိၤသၣ် အမုၢ်နံၤတဖၣ် ဒီး လၢအံၣ်စရ့လး အစီၤပၤ ယၤရၤဘၣ် အမုၢ်နံၤတဖၣ်န့ၣ် အဝဲသ့ၣ် ခဲလၢာ် အမံၤ ဆဲးလီၤအသး လၢလံာ်ထူလံာ်ထံး အပူၤန့ၣ်လီၤ. 18 ဒီးစီၤရူၤဘ့ၣ် အဖိခွါတဖၣ်, ဒီးပှၤကးဖိ, ဒီးမနၤၡ့ၤတခီဒူၣ်န့ၣ် အပှၤအဆူၣ်, ပှၤလၢအစိာ်ကတီၤ, ဒီးနးဧိၤဘီဧိၤ, ဒီးခးတၢ် လၢချံၣ်, ဒီးဒုးတၢ်သ့တဖၣ်မ့ၢ် ပှၤလွံၢ်ကလး ဒီးလွံၢ်ကထိ ဒီးနွံကယၤ ဒီးဃုဆံ, ပှၤလၢအလဲၤ ဒုးသုးတဖၣ်လီၤ. 19 ဒီးဒုးတၢ် ဒီးပှၤဟၤကၢ်ဖိ, ဒီးယတူၢ် ဒီးနၤဖံၣ်, ဒီးနိဒာ် လီၤ. 20 ဒီးတၢ်မၤစၢၤဝဲထီဒါအီၤ, ဒီးတၢ်ဟ့ၣ်လီၤကွံာ် ပှၤဟၤကၢ်ဖိ လၢအစုပူၤ, ဒီး ကယဲၢ် တၢ် လၢအအိၣ်ဒီးအီၤ လီၤ. အဂ့ၢ်ဒ်အံၤ, ကိးဝဲဆူ ယွၤ လၢအဒုးတၢ် အဖၢမုၢ်န့ၣ်, ဒီးယွၤ ဒိကနၣ် အကလုၢ်လီၤ. အဂ့ၢ်ဒ်အံၤ, အဝဲသ့ၣ် သနံာ်သန့ၤအသး လၢအီၤလီၤ. 21 ဒီးစိာ်ကွံာ်ဝဲ အဆၣ်ဖိကီၢ်ဖိအဒၢ, အကီၤလၤအူး ယဲၢ်ကလး, ဒီးအသိ ခံကလီၤ ယဲၢ်ကလး, ဒီးအကသ့ၣ်ယီၤ ခံကထိ, ဒီးပှၤကညီ တကလီၤလီၤ. 22 အဂ့ၢ်ဒ်အံၤ, မ့ၢ်တၢ်ဒုးတၢ်န့ၣ် ဘၣ်ဃးဒီး ယွၤ သတးဒီး, ပှၤလီၤဃံၤ သံအါဂၤလီၤ. ဒီးအိၣ်ဝဲဆိးဝဲ လၢအလီၢ် တုၤလီၤ လၢတၢ်စိာ်မၢကဲကုၢ်တၢ်န့ၣ်လီၤ. 23 ဒီးပှၤမနၤၡ့ၤဖိတခီဒူၣ် အိၣ်ဝဲဆိးဝဲ လၢကီၢ်ပူၤလီၤ. အါထီၣ်ဝဲ လၢဘၤၡၣ် ပၢၢ်လၢဘဧၤလးဃ့ရမိၣ်, ဒီးစနံၢ်, ဒီးကစၢၢ်ဃ့ရမိၣ်လီၤ. 24 ဒီးအအံၤ မ့ၢ်အပၢ်တဖၣ် အဟံၣ်အခိၣ်. စီၤဧ့ဖၢ်, ဒီးစီၤယံၡံၤ, ဒီးစီၤအလံၤအ့လး, ဒီးစီၤဧၤစရံၤအ့လး, ဒီးစီၤယံးရမံယၤ, ဒီးစီၤဟိဒၤဝယၤ, ဒီးစီၤယၤဃဒံၤ အ့လး, ပှၤသုးဖိအဆူၣ်, ပှၤအမံၤဟူထီသါလီၤ, အပၢ်တဖၣ် အဟံၣ်အခိၣ်လီၤ. 25 ဒီးမၤကမၣ်ဘၣ် အပၢ်တဖၣ် အကစၢ်, ဒီးလဲၤမၤကမၣ်မုၣ်ကမၣ်ခွါ ထွဲထံဧိၤကီၢ်ဧိၤ အပှၤဂီၢ်မုၢ် အကစၢ်တဖၣ် အခံ, ပှၤလၢယွၤ မၤဟးဂီၤဝဲ လၢအမဲာ်ညါလီၤ. 26 စီၤအံၣ်စရ့လး အကစၢ် ထိၣ်ဂဲၤ အၤၡူၢ် အစီၤပၤ ပူလး အသး, ဒီးအၤၡူၢ် အစီၤပၤ တံးလကးပံးလန့စ့ၢ်အသး, ဒီးအဝဲဒၣ် စိာ်မၢကဲကုၢ်အီၤ, ပှၤရူၤဘ့ၣ်ဖိ, ဒီးပှၤကးဖိ, ဒီးပှၤမနၤၡ့ၤဖိ တခီဒူၣ်, ဒီးဟဲစိာ်အီၤ ဆူဃၤလၤ, ဒီးဃၤဘိၢ်, ဒီးဟၤရၢ်, ဒီးထံမိၢ်ပှၢ် ကိစၣ် အနံၤ တုၤ မုၢ်မဆါ တနံၤအံၤလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 6

1 ဒီးစီၤလ့ၤဝံ အဖိခွါန့ၣ်မ့ၢ် စီၤက့ရၡိၣ်, ဒီးစီၤကဃး, ဒီး စီၤမရၤရံၤလီၤ. 2 ဒီးစီၤကဃး အဖိခွါမ့ၢ် စီၤဧၤမရၣ်, စီၤယံးစဟၢ်, ဒီးစီၤဃ့ဘြိၣ်, ဒီးစီၤဧူးစံၤအ့လးလီၤ. 3 ဒီးစီၤဧၤမရၣ်အဖိမ့ၢ် စီၤအၤဟရိၣ်, ဒီးစီၤမိၤၡ့, ဒီးနီၢ်မံးရယၣ် လီၤ. ဒီးစီၤအၤဟရိၣ် အဖိခွါမ့ၢ် စီၤနဒး, ဒီးစီၤအဘံဟူၤ, စီၤအလၤဧစၢ်, ဒီးစီၤအံသမၢ်လီၤ. 4 စီၤအလၤဧစၢ် ထီၣ်ဖိ စီၤဖံၤနဃၣ်လီၤ. စီၤဖံၤနဃၣ် ထီၣ်ဖိ စီၤအဘံၤၡူ, 5 ဒီးစီၤအဘံၤၡူ ထီၣ်ဖိ စီၤဘူးကံၤ, ဒီး စီၤဘူးကံၤ ထီၣ်ဖိ စီၤဧူၤစံ, 6 ဒီးစီၤဧူၤစံ ထီၣ်ဖိ စီၤစရၤဃယၤ, ဒီးစီၤစရၤဃယၤ ထီၣ်ဖိ စီၤမရၤယိး, 7 ဒီးစီၤမရၤယိး ထီၣ်ဖိ စီၤအမၤရယၤ, ဒီးစီၤအမၤရယၤ ထီၣ်ဖိ စီၤအဃံတူာ်, 8 ဒီးစီၤအဃံတူာ် ထီၣ်ဖိ စီၤစၤဒိး, ဒီးစီၤစၤဒိး ထီၣ်ဖိ စီၤအဃံမၤဧး, 9 ဒီးစီၤအဃံမၤဧး ထီၣ်ဖိ စီၤဧစၤရယၤ, ဒီး စီၤဧစၤရယၤ ထီၣ်ဖိ စီၤယိဃၤနၤ, 10 ဒီးစီၤယိဃၤနၤ ထီၣ်ဖိ စီၤဧစၤရယၤ, (အဝဲဒၣ်န့ၣ်မ့ၢ် ပှၤလၢအမၤ ပှၤလုၢ်တၢ်အဒိၣ် အတၢ်မၤ လၢဟံၣ်ပူၤ လၢစီၤၡလိၤမိၤ မၤဝဲ လၢယရူၤၡလ့ၣ် အပူၤ,) 11 ဒီးစီၤဧစၤရယၤ ထီၣ်ဖိ စီၤအမၤရယၤ, ဒီးစီၤအမၤရယၤ ထီၣ်ဖိ စီၤအဃံတူာ်, 12 ဒီးစီၤအဃံတူာ် ထီၣ်ဖိ စီၤစၤဒိး, ဒီးစီၤစၤဒိး ထီၣ်ဖိ စီၤၡၤလူၣ်, 13 ဒီးစီၤၡၤလူၣ် ထီၣ်ဖိ စီၤဃံးလကံယၤ, ဒီးစီၤဃံးလကံယၤ ထီၣ်ဖိ စီၤဧစၤရယၤ, 14 ဒီးစီၤဧစၤရယၤ ထီၣ်ဖိ စီၤစရါယၤ, စီၤစရါယၤ ထီၣ်ဖိ စီၤယဃိၤစါဒး, 15 ဒီးတုၤယွၤ စိာ်မၢကဲကုၢ် ယူဒၤ, ဒီးပှၤယရူၤၡလ့ၣ်ဖိ လၢစီၤနဘူၤကးန့စၢ် အစုပူၤ ဒီး, စီၤယဃိၤစါဒးန့ၣ် လဲၤဝဲလီၤ. 16 စီၤလ့ၤဝံ အဖိခွါတဖၣ်မ့ၢ် စီၤက့ရၡိၣ်, စီၤကဃး, ဒီးစီၤမရၤရံၤလီၤ. 17 ဒီးအအံၤမ့ၢ် စီၤက့ရၡိၣ် အဖိခွါအမံၤ, စီၤလံးဘနံၤ, ဒီးစီၤၡံမံၤလီၤ. 18 ဒီးစီၤကဃး အဖိခွါမ့ၢ် စီၤဧၤမရၣ်, ဒီးစီၤယံးစဟၢ်, ဒီးစီၤဃ့ဘြိၣ်, ဒီးစီၤဧူးစံၤအ့လး လီၤ. 19 ဒီးစီၤမရၤရံၤ အဖိခွါမ့ၢ် စီၤမၤဃလံ, ဒီးစီၤမူၡံၤ လီၤ. ဒီးအဝဲသ့ၣ် မ့ၢ် ပှၤလ့ၤဝံဖိ အဒူၣ်တဖၣ် ဒ်အပၢ်သ့ၣ်တဖၣ် အသိးန့ၣ်လီၤ. 20 လၢစီၤက့ရၡိၣ်န့ၣ် အဖိခွါ စီၤလံးဘနံၤ, အဖိခွါ စီၤယၤဃး, အဖိခွါ စီၤစံးမၤ, 21 အဖိခွါ စီၤယိအၤ, အဖိခွါ စီၤဧံးဒိၤ, အဖိခွါ စီၤစ့ရၤ, အဖိခွါ စီၤယအးတရဲလီၤ. 22 စီၤကဃး အဖိခွါမ့ၢ် အဖိခွါ စီၤဧၤမံၤနဒး, အဖိခွါ စီၤကိၤရး အဖိခွါ စီၤအးစံၢ်, 23 အဖိခွါ စီၤအ့လကါနၤ, ဒီး အဖိခွါ စီၤအဘံယၢ်စာ်, ဒီး အဖိခွါ စီၤအးစံၢ်, 24 အဖိခွါ စီၤတၤဃး, အဖိခွါ စီၤအူရံၤအ့လး, အဖိခွါ စီၤဧူးစံယါ, ဒီး အဖိခွါ စီၤစီလူးလီၤ. 25 ဒီးစီၤအ့လကါနၤ အဖိခွါမ့ၢ် စီၤဧမၤစဲ, ဒီးစီၤအဃံမိးလီၤ. 26 စီၤအ့လကါနၤန့ၣ် အဖိခွါတဖၣ်မ့ၢ် အဖိခွါ စီၤစိၤဖဲ, အဖိခွါ စီၤနၤဃး, 27 အဖိခွါ စီၤအလံအာ်, အဖိခွါ စီၤယရိဃၣ်, အဖိခွါ စီၤအ့လကါနၤလီၤ. 28 ဒီးစီၤၡမူၤအ့လး အဖိခွါမ့ၢ် အဖိဝဲၢ်ကိ စီၤဝၤၡနံၤ, ဒီးစီၤအဘံယၤလီၤ. 29 ဒီးစီၤမရၤရံၤ အဖိခွါမ့ၢ် စီၤမးဃလံ, အဖိခွါ စီၤလံးဘနံၤ အဖိခွါ စီၤၡံမံၤ, အဖိခွါ စီၤဧူးစး, 30 အဖိခွါ စီၤၡံမၤ, အဖိခွါ စီၤဃးကံယၤ, အဖိခွါ စီၤဧစံယၤလီၤ. 31 ဒီးအဝဲသ့ၣ်တဖၣ်အံၤ မ့ၢ် ပှၤလၢစီၤဒၤဝံး ပာ်ဝဲ လၢပှၤသးဝံၣ်တၢ်အခိၣ် လၢယွၤအဟံၣ်ပူၤ လၢတလါန့ၣ် အိၣ်ဘှံးအလီၢ်ခံလီၤ. 32 ဒီးအဝဲသ့ၣ် မၤတၢ် ဒီးတၢ်သးဝံၣ် လၢတၢ်အိၣ်ဖှိၣ်အဒဲ အအိၣ်အဆိး အလီၢ် အမဲာ်ညါ တုၤလီၤ လၢစီၤၡလိၤမိၤ မၤ ယွၤအဟံၣ် လၢယရူၤၡလ့ၣ် အပူၤလီၤ. ဒီးအိၣ်ဝဲ ဒ်တၢ်စံၣ်ညီၣ် အတၢ်မၤ အသိးန့ၣ်လီၤ. 33 ဒီးအအံၤမ့ၢ် ပှၤလၢအအိၣ်ဝဲတဖၣ် ဒီးအဖိခွါ. လၢပှၤကဃးဖိ အဖိခွါတဖၣ် အကျါန့ၣ်, ပှၤသးဝံၣ်တၢ်ဖိ စီၤဟ့မၣ်, စီၤယိၤအ့လး အဖိခွါ, စီၤၡမူၤအ့လး အဖိခွါ, 34 စီၤအ့လကါနၤ အဖိခွါ, စီၤယရိဃၣ် အဖိခွါ, စီၤအလံၤအ့လး အဖိခွါ, စီၤတိအး အဖိခွါ, 35 စီၤစူာ် အဖိခွါ, စီၤအ့လကါနၤ အဖိခွါ, စီၤမၤဃး အဖိခွါ, စီၤဧမၤစဲ အဖိခွါ, 36 စီၤအ့လကါနၤ အဖိခွါ, စီၤယိၤအ့လး အဖိခွါ, စီၤဧစၤရယၤ အဖိခွါ, စီၤစဖါနယၤ အဖိခွါ, 37 စီၤတၤဃး အဖိခွါ, စီၤအးစံၢ် အဖိခွါ, စီၤအဘံယၤစာ် အဖိခွါ, စီၤကိၤရး အဖိခွါ, 38 စီၤယံးစဟၢ် အဖိခွါ, စီၤကဃး အဖိခွါ, စီၤလ့ၤဝံ အဖိခွါ, စီၤအံၣ်စရ့လး အဖိခွါလီၤ. 39 ဒီးအဒီပုၢ်ဝဲၢ် စီၤအၤစာ် လၢအဆၢထၢၣ် လၢအစုထွဲတခီ တဂၤန့ၣ်, စီၤအၤစာ်, စီၤဘရ့ကံယၤ အဖိခွါ, စီၤၡံမၤ အဖိခွါ, 40 စီၤမံၤက့လး အဖိခွါ, စီၤဘၤစ့ယၤ အဖိခွါ, စီၤမၤလကံယၤ အဖိခွါ, 41 စီၤအ့ၤသနံ အဖိခွါ, စီၤစ့ရၤ အဖိခွါ, စီၤဧဒါယၤ အဖိခွါ, 42 စီၤအ့သၣ် အဖိခွါ, စီၤစံးမၤ အဖိခွါ, စီၤၡံမံၤ အဖိခွါ, 43 စီၤယၤဃး အဖိခွါ, စီၤက့ရၡိၣ် အဖိခွါ, စီၤလ့ၤဝံ အဖိခွါလီၤ. 44 ဒီးအဒီပုၢ်ဝဲၢ် စီၤမရၤရံၤ အဖိခွါတဖၣ် လၢစုစ့ၣ်တခီန့ၣ်, စီၤအ့သၣ်, စီၤကံၡံၤ အဖိခွါ, စီၤဧၤဘ့းဒံ အဖိခွါ, စီၤမးလူး အဖိခွါ, 45 စီၤဃၡၤဘယၤ အဖိခွါ, စီၤအမၤစယါ အဖိခွါ, စီၤဃံလကံယၤ အဖိခွါ, 46 စီၤအးမစံ အဖိခွါ, စီၤဘၤနံ အဖိခွါ, စီၤၡၤမ့ၢ် အဖိခွါ, 47 စီၤမးဃလံၤ အဖိခွါ, စီၤမူၡံၤ အဖိခွါ, စီၤမရၤရံၤ အဖိခွါ, စီၤလ့ၤဝံ အဖိခွါလီၤ. 48 ဒီးအဒီပုၢ်ဝဲၢ် ပှၤလ့ၤဝံဖိန့ၣ် တၢ်ပာ်အီၤ လၢတၢ်မၤအကကလုာ်ကလုာ် ဘၣ်ဃးဒီး ယွၤအဟံၣ် အအိၣ်အဆိး အလီၢ်န့ၣ်လီၤ. 49 ဒီးစီၤအၤဟရိၣ် ဒီးအဖိခွါတဖၣ် လုၢ်တၢ် လၢတၢ်လုၢ်လီၢ်မ့ၣ်အူ အဖီခိၣ်, ဒီး လၢတၢ်လုၢ်လီၢ်ဆိၣ်ကဲၤ တၢ်နၢမူ အဖီခိၣ်, ဒီးအိၣ်ဝဲ လၢတၢ်မၤ ဘၣ်ဃးဒီး တၢ်အလီၢ်စီဆှံ ကတၢၢ် ခဲလၢာ်အဂီၢ်, ဒ်သိး အကမၤ တၢ်ပူၤဖျဲး လၢအံၣ်စရ့လး အဂီၢ်, ဒ်ကယဲၢ် တၢ် လၢယွၤအခ့အပှၤ စီၤမိၤၡ့ မၤလိာ်ဝဲ အသိးန့ၣ်လီၤ. 50 ဒီးအအံၤမ့ၢ် စီၤအၤဟရိၣ် အဖိခွါ. အဖိခွါ စီၤအလၤဧစၢ်, အဖိခွါ စီၤဖံၤနဃၣ်, အဖိခွါ စီၤအဘံၤၡူ, 51 အဖိခွါ စီၤဘူးကံၤ, အဖိခွါ စီၤဧူၤစံ, အဖိခွါ စီၤစရၤဃယၤ, 52 အဖိခွါ စီၤမရၤယိး, အဖိခွါ စီၤအမၤရယၤ, အဖိခွါ စီၤအဃံတူာ်, 53 အဖိခွါ စီၤစၤဒိး, အဖိခွါ စီၤအဃံမၤဧးလီၤ. 54 ဒီးအဝဲအံၤ မ့ၢ်အအိၣ်အဆိး အလီၢ် လၢအတိာ်ပူၤ ခဲလၢာ် လၢအကီၢ်ဃၢၤတဖၣ် အပူၤ, လၢစီၤအၤဟရိၣ် အဖိခွါ အဂ့ၢ်, လၢပှၤကဃးဖိ အပှၤဟံၣ်ဖိတဖၣ် အဂ့ၢ်လီၤ. အဂ့ၢ်ဒ်အံၤ, တၢ်အဖးန့ၣ်မ့ၢ် အဝဲလီၤ. 55 ဒီးတၢ်ဟ့ၣ်လီၤအီၤ လၢဃ့ဘြိၣ် လၢကီၢ်ယူဒၤ အပူၤ, ဒီးအတၢ်အီၣ်ဆၣ်အလီၢ် လၢအအိၣ်ဝးတရံးအီၤလီၤ. 56 မ့မ့ၢ်ဟီၣ်ခိၣ် အကဝီၤတဖၣ် ဘၣ်ဃးဒီး ဝ့ၢ်န့ၣ်, ဒီးအတဝီတဖၣ်န့ၣ် ဟ့ၣ်ဝဲ လၢစီၤယဖူန့ၤ အဖိခွါ စီၤကၤလ့းလီၤ. 57 ဒီးဟ့ၣ်ဝဲ လၢစီၤအၤဟရိၣ် အဖိခွါတဖၣ် လၢယူဒၤအဝ့ၢ် ဃ့ဘြိၣ်, ဝ့ၢ်တူၢ်လိာ်တၢ်, ဒီးလံးဘနၤ, ဒီးအတၢ်အီၣ်ဆၣ်အလီၢ်, ဒီးယးတံၢ်, ဒီးအ့ၡတမိး, ဒီးအတၢ်အီၣ်ဆၣ်အလီၢ်, ဒီးဃံလ့ၣ်, ဒီးအတၢ်အီၣ်ဆၣ်အလီၢ်, 58 ဒီးဒဘံၢ်, ဒီးအတၢ်အီၣ်ဆၣ်အလီၢ်, 59 ဒီးဧၤၡၣ်, ဒီးအတၢ်အီၣ်ဆၣ်အလီၢ်, ဒီးဘ့ၤသၡ့မ့ၣ်, ဒီးအတၢ်အီၣ်ဆၣ်အလီၢ်လီၤ. 60 ဒီး လၢဘံၣ်ယၤမံၣ် တကလုာ် အကျါန့ၣ် က့ဘၤ, ဒီးအတၢ်အီၣ်ဆၣ်အလီၢ်, ဒီးဧၤလ့မ့း, ဒီးအတၢ်အီၣ်ဆၣ်အလီၢ်, ဒီးဧၤနသိး, ဒီးအတၢ်အီၣ်ဆၣ်အလီၢ်လီၤ. အဝ့ၢ် ခဲလၢာ် လၢအဒူၣ်တဖၣ် အကျါန့ၣ် အိၣ် တဆံသၢဝ့ၢ်လီၤ. 61 ဖးတၢ်သတးဒီး ပှၤဟ့ၣ် ပှၤကဃးဖိ လၢအအိၣ်လီၤတဲာ် လၢပှၤတဒူၣ် အဟံၣ် အကျါ လၢဝ့ၢ်ဆံဆဲၣ်ဝ့ၢ် လၢပှၤတခီဒူၣ် မနၤၡ့ၤ အကျါလီၤ. 62 ဒီးဟ့ၣ်ဝဲ လၢပှၤက့ရၡိၣ်အဖိ ဒ်အပှၤဟံၣ်ဖိတဖၣ် အသိး လၢဝ့ၢ်တဆံသၢဝ့ၢ် လၢယံးစၣ်ကၢ်တဒူၣ်အကျါ, ဒီး လၢအၤၡ့ၢ်တဒူၣ်အကျါ, ဒီး လၢနးသၤလံတဒူၣ်အကျါ, ဒီး လၢမနၤၡ့ၤတဒူၣ်အကျါ, လၢဘၤၡၣ် အပူၤလီၤ. 63 ဖးတၢ် သတးဒီး, ပှၤဟ့ၣ် ပှၤမရၤရံၤဖိ လၢဝ့ၢ် တဆံခံဝ့ၢ်, ဒ်အပှၤဟံၣ်ဖိတဖၣ် အသိးန့ၣ် လၢရူၤဘ့ၣ် တဒူၣ် အကျါ, ဒီး လၢကး တဒူၣ် အကျါ, ဒီး လၢစဘူလိၣ် တဒူၣ် အကျါလီၤ. 64 ဒီးပှၤအံၣ်စရ့လးဖိ ဟ့ၣ် ပှၤလ့ၤဝံဖိ အဝ့ၢ်တဖၣ်, ဒီးအတၢ်အီၣ်ဆၣ်အလီၢ်တဖၣ်လီၤ. 65 ဒီးဖးတၢ် သတးဒီး, ဟ့ၣ် လၢပှၤယူဒၤဖိတဒူၣ်အကျါ, ဒီး လၢပှၤစူၤမ့းအိၣ်ဖိတဒူၣ် အကျါ, ဒီး လၢပှၤဘံၣ်ယၤမံၣ်ဖိတဒူၣ်အကျါ လၢဝ့ၢ်တဖၣ်န့ၣ် လၢအမံၤကိးအသးလီၤ. 66 ဒီးပှၤဘၣ်ဃးဒီး စီၤကဃး အပှၤဟံၣ်ဖိတဖၣ် အိၣ်ဒီး ဝ့ၢ်တဖၣ် လၢအကီၢ်ဃၢၤတဖၣ် အပူၤ လၢအ့ဖရဲၣ်တဒူၣ် အကျါလီၤ. 67 ဒီးဟ့ၣ်ဝဲ လၢအီၤ လၢဝ့ၢ်တူၢ်လိာ်တၢ်တဖၣ်, လၢၡက့ၣ် လၢကစၢၢ်အ့ဖရဲၣ် အလိၤ, ဒီးအတၢ်အီၣ်ဆၣ်အလီၢ်, ဒီးက့စ့ၢ်, ဒီးအတၢ်အီၣ်ဆၣ်အလီၢ်, 68 ဒီးယၤကမၣ်, ဒီးအတၢ်အီၣ်ဆၣ်အလီၢ်, ဘ့ၤသဃိရိၣ်, ဒီးအတၢ်အီၣ်ဆၣ်အလီၢ်, 69 ဒီးအးယၤလိၣ်, ဒီးအတၢ်အီၣ်ဆၣ်အလီၢ်, ဒီးကၤသရံးမိၣ်, ဒီးအတၢ်အီၣ်ဆၣ်အလီၢ်, 70 ဒီး လၢပှၤတခီဒူၣ်မနၤၡ့ၤ အကျါန့ၣ် လၢဧၤန့ၢ်, ဒီးအတၢ်အီၣ်ဆၣ်အလီၢ်, ဒီးဘံးလၣ်, ဒီးအတၢ်အီၣ်ဆၣ်အလီၢ် လၢပှၤကဃးဖိ လၢအအိၣ်လီၤတဲာ် လၢအပှၤဟံၣ်ဖိ အဂီၢ်လီၤ. 71 ဒီးပှၤဟ့ၣ် ပှၤက့ရၡိၣ်ဖိ လၢကိလၣ်, ဒီးအတၢ်အီၣ်ဆၣ်အလီၢ် လၢဘၤၡၣ် အပူၤ, လၢပှၤတခီဒူၣ်မနၤၡ့ၤ အပှၤဟံၣ်ဖိ အကျါ, ဒီးဧၤၡတြိး, ဒီးအတၢ်အီၣ်ဆၣ်အလီၢ် လီၤ. 72 ဒီး လၢယံးစၣ်ကၢ်တဒူၣ် အကျါန့ၣ် ကၤဒ့ၣ်, ဒီးအတၢ်အီၣ်ဆၣ်အလီၢ်, ဒၤဘြး, ဒီးအတၢ်အီၣ်ဆၣ်အလီၢ် 73 ဒီးရၤမိး, ဒီးအတၢ်အီၣ်ဆၣ်အလီၢ်, ဒီးဧၤန့ၣ်, ဒီးအတၢ်အီၣ်ဆၣ်အလီၢ်, 74 ဒီး လၢအၤၡ့ၢ်တဒူၣ် အကျါန့ၣ် မၤၡလး ဒီးအတၢ်အီၣ်ဆၣ်အလီၢ်, ဒီးဧးဘဒိၣ်, ဒီးအတၢ်အီၣ်ဆၣ်အလီၢ်, 75 ဒီးဃူးကိး, ဒီးအတၢ်အီၣ်ဆၣ်အလီၢ်, ဒီးရဃိာ်, ဒီးအတၢ်အီၣ်ဆၣ်အလီၢ်, 76 ဒီး လၢနးသၤလံတဒူၣ် အကျါန့ၣ် က့ဒ့ၣ် လၢကၤလံၤလါ အပူၤ, ဒီးအတၢ်အီၣ်ဆၣ်အလီၢ်, ဒီးဃမိၣ်, ဒီးအတၢ်အီၣ်ဆၣ်အလီၢ်, ဒီးကံရယးသၣ်, ဒီးအတၢ်အီၣ်ဆၣ်အလီၢ်လီၤ. 77 ပှၤဟ့ၣ် ပှၤမရၤရံၤဖိ လၢအအိၣ်လီၤတဲာ်န့ၣ် လၢရံးမိၣ်, ဒီးအတၢ်အီၣ်ဆၣ်အလီၢ်, တၤဘိၢ်, ဒီးအတၢ်အီၣ်ဆၣ်အလီၢ် လၢစဘူလိၣ် တဒူၣ် အကျါလီၤ. 78 ဒီး လၢယၢ်ဒ့ၣ် ဝၢ်ဘးခီ လၢယရံၤဃိအဃၢၤ လၢယၢ်ဒ့ၣ် မုၢ်ထီၣ်တခီ လၢရူၤဘ့ၣ်တဒူၣ် အကျါန့ၣ် ပှၤဟ့ၣ်ဘ့စ့ၢ် လၢပှၢ်လၢ်ကျါ, ဒီး အတၢ်အီၣ်ဆၣ်အလီၢ် ဒီးယးဟစၤ, ဒီးအတၢ်အီၣ်ဆၣ်အလီၢ်, 79 ဒီးကဒ့မိး, ဒီးအတၢ်အီၣ်ဆၣ်အလီၢ်, ဒီးမ့ဖၤ, ဒီးအတၢ်အီၣ်ဆၣ်အလီၢ်, 80 ဒီး လၢကးတဒူၣ် အကျါန့ၣ် ရၤမိး, ဒီးအတၢ်အီၣ်ဆၣ်အလီၢ် လၢကံးလဧးအပူၤ, ဒီးမၤဃန့ၤ, ဒီးအတၢ်အီၣ်ဆၣ်အလီၢ်, 81 ဒီးဃ့ၡဘိၣ်, ဒီးအတၢ်အီၣ်ဆၣ်အလီၢ်, ဒီးယၤစ့ၢ် ဒီးအတၢ်အီၣ်ဆၣ်အလီၢ်လီၤ.

1 ဒီးစီၤယံးစၣ်ကၢ် အဖိခွါမ့ၢ် စီၤတိလၤ, ဒီးစီၤပူဧၤ, ဒီးစီၤယၤၡူာ်, ဒီးစီၤၡံးမရိၣ်န့ၣ် လွံၢ်ဂၤလီၤ. 2 ဒီးစီၤတိလၤ အဖိခွါမ့ၢ် စီၤဧူၤစံ, ဒီးစီၤရဖါယၤ, ဒီးစီၤယရံၤအ့လး, ဒီးစီၤယၤဃမဲ, ဒီးစီၤယံးဘစၣ်, ဒီးၡမူၤအ့လးလီၤ. မ့ၢ်ဝဲ လၢအပၢ် စီၤတိလၤ အဟံၣ်ခိၣ်, ပှၤအဒိၣ်အဆူၣ် လၢအပှၤတစိၤ အကျါလီၤ. လၢစီၤဒၤဝံး အမုၢ်နံၤန့ၣ် အတၢ်ဂံၢ်မ့ၢ် ပှၤခံကလး ခံကထိ ဃုကယၤလီၤ. 3 ဒီးစီၤဧူၤစံ အဖိခွါမ့ၢ် စီၤယံးစရါဃၤယၤ, ဒီးစီၤယံးစရါဃၤယၤ အဖိခွါမ့ၢ် စီၤမံၤက့လး, ဒီးစီၤဧိၤဘါဒယၤ, ဒီး စီၤယိၤအ့လး, စီၤယံးၡံယၤန့ၣ် ယဲၢ်ဂၤလီၤ. အဝဲသ့ၣ် ခဲလၢာ်န့ၣ်မ့ၢ် ပှၤအခိၣ်လီၤ. 4 ဒီးဒ်အစၢၤအသွဲၣ်အသိး, ဒ်အပၢ်တဖၣ် အဟံၣ် အသိးန့ၣ် ပှၤသုးဖိအဖုတဖၣ် လၢဒုးတၢ်အဂီၢ် အိၣ်ဒီးအီၤ, ပှၤသၢကလး ဃုကထိလီၤ. အဂ့ၢ်ဒ်အံၤ, အိၣ်ဝဲ ဒီးအဖိအမါ, ဒီးအဖိအလံၤ အါဂၤလီၤ. 5 ဒီးအဒီပုၢ်ဝဲၢ် လၢယံးစၣ်ကၢ်အဒူၣ် ခဲလၢာ် အကျါန့ၣ်မ့ၢ် ပှၤအဒိၣ်အဆူၣ်လီၤ. ဒီးအမံၤ ဆဲးလီၤအသး လၢလံာ်ထူလံာ်ထံးအပူၤ ခဲလၢာ်န့ၣ် အိၣ်ဝဲ ဃိးကလး နွံကထိလီၤ. 6 ဒီးစီၤဘံၣ်ယၤမံၣ် အဖိခွါမ့ၢ် စီၤဘ့လၤ, ဒီးစီၤဘ့က့ၢ်, ဒီးစီၤယဒံၤအ့လးန့ၣ် သၢဂၤလီၤ. 7 ဒီးစီၤဘ့လၤ အဖိခွါမ့ၢ် စီၤအ့စဘိၣ်, ဒီးစီၤဧူၤစံ, ဒီးစီၤဧူၤစံၤအ့လး, ဒီးစီၤယရံမိး, ဒီးစီၤဧံရံၤန့ၣ် ယဲၢ်ဂၤလီၤ. မ့ၢ်ဝဲ လၢအပၢ်အဟံၣ်အခိၣ်, ပှၤအဒိၣ်အဆူၣ်လီၤ. ဒီးအမံၤ ဆဲးလီၤအသး လၢလံာ်ထူလံာ်ထံး အပူၤန့ၣ် အိၣ်ဝဲ ခံကလး ခံကထိ သၢဆံ လွံၢ်ဂၤလီၤ. 8 ဒီးစီၤဘ့က့ၢ် အဖိခွါမ့ၢ် စီၤစမံရၤ, ဒီးစီၤယိၤအၣ်, ဒီး စီၤအလၤဧစၢ်, ဒီးစီၤအ့လံၤဧ့နံၤ, ဒီးစီၤဧိၣ်ရံၤ ဒီးစီၤယရံ မိး, ဒီးစီၤအဘံယၤ, ဒီးစီၤဧၤနသိး, ဒီးစီၤဧၤလ့မ့းလီၤ. အဝဲသ့ၣ် ခဲလၢာ်န့ၣ်မ့ၢ် စီၤဘ့က့ၢ် အဖိခွါလီၤ. 9 ဒီးအတၢ်ဂံၢ် လၢအဆဲးလီၤအသး လၢလံာ်ထူလံာ်ထံးအပူၤ ဒ်အဒူၣ်တဖၣ် အသိးန့ၣ်, အပၢ်အဟံၣ်အခိၣ်တဖၣ်, ပှၤအဒိၣ်အဆူၣ်န့ၣ်မ့ၢ် ပှၤခံကလးခံကယၤလီၤ. 10 ဒီးစီၤယဒံၤဧ့လး အဖိခွါမ့ၢ် စီၤဘံးလဟၣ်လီၤ. ဒီးစီၤဘံးလဟၣ် အဖိခွါမ့ၢ် စီၤယဧူၢ်ၡး, ဒီးစီၤဘံၣ်ယၤမံၣ်, ဒီး စီၤအ့ဟူာ်, ဒီးစီၤကနၤနါ, ဒီးစီၤစ့သၣ်, ဒီးစီၤတၢ်ၡံၣ်, ဒီးစီၤအဃံၡဃၢ်လီၤ. 11 အဝဲသ့ၣ် ခဲလၢာ်န့ၣ် စီၤယဒံၤဧ့လး အဖိခွါ, အပၢ်အခိၣ်, ပှၤအဒိၣ်အဆူၣ် အိၣ်ဝဲ တကလး နွံကထိ ခံကယၤ, ဒီးကတဲာ်ကတီၤအသး ဒ်သိး အကလဲၤဒုးသုးလီၤ. 12 ဒီးစီၤၡူဖံၣ်, ဒီးစီၤဃုဖံၣ်မ့ၢ် စီၤဧံၢ် အဖိခွါ, ဒီးစီၤဃူၡံၣ်, စီၤအဃ့ၢ် အဖိခွါလီၤ. 13 စီၤနးသၤလံ အဖိခွါမ့ၢ် စီၤယၤဃစံၤအ့လး, ဒီးစီၤကူနံး, ဒီးစီၤယ့စ့ၢ်, ဒီးစီၤၡၤလူၣ်န့ၣ် နီၢ်ဘံၤလဟၤ အဖိခွါလီၤ. 14 ဒီးစီၤမနၤၡ့ၤ အဖိခွါမ့ၢ် စီၤအးစရံၤအ့လး လၢတၢ်ဆံးစၢ်န့ၢ်အီၤ, (အသံၣ်မါ ပှၤအရၣ်ဖိ ဆံးစၢ်န့ၢ် စီၤကံးလဧး အပၢ် စီၤမၤကံၢ်လီၤ. 15 ဒီးစီၤမၤကံၢ် န့ၢ်မါ လၢစီၤဃူဖံၣ် ဒီးစီၤၡူဖံၣ် အဒီပုၢ်ဝဲၢ်မုၣ်, ဒီးအဒီပုၢ်ဝဲၢ်မုၣ် အမံၤမ့ၢ် နီၢ်မၤကၤလီၤ.) ဒီးပှဲၤထီၣ် ခံဂၤတဂၤ အမံၤမ့ၢ် စီၤစလၤဖဃး လီၤ. ဒီးစီၤစလၤဖဃး အိၣ်ဝဲ ဒီးအဖိမုၣ်တဖၣ်လီၤ. 16 ဒီးစီၤမၤကံၢ်အမါ နီၢ်မၤကၤ ဆံးစၢ်န့ၢ် အဖိခွါတဂၤ, ဒီးယုၢ်ဝဲအမံၤ လၢစီၤပ့ရ့ၣ်, ဒီးအဒီပုၢ်ဝဲၢ် အမံၤမ့ၢ် စီၤၡ့ရ့ၣ်လီၤ. ဒီး အဖိခွါ အမံၤမ့ၢ် စီၤအူလၣ်, ဒီးစီၤရ့ၤက့ၣ်လီၤ. 17 ဒီးစီၤအူလၣ် အဖိခွါမ့ၢ် စီၤဘဒၣ်လီၤ. အဝဲသ့ၣ်တဖၣ်န့ၣ်မ့ၢ် စီၤကံးလဧး အဖိခွါတဖၣ်, စီၤမၤကံၢ် အဖိခွါ, စီၤမနၤၡ့ၤ အဖိခွါလီၤ. 18 ဒီးအဒီပုၢ်ဝဲၢ်မုၣ် နီၢ်ဟးမိၤလ့က့း ဆံးစၢ်န့ၢ် စီၤအံၡဟိး, ဒီးစီၤအဘံၤဧ့စ့ၢ်, ဒီးစီၤမၤဃလၤလီၤ. 19 ဒီးစီၤၡမံဒၤ အဖိခွါမ့ၢ် စီၤအဃံယၣ်, ဒီးစီၤၡက့ၣ်, ဒီး စီၤလံးကဃံ, ဒီးစီၤအနံဧၣ်လီၤ. 20 ဒီးစီၤအ့ဖရဲၣ် အဖိခွါမ့ၢ် စီၤၡူသ့လၤ, ဒီး အဖိခွါ စီၤဘ့ရ့း, ဒီး အဖိခွါ စီၤတၤဃး, ဒီး အဖိခွါ စီၤအ့လၤဒၤ, ဒီးအဖိခွါ စီၤတၤဃး, 21 ဒီး အဖိခွါ စီၤစၤဘး, ဒီး အဖိခွါ စီၤၡူၤသ့လၤ, ဒီးစီၤဧ့စ့ၢ်, ဒီးစီၤအ့လၤ လၢကၤသး အပှၤကညီ လၢအအိၣ်ဖျဲၣ် လၢကီၢ်ပူၤန့ၣ် မၤသံအီၤလီၤ. အဂ့ၢ်ဒ်အံၤ, ဟဲလီၤဝဲ ဒ်သိး အကမၤန့ၢ် အဆၣ်ဖိကီၢ်ဖိ အဒၢန့ၣ်လီၤ. 22 ဒီးအပၢ် စီၤအ့ဖရဲၣ် ဘၣ်မိၣ်ဘၣ်မးတၢ် အါနံၤအါသီ, ဒီးအဒီပုၢ်ဝဲၢ်တဖၣ်န့ၣ် ဟဲမၤမုာ်ထီၣ်က့ၤအီၤလီၤ. 23 ဒီးလဲၤနုာ် လၢအမါ အအိၣ်, ဒီးအဝဲဒၣ် ဒၢထီၣ်, ဒီးဆံးစၢ်န့ၢ် အဖိခွါ, ဒီးယုၢ်ဝဲအမံၤ လၢဘရံဧၤလီၤ. အဂ့ၢ်ဒ်အံၤ, တၢ်အၢ အိၣ်ဝဲ လၢအဟံၣ်ပူၤလီၤ. 24 (ဒီးအဖိမုၣ်န့ၣ်မ့ၢ် နီၢ်ၡ့ရၤ လၢအတ့လီၤ ဘ့ၤသဃိရိၣ် လၢလာ်ခီတဖျၢၣ်, ဒီး လၢထးခီတဖျၢၣ်, ဒီးအူစ့ၣ်ၡ့ၤရ့ၤလီၤ.) 25 ဒီးစီၤရ့ဖၤမ့ၢ် အဖိခွါ, ဒီးစီၤရ့ၡ့ာ်, ဒီး အဖိခွါ စီၤတ့လၤ, ဒီး အဖိခွါ စီၤတၤဃၣ်, 26 ဒီး အဖိခွါ စီၤလၤဒၣ်, အဖိခွါ စီၤဧးမံၤဟူး, အဖိခွါ စီၤအလံၡမၤ, 27 အဖိခွါ စီၤနိၣ်, အဖိခွါ စီၤယဟိၤၡူလီၤ. 28 ဒီးအတၢ်ဟံးဃာ်တဖၣ်, ဒီးအအိၣ်အဆိး အလီၢ်န့ၣ်မ့ၢ် ဘ့ၤသ့လး, ဒီးအတဝီတဖၣ်, ဒီးနၤရၣ် လၢမုၢ်ထီၣ်တခီ, ဒီးက့စ့ၢ် ဒီးအတဝီ လၢမုၢ်နုာ်တခီ, ဒီးၡက့ၣ် ဒီးအတဝီတဖၣ်, ပၢၢ်လၢဂါစၤ ဒီးအတဝီတဖၣ်န့ၣ်, 29 ဒီး လၢပှၤမနၤၡ့ၤဖိ အကီၢ်ဃၢၤန့ၣ် ဘ့ၤသၡၣ် ဒီးအတဝီတဖၣ်, တၤနး ဒီးအတဝီတဖၣ်, မကံးဒိၤ ဒီးအတဝီတဖၣ်, ဒိၢ် ဒီးအတဝီတဖၣ်လီၤ. ဒီးအံၣ်စရ့လး အဖိခွါ စီၤယိၤသး အဖိခွါတဖၣ်န့ၣ် အိၣ်ဝဲဆိးဝဲ လၢတၢ်န့ၣ်တဖၣ် အပူၤလီၤ. 30 ဒီးစီၤအၤၡ့ၢ် အဖိခွါမ့ၢ် စီၤယံးမနၤ, ဒီးစီၤယံးၡဝၤ, ဒီး စီၤယံးၡဝံၤ, ဒီးစီၤဘရံဧၤ, ဒီးအဒီပုၢ်ဝဲၢ်မုၣ်မ့ၢ် နီၢ်စ့ရၤလီၤ. 31 ဒီးစီၤဘရံဧၤ အဖိခွါမ့ၢ် စီၤဃ့ဘ့ၢ်, ဒီးစီၤမၤလကၤအ့လးလီၤ. အဝဲဒၣ်တဂၤန့ၣ်မ့ၢ် စီၤဘံးရစၤဝံး အပၢ်လီၤ. 32 ဒီးစီၤဃ့ဘ့ၢ် ထီၣ်ဖိ စီၤယၤဖလ့း, ဒီးစီၤၡိမ့ၢ်, ဒီးစီၤဃိသၣ်, ဒီးအဒီပုၢ်ဝဲၢ်မုၣ် နီၢ်ၡူဧၤလီၤ. 33 ဒီးစီၤယၤဖလ့း အဖိခွါမ့ၢ် စီၤပါစး, ဒီးစီၤဘံးမဟၤလး, ဒီးစီၤဧၤၡဝးလီၤ. အဝဲသ့ၣ်တဖၣ်န့ၣ်မ့ၢ် စီၤယၤဖလ့းအဖိလီၤ. 34 ဒီးစီၤၡၤမ့ၢ် အဖိခွါမ့ၢ် စီၤအဃံၤ, ဒီးစီၤရိဟကၤ, စီၤယဃူဘၤ, ဒီးစီၤအရၣ်လီၤ. 35 ဒီးအဒီပုၢ်ဝဲၢ် စီၤဟ့လ့ၣ် အဖိခွါမ့ၢ် စီၤစိဖၤ, ဒီးစီၤယံးမနၤ, ဒီးစီၤၡ့လ့ၣ်, ဒီးစီၤဧၤမလးလီၤ. 36 ဒီးစီၤစိဖၤ အဖိခွါမ့ၢ် စီၤစူၤအၤ, ဒီးစီၤဃၤရန့ဖ့ၢ်, ဒီးစီၤၡူဧၤလး, ဒီးစီၤဘ့ရံၤ, ဒီးစီၤယးမရၤ, 37 စီၤဘ့စ့ၢ်, ဒီးစီၤဟိး, ဒီးစီၤၡးမၤ, ဒီးစီၤၡံလၡၣ်, ဒီးစီၤယံးသရၣ်, ဒီး စီၤဘ့ရၤလီၤ. 38 ဒီးစီၤယ့သ့ၢ် အဖိခွါမ့ၢ် စီၤယဖူန့ၤ, ဒီးစီၤပံးစပၤ, ဒီးစီၤအ့ရၤလီၤ. 39 ဒီးစီၤဧူးလၤ အဖိခွါမ့ၢ် စီၤအရၤ, ဒီးစီၤဃနံၤအ့လး ဒီးစီၤရံစယၤလီၤ. 40 အဝဲသ့ၣ်တဖၣ် ခဲလၢာ်န့ၣ်မ့ၢ် စီၤအၤၡ့ၢ်အဖိ, အပၢ် အပှၤဟံၣ်ဖိအခိၣ်, ပှၤဃုထၢဖိ, ပှၤအဒိၣ်အဆူၣ်, ပဒိၣ်ဖးဒိၣ်တဖၣ် အခိၣ်လီၤ. ဒီးအတၢ်ဂံၢ် လၢအမံၤဆဲးလီၤအသး လၢလံာ်ထူလံာ်ထံးအပူၤ လၢအမ့ၢ် ပှၤသုးဖိ လၢတၢ်သုးမုၢ် အကျါန့ၣ်မ့ၢ် ပှၤခံကလး ဃုကထိလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 8

1 ဒီးစီၤဘံၣ်ယၤမံၣ် ထီၣ်ဖိ အဖိဝဲၢ်ကိ စီၤဘ့လၤ, ခံဂၤတဂၤ စီၤအၤၡဘ့လၤ, သၢဂၤတဂၤ စီၤအၤဃရၤ, 2 လွံၢ်ဂၤတဂၤ စီၤနိဃၤ, ဒီးယဲၢ်ဂၤတဂၤ စီၤရၤဖၤလီၤ. 3 ဒီးစီၤဘ့လၤ အဖိခွါမ့ၢ် စီၤအၤဒၢ်, ဒီးစီၤက့ၤရၤ, စီၤအဘံဟူာ်, 4 ဒီးစီၤအဘံၡူ, ဒီးစီၤနဧၤမၣ်, ဒီးစီၤအၤဃိၤ, 5 ဒီးစီၤက့ရၤ, ဒီးစီၤၡဖူဖၣ်, ဒီးစီၤဃူရၣ်လီၤ. 6 ဒီးအဝဲအံၤမ့ၢ် စီၤအ့ဟူာ် အဖိခွါ, အဝဲအံၤမ့ၢ် ပှၤက့ဘၤဖိ အပၢ်အခိၣ်တဖၣ်လီၤ. ဒီးပှၤဒုးဟးထီၣ်အီၤ ဆူမၤနဃး အပူၤ, 7 ဒီးစီၤနဧၤမၣ်, ဒီးစီၤအဃံယၤ, ဒီးစီၤက့ရၤ, အဝဲဒၣ် ဒုးဟးထီၣ်အီၤ, ဒီး ထီၣ်ဖိ စီၤဧူးစၤ, ဒီးစီၤအဃံဟူာ်လီၤ. 8 စီၤၡၤဃရံၣ် ထီၣ်ဖိ လၢကီၢ်မိၤအးအပူၤ လၢအပျၢ် ပှၤတဖၣ်န့ၣ် အလီၢ်ခံ, ဒီးအမါမ့ၢ် နီၢ်ဃူၡံၣ်, ဒီးနီၢ်ဘၤရၤ လီၤ. 9 ဒီး လၢအမါ နီၢ်ဃိဒ့ၣ်န့ၣ် ထီၣ်ဖိ စီၤယိၤဘာ်, ဒီးစီၤစံဘယၤ, ဒီးစီၤမ့ၡၤ, ဒီးစီၤမၤလက့ၣ်, 10 ဒီးစီၤယဧူးစး, ဒီးစီၤၡ့ကယၤ, ဒီးစီၤမံရမၤလီၤ. အဝဲသ့ၣ် မ့ၢ် အဖိခွါ, အပၢ်တဖၣ် အခိၣ်တဖၣ်လီၤ. 11 ဒီး လၢအမါ နီၢ်ဃူၡံၣ်န့ၣ် ထီၣ်ဖိ စီၤအဃံတူာ်, ဒီးစီၤအ့လပၤလးလီၤ. 12 ဒီးစီၤအ့လပၤလး အဖိခွါမ့ၢ် စီၤဧ့ၤဘ့ၢ်, ဒီးစီၤမံၡၣ်, ဒီးစီၤၡၤမး, (အဝဲဒၣ် တ့ အိနိၤ, ဒီးလိး ဒီးအတဝီတဖၣ်,) 13 ဒီးစီၤဘရံဧၤ, ဒီးစီၤၡမၤ, (အဝဲသ့ၣ်တဖၣ်န့ၣ်မ့ၢ် ပှၤအးယၤလိၣ်အဖိ အပၢ်တဖၣ် အခိၣ်, ပှၤလၢအဟီထီၣ်ကွံာ် ပှၤကၤသးဖိ), 14 ဒီးစီၤအဃံယိၤ, စီၤၡၤၡး, ဒီးယရံမိး, 15 ဒီးစီၤစဘၤဒယၤ, ဒီးစီၤဧၤရး, ဒီးစီၤဧၤဒၢ်, 16 ဒီးစီၤမံၤက့လး, ဒီးစီၤယးၡပၤ, ဒီးစီၤယိဃၤန့ၣ်, စီၤဘရံဧၤ အဖိခွါတဖၣ်, 17 ဒီးစီၤစဘၤဒယၤ, ဒီးစီၤမၡူလၣ်, ဒီးစီၤဃံးစကံ, ဒီးစီၤဃ့ဘ့ၢ်, 18 ဒီးစီၤယးၡးမရဲ, ဒီးစီၤယံးစလံအၤ, ဒီးစီၤယိၤဘာ်န့ၣ်, စီၤအ့လပၤဧၤလး အဖိခွါတဖၣ်, 19 ဒီးစီၤယၤကံၣ်, ဒီးစီၤစံးကရံ, ဒီးစီၤစၤဘဒံၤ, 20 ဒီးစီၤအ့လံၤဧ့နံၤ, ဒီးစီၤစံးလသဲ, ဒီးစီၤအလံအ့လး, 21 ဒီးစီၤဧဒါယၤ, ဒီးစီၤဘရါယၤ, ဒီးစီၤၡံးမရံန့ၣ်, စီၤၡံမဧံ အဖိခွါတဖၣ်, 22 ဒီးစီၤယံးၡဖၣ်, ဒီးဧ့ၤဘ့ၢ် ဒီးစီၤအလံၤအ့လး, 23 ဒီးစီၤဧၤဘဒိၣ်, ဒီးစီၤစံးကရံ, ဒီးစီၤဃၤနၣ်, 24 ဒီးစီၤဃနၤနယၤ, ဒီးစီၤဧ့လၣ်, ဒီးစီၤဧၤနသိသယၤ, 25 ဒီးစီၤယံးဖံးဒယၤ, ဒီးပနူၤအ့လးန့ၣ်, စီၤၡၤၡး အဖိခွါတဖၣ်, 26 ဒီးစီၤၡ့မၡံးရဲၤ, ဒီးစီၤၡဃၤရယၤ, ဒီးစီၤဧသၤလယၤ, 27 ဒီးစီၤယၤရ့ၤၡယၤ, ဒီးစီၤအ့လံယၤ, ဒီးစီၤစံးကရံန့ၣ်, စီၤယရိဃၣ် အဖိခွါတဖၣ်လီၤ. 28 အဝဲသ့ၣ်တဖၣ်န့ၣ်မ့ၢ် အပၢ်တဖၣ် အခိၣ် ဒ်အစၢၤအသွဲၣ် အသိးန့ၣ်, ပှၤအခိၣ်လီၤ. အဝဲသ့ၣ်တဖၣ်န့ၣ် အိၣ်ဝဲဆိးဝဲ လၢယရူၤၡလ့ၣ် အပူၤလီၤ. 29 ဒီးစီၤကံးဘိၣ် အပၢ် အိၣ်ဝဲဆိးဝဲ လၢကံးဘိၣ်အပူၤ (ဒီးအမါအမံၤမ့ၢ် နီၢ်မၤကၤ), 30 ဒီးအဖိဝဲၢ်ကိမ့ၢ် စီၤဧၤဘဒိၣ်, ဒီးစီၤစူၢ်, ဒီးစီၤကံၣ်, ဒီးစီၤဘဧၤလး, ဒီးစီၤနၤဒၤ, 31 ဒီးစီၤကဒိၢ်, ဒီးစီၤအဃံယိၤ, ဒီးစီၤစ့ၤက့ၢ်လီၤ. 32 ဒီးစီၤမံးကလိး ထီၣ်ဖိ စီၤၡံမံၤ, ဒီးအဝဲသ့ၣ် အိၣ်ဝဲ စ့ၢ်ကီး လၢယရူၤၡလ့ၣ် အပူၤ သဃီၤဒီး အဒီပုၢ်ဝဲၢ်လီၤ. 33 ဒီးစီၤန့ၢ် ထီၣ်ဖိ စီၤကံၣ်, ဒီးစီၤကံၣ် ထီၣ်ဖိ စီၤစီလူး, ဒီး စီၤစီလူး ထီၣ်ဖိ စီၤယိနၤသၣ်, ဒီးစီၤမၤလကံၡူၤ, ဒီးစီၤအဘံနဒၣ်, ဒီးစီၤအ့ၡဘဧၤလးလီၤ. 34 ဒီးစီၤယိနၤသၣ် အဖိခွါမ့ၢ် စီၤမရံးဘဧၤလး, ဒီးစီၤမရံးဘဧၤလး ထီၣ်ဖိ စီၤမံၤကါလီၤ. 35 ဒီးစီၤမံၤကါ အဖိခွါမ့ၢ် စီၤပံၤသိၣ်, ဒီးစီၤမ့လ့း, ဒီးစီၤတၤရ့ၤ, ဒီးစီၤအၤဃးလီၤ. 36 ဒီးစီၤအၤဃး ထီၣ်ဖိ စီၤယဟိဒၤ, ဒီးစီၤယဟိဒၤ ထီၣ်ဖိ စီၤဧၤလ့မ့း, စီၤဧၤစမၤဝ့း, ဒီးစီၤစံၣ်ရံၤလီၤ. ဒီးစီၤစံၣ်ရံၤ ထီၣ်ဖိ စီၤမိစၤလီၤ. 37 ဒီးစီၤမိစၤ ထီၣ်ဖိ စီၤဘံးနၤ, အဖိခွါ စီၤရၤဖၤ, အဖိခွါ စီၤအ့လဧၤစၤ, အဖိခွါ စီၤအၤစ့လးလီၤ. 38 ဒီးစီၤအၤစ့လး အိၣ်ဒီး အဖိခွါ ဃုဂၤလီၤ. အအံၤမ့ၢ်အမံၤ, စီၤဧးစရံကၣ်, စီၤဘိကရူၤ, ဒီးစီၤယံးၡမၤဧ့လး, ဒီးစီၤၡၤရံယၤ, ဒီးစီၤဧိၤဘါဒယၤ, ဒီးစီၤဃၤနၣ်လီၤ. အဝဲသ့ၣ်တဖၣ်န့ၣ်မ့ၢ် စီၤအၤစ့လး အဖိခွါလီၤ. 39 ဒီးအဒီပုၢ်ဝဲၢ် စီၤဧ့ၤၡ့း အဖိခွါမ့ၢ်အဖိဝဲၢ်ကိ စီၤအူလၣ် ခံဂၤတဂၤ ဒီးစီၤယဧူၡး, သၢဂၤတဂၤ စီၤအလံၤဖ့လ့းလီၤ. 40 ဒီးစီၤအူလၣ် အဖိခွါတဖၣ်န့ၣ်မ့ၢ် ပှၤအဒိၣ်အဆူၣ်, ပှၤခးတၢ်ဖိ, ဒီး အဖိခွါ အိၣ်အါဂၤ, ဒီး အဖိခွါတဖၣ် အဖိခွါတဖၣ်မ့ၢ် ပှၤတကယၤ ယဲၢ်ဆံလီၤ. အဝဲသ့ၣ် ခဲလၢာ်န့ၣ်မ့ၢ် စီၤဘံၣ်ယၤမံၣ် အဖိခွါလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 9

1 ဒီးအံၣ်စရ့လး ခဲလၢာ် အမံၤ ဆဲးလီၤအသး လၢလံာ်ထူလံာ်ထံး အပူၤ, ဒီးကွၢ်ကွၢ်, ကွဲးအသး လၢအံၣ်စရ့လး အစီၤပၤ အလံာ်ပူၤလီၤ. ဒီးယူဒၤ ဘၣ် တၢ်စိာ်မၢကဲကုၢ်အီၤ လၢဘၤဘူၤလိၣ် အပူၤ, လၢအတၢ်ကမၣ် အဃိလီၤ. 2 ဒီးပှၤ လၢအအိၣ်အဆိးဆိ လၢအတၢ်ဟံးဃာ်အပူၤ, လၢအဝ့ၢ်တဖၣ် အပူၤန့ၣ်မ့ၢ် ပှၤအံၣ်စရ့လးဖိ, ဒီးပှၤလုၢ်တၢ်အဒိၣ်, ပှၤလ့ၤဝံဖိ, ဒီးပှၤနသံနးဖိလီၤ. 3 ဒီး လၢယရူၤၡလ့ၣ် အပူၤန့ၣ် ပှၤအိၣ်ဝဲဆိးဝဲ လၢပှၤယူဒၤဖိအကျါ, ဒီး လၢပှၤဘံၣ်ယၤမံၣ်အကျါ, ဒီး လၢပှၤအ့ဖရဲၣ်ဖိ, ဒီးပှၤမနၤၡ့ၤဖိအကျါ, 4 စီၤဧူသဲၤ, စီၤဧးမံၤဟူး အဖိခွါ, စီၤဧိၣ်ရံၤ အဖိခွါ, စီၤအံၤမရံ အဖိခွါ, စီၤဘၤနံ အဖိခွါ လၢစီၤယူဒၤ အဖိခွါ စီၤဖ့ၤရ့း အဖိ အကျါလီၤ. 5 ဒီး လၢပှၤၡံၤလိနးဖိ အကျါ, စီၤဧစံယၤ ပှၤဝဲၢ်ကိ, ဒီး အဖိခွါတဖၣ်, 6 ဒီး လၢစီၤစ့ရၤ အဖိခွါတဖၣ် အကျါ စီၤယူၤအ့လး, ဒီးအဒီပုၢ်ဝဲၢ်တဖၣ်, ပှၤဃုကယၤ ခွံဆံလီၤ. 7 ဒီး လၢဘံၣ်ယၤမံၣ် အဖိခွါတဖၣ် အကျါန့ၣ် စီၤစၤလူ, စီၤမၡူလၣ် အဖိခွါ, စီၤဟိဒၤဝယၤ အဖိခွါ, စီၤဟးစနူအၤ အဖိခွါ, 8 ဒီးစီၤယရိဃၣ် အဖိခွါ, စီၤယံးဘနံယၤ, ဒီးစီၤအ့လၤ, ဒီးစီၤဧူးစံ အဖိခွါ, စီၤမံးကြံၤ အဖိခွါ, ဒီး စီၤမၡူလၣ်, စီၤၡဖးတယၤ အဖိခွါ, စီၤရဧူၤအ့လး အဖိခွါ, စီၤယံးဘနံယၤ အဖိခွါ, 9 ဒီးအဒီပုၢ်ဝဲၢ်တဖၣ် ဒ်အစၢၤအသွဲၣ် အသိးန့ၣ်, ပှၤခွံကယၤ ယဲၢ်ဆံဃုဂၤလီၤ. အဝဲသ့ၣ်တဖၣ် ခဲလၢာ်န့ၣ်မ့ၢ် ပၢ်တဖၣ် အခိၣ် လၢအပၢ် အပှၤဟံၣ်ဖိအကျါလီၤ. 10 ဒီး လၢပှၤလုၢ်တၢ်အဒိၣ် အကျါန့ၣ် စီၤယဒါယၤ, ဒီး စီၤယဟိယၤရံာ်, ဒီးစီၤယၤကံၣ်, 11 ဒီးစီၤဧစၤရယၤ, စီၤဃံးလကံယၤ အဖိခွါ, စီၤမၡူလၣ် အဖိခွါ, စီၤစၤဒိး အဖိခွါ စီၤမရၤယိး အဖိခွါ, စီၤအဃံးတူာ် အဖိခွါ, ပှၤပၢယွၤအဟံၣ်, 12 ဒီးစီၤဧဒါယၤ, စီၤယရိဃၣ် အဖိခွါ, စီၤပၤ ၡဃူၢ် အဖိခွါ, စီၤမၤလကံယၤ အဖိခွါ, ဒီးစီၤဧၤဒံၤအ့လး အဖိခွါ, စီၤမၤစဲ, စီၤယၤကစ့ရၤ အဖိခွါ, စီၤမၡူလၣ် အဖိခွါ, စီၤမၡံးလ့မံး အဖိခွါ, စီၤအံးမ့ၢ် အဖိခွါ, 13 ဒီးအဒီပုၢ်ဝဲၢ် အပၢ်အပှၤဟံၣ်ဖိ အခိၣ်တဖၣ်, ပှၤတကထိ နွံကယၤဃုဆံ, ပှၤလၢအဒိၣ်အဆူၣ် လၢတၢ်မၤ ဘၣ်ဃးဒီး ယွၤအဟံၣ် အတၢ်မၤ အဂီၢ်လီၤ. 14 ဒီး လၢပှၤလ့ၤဝံဖိ အကျါန့ၣ် စီၤၡမါယၤ, စီၤဃၤၡူာ် အဖိခွါ, စီၤဧးစရံကၣ် အဖိခွါ, စီၤဃၡၤဘယၤ အဖိခွါန့ၣ် အိၣ်ဝဲ လၢစီၤမရၤရံ အဖိခွါတဖၣ် အကျါ, 15 ဒီးစီၤဘးကဘးကၢ်, ဒီးစီၤဃ့ရ့ၣ်, ဒီးစီၤကၤလလး, ဒီးစီၤမးတၤနယၤ, စီၤမံၤကါ အဖိခွါ, စီၤစံးကရံ အဖိခွါ, စီၤအၤစာ် အဖိခွါ, 16 ဒီးစီၤဧိၤဘါဒယၤ, စီၤၡမါယၤ အဖိခွါ, စီၤကၤလလး အဖိခွါ, စီၤယဒူသူၣ် အဖိခွါ, စီၤဘ့ရ့ကံယၤ, စီၤအၤစာ် အဖိခွါ, စီၤအ့လကါနၤ အဖိခွါ လၢအအိၣ်ဝဲဆိးဝဲ လၢပှၤနတိဖၤဖိ အတဝီတဖၣ် အပူၤလီၤ. 17 ဒီးပှၤပၢၤပဲတရီဖိမ့ၢ် စီၤၡၤလ့ၣ်, ဒီးစီၤဧးကူာ်, ဒီးစီၤတၤလမိၣ်, ဒီးစီၤဃံမ့ၣ်, ဒီးအဒီပုၢ်ဝဲၢ်တဖၣ်လီၤ. စီၤၡၤလူၣ်န့ၣ်မ့ၢ် အခိၣ်လီၤ. 18 ဒီးတုၤ ဖဲအံၤ အိၣ်ဝဲ လၢစီၤပၤ အပဲတရီ လၢမုၢ်ထီၣ်တခီလီၤ. အဝဲသ့ၣ်တဖၣ်န့ၣ်မ့ၢ် ပှၤပၢၤပဲတရီဖိ လၢပှၤလ့ၤဝံဖိ အဖုတဖၣ် အကျါန့ၣ်လီၤ. 19 ဒီးစီၤကိၤရ့ အဖိခွါ စီၤၡၤလူၣ်, စီၤအဘံယၤစာ် အဖိခွါ, စီၤကိၤရး အဖိခွါ, ဒီးအဒီပုၢ်ဝဲၢ် (လၢအပၢ် အပှၤဟံၣ်ဖိ အကျါ) ပှၤကိၤရးဖိသ့ၣ်တဖၣ်န့ၣ် အိၣ်ဝဲ လၢတၢ်အကုၢ်အပှၤ အတၢ်မၤ အဖီခိၣ်, ပှၤပၢၤဒဲအကျဲစၢၤဖိ, ဒီးအပၢ်တဖၣ် အိၣ်ဝဲ လၢယွၤအသုးမုၢ်ဂီၢ်မုၢ် အဖီခိၣ်န့ၣ်မ့ၢ် ပှၤပၢၤ တၢ်ဟဲနုာ်အလီၢ်လီၤ. 20 ဒီးစီၤအလၤဧစၢ် အဖိခွါ စီၤဖံၤနဃၣ်န့ၣ်မ့ၢ် ပှၤအခိၣ်တဂၤ လၢအဖီခိၣ် လၢခံ လၢပျၢၤ, ဒီး ယွၤ အိၣ်ဝဲ ဒီးအီၤလီၤ. 21 ဒီးစီၤမၡ့လ့းမယၤ အဖိခွါ, စီၤစကၤရယၤ, မ့ၢ် ပှၤပၢၤ တၢ်အိၣ်ဖှိၣ်ရိဖှိၣ် အဒဲအကျဲစၢၤလီၤ. 22 အဝဲသ့ၣ် ခဲလၢာ်န့ၣ် ဘၣ်တၢ်ဃုထၢအီၤ, ဒ်သိး အကကဲထီၣ် ပှၤပၢၤကျဲစၢၤ, ပှၤခံကယၤ တဆံခံဂၤလီၤ. အဝဲသ့ၣ်တဖၣ်န့ၣ် အမံၤ ဆဲးလီၤအသး လၢလံာ်ထူလံာ်ထံး အပူၤ လၢအတဝီတဖၣ် အပူၤ, ပှၤလၢစီၤဒၤဝံး, ဒီးဝံစီၤၡမူၤအ့လး ပာ်ဝဲ လၢအတၢ်မၤအလီၢ်န့ၣ်လီၤ. 23 ဒီးအဝဲသ့ၣ်တဖၣ်, ဒီးအဖိအလံၤတဖၣ်, ပၢၤ ယွၤအဟံၣ်အကျဲစၢၤ, ဒဲအဟံၣ်, ဒ်အကွၢ်တၢ်အလီၢ်တဖၣ် အသိးန့ၣ်လီၤ. 24 ပှၤပၢၤကျဲစၢၤ အိၣ်ဝဲ လၢတၢ်လွံၢ်ခီ, လၢမုၢ်ထီၣ်တခီ, လၢမုၢ်နုာ်တခီ, လၢကလံၤစိးတခီ, ဒီး လၢကလံၤထံး တခီလီၤ. 25 ဒီးအဒီပုၢ်ဝဲၢ် အိၣ်ဝဲ လၢအတဝီတဖၣ် အပူၤန့ၣ် ဟဲဝဲ လၢအလီၢ်ခံဆူအလီၢ်န့ၣ် နွံနံၤတဘျီ နွံနံၤတဘျီလီၤ. 26 အဂ့ၢ်ဒ်အံၤ, အဝဲသ့ၣ်တဖၣ်န့ၣ် အိၣ်ဝဲ လၢပှၤပၢၤကျဲစၢၤဖိ လွံၢ်ဂၤ အစုဖီလာ် လၢအမ့ၢ် ပှၤလ့ၤဝံဖိ, ဒီးအိၣ်ဝဲ လၢဒၢးတဖၣ် အဖီခိၣ်, ဒီး လၢတၢ်ပာ်ဖှိၣ်စ့အလီၢ် အဖီခိၣ် လၢအအိၣ်ဝဲ လၢယွၤအဟံၣ်ပူၤလီၤ. 27 ဒီးအိၣ်ဝဲ သီတနၤကျၢၤ ဝးတရံး ယွၤအဟံၣ်န့ၣ်လီၤ. အဂ့ၢ်ဒ်အံၤ, တၢ်ပၢၤတၢ်န့ၣ် အိၣ်ဝဲ လၢအစုဖီလာ်, ဒီး အဝဲသ့ၣ် အိးထီၣ်တၢ် တဂီၤဘၣ်တဂီၤ, တဂီၤဘၣ်တဂီၤ လီၤ. 28 ဒီးပှၤပၢၤတၢ် အကုၢ်အပှၤ အတၢ်မၤ အဃၢၤအဃိၢ်တဖၣ် အိၣ်ဝဲ လၢအကျါ, ဒ်သိး အကဟဲစိာ်နုာ်အီၤ ဒ်အတၢ်ဂံၢ်အသိး, ဒီးလဲၤစိာ်ထီၣ်အီၤ ဒ်အတၢ်ဂံၢ် အသိးန့ၣ်လီၤ. 29 ဒီးတၢ်ပာ်ပှၤ လၢအကျါတဖၣ် လၢတၢ်အဃၢၤအဃိၢ် အဖီခိၣ်, ဒီး လၢကယဲၢ် တၢ်အလီၢ်စီဆှံ အဃၢၤအဃိၢ် အဖီခိၣ်, ဒီး လၢကိၣ်ကမူၣ်, ဒီးစပံးထံ, ဒီးသိ, ဒီးလီၢ်ဘၣ်, ဒီးတၢ်နၢမူသ့ၣ်တဖၣ် အဖီခိၣ်လီၤ. 30 မ့မ့ၢ် ပှၤအိၣ်ဝဲ လၢပှၤလုၢ်တၢ်အဒိၣ် အဖိခွါတဖၣ် အကျါန့ၣ် တိၢ်မၤဃါဃုာ် တၢ်သိနၢမူ, ဒီးတၢ်နၢမူလီၤ. 31 ဒီးပှၤလ့ၤဝံဖိတဂၤ စီၤမးတံးသယၤ (အဝဲဒၣ်န့ၣ်မ့ၢ် ပှၤကိၤရးဖိ စီၤၡၤလူၣ် အဖိခွါဝဲၢ်ကိ) ကွၢ်တၢ် လၢပှၤမၤဝဲ လၢသပၢၤပူၤန့ၣ်လီၤ. 32 ဒီးပှၤအိၣ်ဝဲ လၢအဒီပုၢ်ဝဲၢ် အကျါ, လၢပှၤကဃးဖိ အကျါန့ၣ် အိၣ်ဝဲ လၢတၢ်ဂ့ၢ်အကိၣ် အဖီခိၣ် ဒ်သိး အကကတဲာ်ကတီၤဝဲ လၢအိၣ်ဘှံးနံၤဘၣ် လၢအိၣ်ဘှံးနံၤန့ၣ်လီၤ. 33 ဒီးအအံၤမ့ၢ် ပှၤသးဝံၣ်တၢ်ဖိ, ပှၤလ့ၤဝံဖိ အပၢ်တဖၣ် အခိၣ်, လၢအအိၣ်သဘျ့ လၢဒၢးတဖၣ် အပူၤလီၤ. အဂ့ၢ်ဒ်အံၤ, မၤတၢ်န့ၣ် လၢမုၢ်ဆါဆဲး လၢမုၢ်နၤလီၤ. 34 အဝဲသ့ၣ်တဖၣ်, ပှၤလ့ၤဝံဖိ အပၢ်တဖၣ် အခိၣ်န့ၣ်မ့ၢ် အခိၣ် ဒ်အစၢၤအသွဲၣ် အသိးန့ၣ်လီၤ. အဝဲသ့ၣ်တဖၣ်န့ၣ် အိၣ်ဝဲဆိးဝဲ လၢယရူၤၡလ့ၣ် အပူၤလီၤ. 35 ဒီးစီၤကံးဘိၣ်အပၢ် စီၤယဧူၤအ့လးန့ၣ် အိၣ်ဝဲဆိးဝဲ လၢကံးဘိၣ် အပူၤန့ၣ်လီၤ. ဒီးအမါအမံၤမ့ၢ် နီၢ်မၤကၤ လီၤ. 36 ဒီးအဖိဝဲၢ်ကိမ့ၢ် စီၤဧၤဘဒိၣ်, ဒီးစီၤစူၢ်, ဒီးစီၤကံၣ်, ဒီးစီၤဘဧၤလး, ဒီးစီၤန့ၢ်, ဒီးစီၤနၤဒး, 37 ဒီးစီၤကဒိၢ်, ဒီးစီၤအဃံယိၤ, ဒီးစီၤစကၤရယၤ, ဒီးစီၤမံးကလိးလီၤ. 38 ဒီးစီၤမံးကလိး ထီၣ်ဖိ စီၤၡံမၣ်လီၤ. ဒီးအဝဲသ့ၣ်တဖၣ်န့ၣ် အိၣ်ဝဲဆိးဝဲ ဒီးအဒီပုၢ်ဝဲၢ် လၢယရူၤၡလ့ၣ် အပူၤ, သဃီၤဒီး အဒီပုၢ်ဝဲၢ်လီၤ. 39 ဒီးစီၤန့ၢ် ထီၣ်ဖိ စီၤကံၣ်, ဒီးစီၤကံၣ် ထီၣ်ဖိ စီၤစီလူး, ဒီး စီၤစီလူး ထီၣ်ဖိ စီၤယိနၤသၣ်, ဒီးစီၤမၤလကံၡူၤ, ဒီးစီၤအဘံနဒာ်, ဒီးစီၤအ့ၡဘဧၤလးလီၤ. 40 ဒီးစီၤယိနၤသၣ် အဖိခွါန့ၣ်မ့ၢ် စီၤမရံးဘဧၤလး, ဒီးစီၤမရံးဘဧၤလး ထီၣ်ဖိ စီၤမံၤကါလီၤ. 41 ဒီးစီၤမံၤကါ အဖိခွါမ့ၢ် စီၤပံၤသိၣ်, စီၤမ့လ့း, ဒီးစီၤတၤဃရ့, ဒီးစီၤအၤဃးလီၤ. 42 ဒီးစီၤအၤဃး ထီၣ်ဖိ စီၤယၤရ့ၤ, ဒီးစီၤယၤရ့ၤ ထီၣ်ဖိ စီၤဧၤလ့မ့း, ဒီးစီၤဧၤစမၤဝ့း, ဒီးစီၤစံၣ်ရံၤလီၤ. ဒီးစီၤစံၣ်ရံၤ ထီၣ်ဖိ စီၤမိစၤ, 43 ဒီးစီၤမိစၤ ထီၣ်ဖိ စီၤဘံးနၤ, ဒီး အဖိခွါ စီၤရၤဖယၤ, အဖိခွါ စီၤအ့လၤဧစၤ, အဖိခွါ စီၤအၤစ့လးလီၤ. 44 ဒီးစီၤအၤစ့လး အိၣ်ဒီး အဖိခွါ ဃုဂၤလီၤ. ဒီးအအံၤမ့ၢ် အမံၤ, စီၤဧးစရံကၣ်, ဒီးစီၤဘိကရူၤ, ဒီးစီၤယံးၡမၤဧ့လး, ဒီးစီၤၡၤရံယၤ, ဒီးစီၤဧိၤဘါဒယၤ, ဒီးစီၤဃၤနၣ် လီၤ. အဝဲသ့ၣ်တဖၣ်န့ၣ်မ့ၢ် စီၤအၤစ့လး အဖိခွါလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 10

1 ဒီးပှၤဖလ့ၡသးဖိ ဒုးတၢ် ဒီးအံၣ်စရ့လး, ဒီးအံၣ်စရ့လး အပှၤကညီ ဃ့ၢ်တၢ် လၢပှၤဖလ့ၡသးဖိ အမဲာ်ညါဒီး လီၤဃံၤသံ လၢကစၢၢ်ကံးလဘိ အလိၤလီၤ. 2 ဒီးပှၤဖလ့ၡသးဖိ လူၤသပှၢ် စီၤစီလူး, ဒီး အဖိခွါတဖၣ်, ဒီးပှၤဖလ့ၡသးဖိ မၤသံ စီၤစီလူး အဖိခွါ စီၤယိနၤသၣ်, ဒီး စီၤအဘံနဒာ်, ဒီးစီၤမးလကံၡူၤလီၤ. 3 ဒီးတၢ်ဒုးသုးန့ၣ် ကဲထီၣ် တၢ်ကီ လၢစီၤစီလူး အဂီၢ်, ဒီးပှၤခးတၢ်ဖိ ခးဘၣ်အီၤ, ဒီးဘၣ်တၢ်ဆဲးအီၤ လၢပှၤခးတၢ်ဖိလီၤ. 4 ဒီးစီၤစီလူး စံးဘၣ် ပှၤစိာ်အစုကဝဲၤ တဂၤ, ဘီၣ်ထီၣ် နနး, ဒီးဆဲးဖျိယၤ လၢအီၤ တက့ၢ်. ပှၤတဒိးဘၣ် တၢ်ကူးတရံးတဖၣ်န့ၣ် ကမၤတရီတပါ ဘၣ်ဖုးယၤလီၤ. ဘၣ်ဆၣ်ဒီး ပှၤစိာ်အစုကဝဲၤ တဂၤန့ၣ် တမၤဘၣ်ဝဲဘၣ်. အဂ့ၢ်ဒ်အံၤ, ပျံၤတၢ် ဒိၣ်မးလီၤ. ဒီးစီၤစီလူး ဟံးန့ၢ် နးတဘ့ၣ်, ဒီးထိၣ်လီၤဃံၤအသး လၢအဖီခိၣ်လီၤ. 5 ဒီးတုၤ ပှၤစိာ်အစုကဝဲၤ တဂၤန့ၣ် ထံၣ်ဘၣ်ဝဲ လၢစီၤစီလူး သံလံဒီး, အဝဲဒၣ် ထိၣ်လီၤဃံၤအသး လၢအနးတဘ့ၣ် အဖီခိၣ် စ့ၢ်ကီး, ဒီးသံဝဲလီၤ. 6 ဒီးစီၤစီလူး သံဝဲ, ဒီး အဖိခွါ သၢဂၤ, ဒီးအပှၤဟံၣ်ဖိ ခဲလၢာ် တဘျီဃီလီၤ. 7 ဒီးတုၤ အံၣ်စရ့လး အပှၤကညီ လၢအအိၣ်ဝဲ လၢကစၢၢ်ကဆူး ခဲလၢာ်န့ၣ် ထံၣ်ဘၣ် လၢပှၤဃ့ၢ်ဝဲ, ဒီး လၢစီၤစီလူး, ဒီး အဖိခွါတဖၣ် သံတ့ၢ်လံန့ၣ် ဒီး, လဲၤသဒၣ် အဝ့ၢ်တဖၣ်, ဒီးဃ့ၢ်ထီၣ်ကွံာ်လီၤ. ဒီးပှၤဖလ့ၡသးဖိ ဟဲအိၣ်ဝဲဆိးဝဲ လၢအပူၤလီၤ. 8 ဒီးမုၢ်ဆ့ၣ်ထီၣ်တနံၤန့ၣ် တုၤ ပှၤဖလ့ၡသးဖိ ဟဲဘ့ၣ်ကွံာ် ပှၤသံအကူအသိး ဒီး, တၢ်မၤအသး လၢအထံၣ်န့ၢ် စီၤစီလူး, ဒီး အဖိခွါ သၢဂၤ လီၤဃံၤဝဲ လၢကစၢၢ် ကံးလဘိ အလိၤလီၤ. 9 ဒီးဘ့ၣ်ကွံာ်ဝဲ အကူအသိး ဝံၤဒီး, ဟံးန့ၢ် အခိၣ်, ဒီးအသဃိး, ဒီးမၢပှၤလဲၤစိာ်ဝ့ၤဝီၤ လၢပှၤဖလ့ၡသးဖိ အကီၢ်ပူၤ, ဒ်သိး အကစံၣ်တဲၤတဲလီၤတၢ် လၢအတၢ်ဂီၤ အဟံၣ်ပူၤ, ဒီး လၢပှၤဂီၢ်မုၢ် အကျါလီၤ. 10 ဒီးပာ်ဝဲအသဃိး လၢအကစၢ်တဖၣ် အဟံၣ်ပူၤ, ဒီးမၤစဲဃာ်ဝဲ အခိၣ် လၢဒၤကိၣ် အဟံၣ်ပူၤလီၤ. 11 တုၤ ပှၤယၤဘ့ၣ်ကံးလဧးဖိ နၢ်ဟူ ကယဲၢ် တၢ် လၢပှၤဖလ့ၡသးဖိ မၤ စီၤစီလူး ဒီး, 12 ပှၤသုးဖိ ခဲလၢာ် ဂဲၤဆၢထၢၣ်, ဒီးဟံးန့ၢ် စီၤစီလူး အစိၣ်, ဒီး အဖိခွါတဖၣ် အစိၣ်, ဒီးဟဲစိာ်ဝဲဆူ ယၤဘ့ၣ်, ဒီးခူၣ်လီၤကွံာ်ဝဲ အဃံ လၢသ့ထိးဖၣ် တထံး အဖီလာ် လၢအအိၣ်ဝဲ လၢယၤဘ့ၣ်အပူၤ, ဒီးဒုၣ် တၢ်အီၣ် နွံနံၤလီၤ. 13 ဒီးစီၤစီလူး သံဝဲ လၢအတၢ်ကမၣ် အဃိ လၢအမၤကမၣ်ဘၣ် ယွၤ, ယွၤအကလုၢ်ကထါ လၢအတတိၢ်န့ၢ်ဘၣ်ဝဲ အဃိ, ဒီး လၢအဃ့တၢ် လၢပှၤအိၣ်ဒီး ပှၤသံအကလၤ ဒီးသံကွၢ်အီၤ အဃိ, 14 ဒီးတသံကွၢ်ဘၣ် ယွၤဘၣ်. မၤသးဒ်န့ၣ်ဒီး အဝဲဒၣ် မၤသံအီၤ, ဒီးဘိးဃၣ် ဘီမုၢ် ဆူ စီၤယံးၡဲ အဖိခွါ, စီၤဒၤဝံးအအိၣ်လီၤ.

1 ဒီးအံၣ်စရ့လး ခဲလၢာ် အိၣ်ဖှိၣ်ရိဖှိၣ်ဆူ စီၤဒၤဝံးအအိၣ်, ဆူဃ့ဘြိၣ်, ဒီးစံးဝဲဒၣ်, ကွၢ်ကွၢ်, ပမ့ၢ်နဃံ, ဒီးနညၣ်လီၤ. 2 ဒီး လၢထံး လၢမကိာ် လၢစီၤစီလူး ကဲစီၤပၤန့ၣ်, နမ့ၢ် ပှၤလၢအလဲၤဆှၢထီၣ်, ဒီးဟဲဆှၢနုာ် အံၣ်စရ့လး, ဒီးယွၤ နကစၢ် စံးဘၣ်နၤ, နကအံးက့ၤကွၢ်က့ၤ ယပှၤဂီၢ်မုၢ် အံၣ်စရ့လး, ဒီးနကကဲထီၣ် အံၣ်စရ့လး အခိၣ်လီၤ. 3 ဒီးအံၣ်စရ့လး အပှၤသူၣ်က့သးပှၢ် ခဲလၢာ် ဟဲဆူစီၤပၤအအိၣ် လၢဃ့ဘြိၣ်အပူၤ, ဒီးစီၤပၤဒၤဝံး အၢၣ်လီၤအီလီၤတၢ် ဒီးအီၤ လၢဃ့ဘြိၣ်အပူၤ လၢယွၤအမဲာ်ညါ, ဒီး အဝဲသ့ၣ် ဖှူ စီၤဒၤဝံး လၢစီၤပၤ လၢအံၣ်စရ့လး အဖီခိၣ်, ဒ်ယွၤအကလုၢ်ကထါ လၢစီၤၡမူၤအ့လး အစုပူၤ အသိးန့ၣ်လီၤ. 4 ဒီးစီၤဒၤဝံး, ဒီးအံၣ်စရ့လး ခဲလၢာ် လဲၤဝဲဆူ ယရူၤၡလ့ၣ်, အဝဲန့ၣ်မ့ၢ် ယဘူၣ်, ဖဲပှၤယဘူၣ်ဖိ, ပှၤကီၢ်ဖိ အိၣ်ဝဲ လီၤ. 5 ဒီးပှၤယဘူၣ်ဖိ စံး လၢစီၤဒၤဝံး, နတဘၣ်ဟဲနုာ် ဖဲအံၤဘၣ်. ဘၣ်ဆၣ်ဒီး စီၤဒၤဝံး မၤန့ၢ် စံယိၣ် အတိာ်လီၤ. အဝဲန့ၣ်မ့ၢ် စီၤဒၤဝံး အဝ့ၢ်လီၤ. 6 ဒီးစီၤဒၤဝံး စံးဝဲဒၣ်, ဖဲဒၣ် ပှၤလၢအကျီကွံာ်ဆိ ပှၤယဘူၣ်ဖိ, ကကဲထီၣ် တၢ်အခိၣ်, ဒီးပဒိၣ်ဖးဒိၣ်လီၤ. ဒီးနီၢ်စရူယၤ အဖိခွါ စီၤယိၤအာ် လဲၤထီၣ်ဘးဆိ, ဒီးကဲထီၣ် တၢ်အခိၣ်လီၤ. 7 ဒီးစီၤဒၤဝံး အိၣ်ဝဲဆိးဝဲ လၢတိာ်ပူၤလီၤ. မၤသးဒ်န့ၣ်ဒီး ပှၤယုၢ်အမံၤ လၢစီၤဒၤဝံး အဝ့ၢ်လီၤ. 8 ဒီးစီၤဒၤဝံး တ့ ဝ့ၢ်ဝးတရံးဝဲ, လၢမံးလိၤ ဝးတရံးဝဲ, ဒီးစီၤယိၤအာ် မၤက့ၤတၢ် လၢအအိၣ်လီၤတဲာ် လၢဝ့ၢ်န့ၣ်လီၤ. 9 ဒီးစီၤဒၤဝံး လဲၤတၢ်, ဒီးဒိၣ်ထီၣ်, ဒီးတၢ်သုးမုၢ်အယွၤ အိၣ်ဝဲ ဒီးအီၤလီၤ. 10 အဝဲအံၤ မ့ၢ် ပှၤအဆူၣ် လၢအအိၣ်ဒီး စီၤဒၤဝံး အခိၣ်တဖၣ်န့ၣ်လီၤ. ပှၤလၢအပာ်ဆူၣ်ထီၣ်အသး ဒီးအီၤ လၢအဘီအမုၢ်အပူၤ, အိၣ်ဒီး အံၣ်စရ့လး ခဲလၢာ်, ဒ်သိး အကပာ်အီၤ လၢစီၤပၤ, ဒ်ယွၤအကလုၢ်ကထါ လၢအံၣ်စရ့လး အဂ့ၢ်အကျိၤ အသိးန့ၣ်လီၤ. 11 ဒီးအအံၤမ့ၢ် ပှၤအဆူၣ် လၢအအိၣ်ဒီး စီၤဒၤဝံး အတၢ်ဂံၢ်, ပှၤဃၤကမိၣ်ဖိ စီၤယၤၡဘၣ်, ပှၤသၢဖု အခိၣ်တဂၤလီၤ. အဝဲဒၣ်န့ၣ် ယူာ်ထီၣ် အဘီထီဒါ ပှၤသၢကယၤ, ဒီးမၤသံအီၤ တဘျီဃီလီၤ. 12 ဒီး လၢအလီၢ်ခံန့ၣ် ပှၤအဃိဃးဖိ, စီၤဒိဒိၤ အဖိခွါ စီၤအလၤဧစၢ် တဂၤ အိၣ်ဝဲ လၢပှၤဆူၣ်သၢဂၤ အကျါလီၤ. 13 အဝဲဒၣ် အိၣ်ဒီး စီၤဒၤဝံး ဖဲ ပၤစဒၤမံၣ်, ဒီးပှၤဖလ့ၡသးဖိ အိၣ်ဖှိၣ်ရိဖှိၣ်ဖဲန့ၣ် ဒ်သိး အကဒုးတၢ် ဖဲဟီၣ်ခိၣ်အကဝီၤ အိၣ်ပှဲၤဝဲ ဒီးဘုမုယီၤ, ဒီးပှၤဂီၢ်မုၢ် ဃ့ၢ်ဝဲ လၢပှၤဖလ့ၡသးဖိ အမဲာ်ညါလီၤ. 14 ဒီးအဝဲသ့ၣ်န့ၣ် ပာ်ဆၢထၢၣ်အသး လၢတၢ်အကဝီၤ အသးကံၢ်ပူၤ, ဒီးမၤပူၤဖျဲးတၢ်, ဒီးကျီကွံာ် ပှၤဖလ့ၡသးဖိ, ဒီးယွၤ အုၣ်က့ၤခီၣ်က့ၤတၢ် လၢတၢ်အုၣ်က့ၤခီၣ်က့ၤဖးဒိၣ်လီၤ. 15 ဒီးပှၤသၢဂၤ လၢပှၤအခိၣ်သၢဆံ အကျါန့ၣ် လဲၤလီၤဝဲဆူ လၢၢ်ဧိၤလ့ဧိၤ, ဆူ စီၤဒၤဝံးအအိၣ် လၢတၢ်အိပူၤ ဧၤဒူးလၣ် အပူၤ, ဒီးပှၤဖလ့ၡသးဖိ အပှၤသုးမုၢ် သူၣ်ဒဲ လၢကစၢၢ်ကဆူးရၤဖၤ အပူၤလီၤ. 16 ဒီးအကတီၢ်ဖဲန့ၣ် စီၤဒၤဝံး အိၣ်ဝဲ လၢတိာ်ပူၤ, ဒီးပှၤဖလ့ၡသးဖိ အပှၤပၢၤတၢ်ဖိ တတီၤ အိၣ်ဝဲ လၢဘ့ၤသလ့ဃ့ၣ် အပူၤလီၤ. 17 ဒီးစီၤဒၤဝံး ဆၢတၢ်, ဒီးစံးဝဲဒၣ်, မ့ၢ်မတၤ ကဒုးအီယၤ လၢဘ့ၤသလ့ဃ့ၣ် အထံပူၤအထံ, လၢအအိၣ်ဝဲ လၢပဲတရီ အဃၢၤန့ၣ် တဂၤလဲၣ်. 18 ဒီးပှၤသၢဂၤန့ၣ် ဃ့ၢ်ဖျိ ပှၤဖလ့ၡသးဖိ အပှၤသုးမုၢ်, ဒီး ဒၢၣ်ထံ လၢဘ့ၤသလ့ဃ့ၣ် အထံပူၤ လၢအအိၣ် လၢပဲတရီ အဃၢၤ, ဒီးဟံးန့ၢ်ဝဲ, ဒီးစိာ်ဝဲဆူ စီၤဒၤဝံး အအိၣ်လီၤ. ဘၣ်ဆၣ်ဒီး စီၤဒၤဝံး တအီဘၣ်. ဒီးလူလီၤဝဲ လၢယွၤအဂီၢ် လီၤ. 19 ဒီးစံးဝဲဒၣ်, မ်ယသုတမၤဒ်အံၤ တဂ့ၤ. ပှၤလၢအမၤဝဲ လၢအသးသမူတဖၣ် အသွံၣ်န့ၣ် ယကအီ စ့ၢ်ကီးဧါ. အဂ့ၢ်ဒ်အံၤ, စိာ်ဝဲ လၢအသးသမူလီၤ. ဒီးအီဝဲအသး တအိၣ်ဘၣ်. ပှၤအဆူၣ်သၢဂၤန့ၣ် မၤ တၢ်န့ၣ်တဖၣ်လီၤ. 20 ဒီးစီၤယိၤအာ် အဒီပုၢ်ဝဲၢ် စီၤအဘံၡဲၤ မ့ၢ်တၢ်အခိၣ် လၢသၢဂၤအကျါ, ဒီးယူာ်ထီၣ် အစုထီဒါ ပှၤသၢကယၤ, ဒီး မၤသံအီၤ, ဒီးအမံၤ အိၣ်ဝဲ လၢပှၤသၢဂၤအကျါလီၤ. 21 လၢပှၤသၢဂၤ အကျါန့ၣ် အလၤကပီၤ ဒိၣ်န့ၢ် ပှၤခံဂၤ တက့ၢ်, ဒီးကဲထီၣ်ဝဲ လၢအခိၣ်လီၤ. ဒီးတဟဲနုာ်ဘၣ် လၢအဝဲသ့ၣ် သၢဂၤန့ၣ် အကျါဘၣ်. 22 ဒီးပှၤအဆူၣ်ပှၤကၤဘစ့လးဖိ, ပှၤအဒိၣ်အဆူၣ် အဖိခွါ, စီၤယဟိၤယဒါ အဖိခွါ စီၤဘနါယၤန့ၣ်, မၤတ့ၢ် တၢ်ဖးဒိၣ် အါမံၤ, မၤသံ ပှၤမိၤအးဖိ ခံဂၤ လၢအလီၤဂာ် ဒီးခ့ယုၢ်လီၤ. အဝဲဒၣ် လဲၤလီၤ စ့ၢ်ကီး, ဒီးကျီကွံာ် ခ့ယုၢ်တဒု လၢတၢ်ပူၤ အသးကံၢ်ပူၤ, ဖဲတၢ်ဟဲစူၤ မူခိၣ်ဖီအခါန့ၣ်လီၤ. 23 ဒီးအဝဲဒၣ်န့ၣ် ကျီကွံာ် ပှၤအဲၤကူပတူးဖိ လၢအနီၢ်ထီ ယဲၢ်ပျၢ်, ဒီးဘီ အိၣ်ဝဲ လၢပှၤအဲၤကူပတူးဖိ အစုပူၤ တဘ့ၣ် မၤသး ဒ်ပှၤထါထၣ်ဖိ အနီၣ်ဘိ အသိးန့ၣ်, ဒီးလဲၤလီၤဝဲဆူ အအိၣ်, အိၣ်ဒီး အနီၣ်ထိးဘိ လၢအစုပူၤ, ဒီးထုးထီၣ် ဘီတဘ့ၣ် လၢပှၤအဲၤကူပတူးဖိ အစုပူၤ, ဒီးမၤသံအီၤ လၢအဘီဒၣ်ဝဲန့ၣ်လီၤ. 24 စီၤယဟိၤယဒါ အဖိခွါ စီၤဘနါယၤ တဂၤ မၤတၢ်န့ၣ်တဖၣ်, ဒီးအမံၤ အိၣ်ဝဲ လၢပှၤအဆူၣ် သၢဂၤအကျါလီၤ. 25 ကွၢ်ကွၢ်, အလၤကပီၤ ဒိၣ်န့ၢ် ပှၤသၢဆံတက့ၢ် ဘၣ်ဆၣ်ဒီး, တဟဲနုာ်ဘၣ် လၢသၢဂၤန့ၣ် အကျါဘၣ်. ဒီးစီၤဒၤဝံး ပာ်အီၤ လၢပှၤပၢၤတၢ်ဖိ အဖီခိၣ်လီၤ. 26 ဒီးပှၤသုးဖိ အပှၤဆူၣ် စီၤယိၤအာ် အဒီပုၢ်ဝဲၢ် စီၤဧစၤအ့လး တဂၤ, ဒီးစီၤဒိဒိၤ အဖိခွါ စီၤအ့လဃၤနၤ ဘၣ်ဃးဒီး ဘ့ၤသလ့ဃ့ၣ် တဂၤ, 27 ပှၤဃရိးဖိ စီၤၡးမၤတဂၤ, ပှၤပလိၣ်ဖိ စီၤဃ့လ့း တဂၤ, 28 ပှၤတကိၤဖိ စီၤဧံးက့ၣ် အဖိခွါ စီၤဧံရၤ တဂၤ, ပှၤဧၤနသိးဖိ စီၤအဘံၤဧ့စၢ် တဂၤ, 29 ပှၤဃူၡသးဖိ စီၤစံးဘကဲ တဂၤ, ပှၤအဃိဃးဖိ စီၤဧံလဲၤ တဂၤ, 30 ပှၤနတိဖၤဖိ စီၤမၤဟရဲ တဂၤ, ပှၤနတိဖၤဖိ စီၤဘၤနါ အဖိခွါ စီၤဃ့လ့ာ် တဂၤ, 31 စီၤရံဘဲ အဖိခွါ စီၤအံသဲၤ လၢကံဘဧၤ ဘၣ်ဃးဒီး ပှၤဘံၣ်ယၤမံၣ်ဖိ တဂၤ, ပှၤပံးရသိၣ်ဖိ စီၤဘနါယၤ တဂၤ, 32 စီၤဃူရဲၤ ဘၣ်ဃးဒီး ကၤဧၣ် အထံကျိတဖၣ် တဂၤ, ပှၤဧၤရဘၤဖိ စီၤအဘံၤအ့လး တဂၤ, 33 ပှၤဘၢ်ဃူၣ်ဖိ စီၤဧၤစမၤဝ့း တဂၤ, ပှၤၡၤလဘိၣ်ဖိ စီၤအ့လံယဘၤ တဂၤ, 34 ပှၤကံးစိာ်ဖိ စီၤယၤၡ့ၣ် အဖိခွါတဖၣ်, ပှၤဟရၣ်ဖိ စီၤၡၤက့ အဖိခွါ စီၤယိနၤသၣ် တဂၤ, 35 ပှၤဟရၢ်ဖိ စီၤစၤကၢ် အဖိခွါ စီၤအဃံအၣ် တဂၤ, စီၤအူၢ် အဖိခွါ စီၤအလံဖၤလဲး တဂၤ, 36 ပှၤမက့ၤသးဖိ စီၤဃ့ဖ့ၢ် တဂၤ, ပှၤပလိၣ်ဖိ စီၤအဃံယၤ တဂၤ, 37 ပှၤကၢ်မ့ၤလးဖိ စီၤဃ့စရိၤ တဂၤ, စီၤအ့စဘၤ အဖိခွါ စီၤနၤရဲ တဂၤ, 38 စီၤနၤသၣ် အဒီပုၢ်ဝဲၢ် စီၤယိအ့လး, စီၤဟကရံ အဖိခွါ စီၤမံးဘဃၢ် တဂၤ, 39 ပှၤဧၣ်မိၣ်ဖိ စီၤစ့လ့း တဂၤ, နီၢ်စရူယၤ အဖိခွါ စီၤယိၤအာ် အပှၤစိာ် အစုကဝဲၤ ပှၤဘအ့ရိးဖိ စီၤနၤဃရဲ တဂၤ, 40 ပှၤယံသၢ်ဖိ စီၤဧံရၤ တဂၤ, ပှၤယံသၢ်ဖိ စီၤကၢ်ရ့း တဂၤ, 41 ပှၤဃ့ၤသးဖိ စီၤအူၤရံယၤ တဂၤ, စီၤအဃၤလဲ အဖိခွါ စီၤစၤဘး တဂၤ, 42 ပှၤရူၤဘ့ၣ်ဖိ စီၤၡံစၤ အဖိခွါ စီၤဧဒံနၤ, ပှၤရူၤဘ့ၣ်ဖိ အခိၣ်တဂၤ, ဒီးပှၤသၢဆံ အိၣ်ဒီးအီၤ လီၤ. 43 စီၤမၤကၤ အဖိခွါ စီၤဃၤနၣ် တဂၤ, ဒီးပှၤမံၤသၣ်ဖိ စီၤယဟိၡၤဖး တဂၤ, 44 ပှၤဧၤၡတြိးဖိ စီၤဧူးစံယၤ တဂၤ, ပှၤဧရိၤဧ့ၢ်ဖိ စီၤဃိသၣ် အဖိခွါ စီၤၡးမၤ, ဒီးစီၤယဧံၤအ့လး ခံဂၤ, 45 စီၤၡံးမရံၤ အဖိခွါ စီၤယဒံးဧ့လး, ဒီးအဒီပုၢ်ဝဲၢ် ပှၤတံစံၤဖိ စီၤယိဃၤ ခံဂၤ, 46 ပှၤမၤဃဝးဖိ စီၤအလံၤအ့လး, ဒီးစီၤအ့လနၣ် အဖိခွါတဖၣ် စီၤယရံဘဲ ဒီးစီၤယိၡဝယၤ, ဒီးပှၤမိၤအးဖိ စီၤယံးသမၤ တဂၤ, 47 စီၤအလံၤအ့လး တဂၤ ဒီးစီၤဧိဘ့း တဂၤ, ဒီးပှၤမစိဘယၤဖိ စီၤယၤစံအ့လး တဂၤလီၤ.

1 ဒီးအအံၤမ့ၢ် ပှၤလၢအဟဲ ဆူ စီၤဒၤဝံးအအိၣ် လၢစံကလးအပူၤ လၢအအိၣ်တဒၢ ဒီးစီၤကံၣ် အဖိခွါ စီၤစီလူးအမဲာ် အဖၢမုၢ်, ဒီးမ့ၢ်ဝဲ လၢပှၤအဆူၣ်အကျါ, ပှၤမၤစၢၤတၢ်ဒုးတၢ်ယၤလီၤ. 2 လၢပှၤဘံၣ်ယၤမံၣ်ဖိအကျါ လၢစီၤစီလူး အဒီပုၢ်ဝဲၢ် အကျါန့ၣ် ပှၤအိၣ်ဝဲ ဒီးချံၣ်ဧိၤပျၢ်ဧိၤ, လၢစုထွဲမ့ၢ်ဂ့ၤ, လၢစုစ့ၣ်မ့ၢ်ဂ့ၤ, ခး လၢၢ်ဒီးပျၢ် လၢချံၣ်သ့လီၤ. 3 တၢ်အခိၣ်မ့ၢ် စီၤအဃံၤဧ့စ့ၢ် ဒီးစီၤယိၤအၣ်, ပှၤကံဘဧးဖိ စီၤၡမၤ အဖိခွါတဖၣ်, ဒီးစီၤယံးစအ့လဲး ဒီးစီၤပ့လး, စီၤဧၤစမၤဝ့း အဖိခွါတဖၣ်, ဒီးစီၤဘရၤကၤ ဒီးပှၤဧၤနသိးဖိ စီၤယ့ၤဟူ, 4 ဒီးပှၤကံးဘိၣ်ဖိ စီၤယံးၡမၤယၤ, ပှၤအဆူၣ် လၢပှၤသၢဆံအကျါ တဂၤ, ဒီး လၢပှၤသၢဆံ အဖီခိၣ် လီၤ. ဒီးစီၤယံးရမံယၤ ဒီးစီၤယၤဃစအ့လး, ဒီးစီၤယိဃၤနၣ် ဒီးပှၤကဒ့ရၤသးဖိ စီၤယိၤစၤဘး, 5 စီၤအလူစဲၤ, ဒီးစီၤယရံမိး, ဒီးစီၤဘလံယၤ, ဒီးစီၤၡမၤရယၤ, ဒီးပှၤဃရူဖးဖိ စီၤၡဖးတယၤ, 6 ပှၤကိၤရးဖိတဖၣ် ဒီးစီၤအ့လကါနၤ, ဒီးစီၤယၡံယၤ, ဒီးစီၤဧၤစရ့လး, ဒီးစီၤယိၤဧ့စ့ၢ်, ဒီးစီၤယၤၡဘၣ်, 7 ဒီးစီၤယရိဃၣ် လၢကဒိၢ် အဖိခွါ စီၤယိၤဧ့လး, ဒီးစီၤစဘၤဒံယၤန့ၣ်လီၤ. 8 ဒီး လၢပှၤကးဖိ အကျါန့ၣ် ပှၤနီၤဖးလီၤအသး လၢစီၤဒၤဝံး အဂီၢ် ဆူတိာ် လၢပှၢ်လၢ်ကျါ, ပှၤအဆူၣ်, ပှၤသုးဖိ, ပှၤလၢအလဲၤဒုးသုး, ပှၤကတဲာ်ကတီၤဝဲ ဒီးကတီၤဖးဒိၣ်, ဒီးကတီၤဖိ, ပှၤလၢအမဲာ်မ့ၢ် ခ့ယုၢ်အမဲာ်, ဒီးလဲၤတၢ်ချ့ ဒ်တၤဟိစဘံ လၢကစၢၢ်လိၤ အသိးန့ၣ်, 9 စီၤဧ့စ့ၢ် အခီၣ်ထံးတဂၤ, စီၤဧိၤဘါဒယၤ ခံဂၤတဂၤ, စီၤအလံအာ် သၢဂၤတဂၤ, 10 စီၤမံးၡမနၤ လွံၢ်ဂၤတဂၤ, စီၤယံးရမံယၤ ယဲၢ်ဂၤတဂၤ, 11 စီၤဧၤတဲ ဃုဂၤတဂၤ, စီၤအလံၤအ့လး နွံဂၤတဂၤ, 12 စီၤထိဃၤနၣ် ဃိးဂၤတဂၤ, စီၤအ့လစၤဘး ခွံဂၤတဂၤ, 13 စီၤယံးရမံယၤ ဆံဆဲၣ်ဂၤတဂၤ, စီၤမၤကဘၤနဲ တဆံတဂၤလီၤ. 14 အဝဲသ့ၣ်တဖၣ်န့ၣ် အိၣ်ဝဲ လၢပှၤကးဖိအကျါ, ပှၤသုးမုၢ် အခိၣ်တဖၣ်လီၤ. ပှၤလၢအဆံးကတၢၢ်အကျါ တဂၤန့ၣ် အိၣ်ဝဲ လၢပှၤတကယၤ အဖီခိၣ်, ဒီးပှၤအဒိၣ်တဂၤန့ၣ် အိၣ်ဝဲ လၢပှၤတကထိ အဖီခိၣ်လီၤ. 15 အဝဲသ့ၣ်တဖၣ်န့ၣ်မ့ၢ် ပှၤလၢအခီဂာ် ယၢ်ဒ့ၣ် လၢလါ အခီၣ်ထံးတဘ့ၣ် လၢအထံလီၤဘျၢ အနံၤ ခဲလၢာ် အဖၢမုၢ်, ဒီးဒုးဃ့ၢ်ထီၣ်ကွံာ် ပှၤ လၢတၢ်ပၢၤခိၣ် လၢမုၢ်ထီၣ်တခီ, ဒီး လၢမုၢ်နုာ်တခီလီၤ. 16 ဒီးပှၤ လၢဘံၣ်ယၤမံၣ်ဖိအကျါ, ဒီးပှၤ လၢယူဒၤဖိအကျါတဖၣ် ဟဲဝဲဆူ စီၤဒၤဝံးအအိၣ် လၢတိာ်ပူၤလီၤ. 17 ဒီးစီၤဒၤဝံး လဲၤသဂၢၢ်ထီၣ်အီၤ ဒီးကတိၤတၢ် ဒီးစံးဘၣ် အီၤ, သုမ့ၢ်ဟဲ ဒီးတၢ်ဃူတၢ်ဖိး ဆူယအိၣ် ဒ်သိး သုကမၤစၢၤယၤဒီး, ယသး ကအိၣ်ဒီး သုသး တဖျၢၣ်ဃီလီၤ. မ့မ့ၢ် သုမ့ၢ်ဟဲ ဒ်သိး သုကဟ့ၣ်လီၤကွံာ်ယၤ လၢယဒုၣ်ယဒါ အစုပူၤဒီး, မ့ၢ်တၢ်မၤကမၣ်တၢ် တအိၣ်ဘၣ် လၢယစုပူၤ ဒီး, မ်ပပၢ် အကစၢ်တဂၤ ကွၢ်လီၤ ဒီးသိၣ်ဃီၣ်တၢ် တက့ၢ်. 18 ဒီးသးန့ၣ် လီၤဘၣ် ပှၤသၢဆံအခိၣ် စီၤဧၤမၤစဲ, ဒီးစံးဝဲဒၣ်, ပမ့ၢ်နတၢ်, စီၤဒၤဝံးဧၢ, ဒီးပအိၣ်ဒီးနၤ, စီၤယံးၡဲ အဖိခွါဧၢ, မ်တၢ်အမုာ်တၢ်အမုာ် အိၣ်ဒီးနၤ, ဒီးတၢ်အမုာ် အိၣ်ဒီးပှၤ လၢအမၤစၢၤနၤတဖၣ် တက့ၢ်. အဂ့ၢ်ဒ်အံၤ, နကစၢ် မၤစၢၤနၤလီၤ. ဒီးစီၤဒၤဝံး တူၢ်လိာ်အီၤ, ဒီးပာ် အီၤ လၢပှၤအဖုတဖၣ်လီၤ. 19 ဒီးဖဲအလဲၤ ဒီးပှၤဖလ့ၡသးဖိ ထီဒါ စီၤစီလူး ဒ်သိး အကဒုးတၢ် ဒီး, ပှၤလၢမနၤၡ့ၤဖိအကျါတဖၣ် လီၤဘၣ် ဆူ စီၤဒၤဝံးအအိၣ် တခီလီၤ. မ့မ့ၢ်တမၤစၢၤဘၣ်ဝဲဘၣ်. အဂ့ၢ်ဒ်အံၤ, ပှၤဖလ့ၡသးဖိ အပဒိၣ်တဖၣ် ကူၣ်လိာ်အသး, ဒီး ပျၢ်အီၤ, ဒီးစံးဝဲဒၣ်, ကလီၤဘၣ်ဆူ အကစၢ် စီၤစီလူးတခီ လၢတၢ်ထီဒါပခိၣ် အဂီၢ်လီၤ. 20 တုၤ အလဲၤဝဲဆူ စံကလးဒီး, ပှၤလီၤဘၣ်ဆူအအိၣ် လၢမနၤၡ့ၤဖိအကျါ စီၤဧၤဒနၤ, ဒီးစီၤယိၤစၤဘး, ဒီးစီၤယဒံၤဧ့လး, ဒီးစီၤမံၤက့လး, ဒီးစီၤယိၤစဘး, ဒီးစီၤအလံဟူၤ, ဒီးစီၤစံးလသဲ, ပှၤတကထိ အခိၣ်တဖၣ် လၢမနၤၡ့ၤဖိ အကျါလီၤ. 21 အဝဲသ့ၣ်တဖၣ်န့ၣ် မၤစၢၤ စီၤဒၤဝံး ထီဒါ ပှၤတဖုလီၤ. အဂ့ၢ်ဒ်အံၤ, မ့ၢ်ဝဲ လၢပှၤသုးဖိအဆူၣ်, ဒီးပှၤသုးမုၢ်အခိၣ်တဖၣ်လီၤ. 22 အဂ့ၢ်ဒ်အံၤ, အကတီၢ်ဖဲန့ၣ် တနံၤဘၣ်တနံၤ ပှၤဟဲမၤစၢၤ စီၤဒၤဝံး တုၤအကဲထီၣ် ပှၤသုးမုၢ်ဖးဒိၣ် ဒ်ယွၤအသုးမုၢ် အသိးန့ၣ်လီၤ. 23 ဒီးပှၤအဖုတဖၣ် အတၢ်ဂံၢ် လၢအကတဲာ်ကတီၤအသး လၢဒုးတၢ်အဂီၢ် အိၣ်ဒီး အစုကဝဲၤ လၢအဟဲဝဲဆူ စီၤဒၤဝံး အအိၣ် လၢဃ့ဘြိၣ်အပူၤ, ဒ်သိး အကဘိးဃၣ် စီၤစီလူး အဘီမုၢ် ဆူအအိၣ်, ဒ်ယွၤအကလုၢ်ကထါ အသိးန့ၣ်မ့ၢ် အအံၤ, 24 ပှၤယူဒၤဖိ လၢအစိာ်ကတီၤ ဒီးဘီ အိၣ်ဝဲ ဃုကထိ ဒီးဃိးကယၤ ကတဲာ်ကတီၤအသး လၢဒုးသုး အဂီၢ်လီၤ. 25 လၢပှၤစူၤမ့းအိၣ်ဖိ အကျါန့ၣ် ပှၤအဒိၣ်အဆူၣ် လၢတၢ်ဒုးသုးအဂီၢ်, နွံကထိ တကယၤလီၤ. 26 လၢပှၤလ့ၤဝံဖိ အကျါန့ၣ် ပှၤလွံၢ်ကထိ ဃုကယၤလီၤ. 27 ဒီးစီၤယဟိၤယဒါမ့ၢ် ပှၤအၤဟရိၣ်ဖိအခိၣ်, ဒီးပှၤသၢကထိ နွံကယၤ အိၣ်ဝဲ ဒီးအီၤ, 28 ဒီးပှၤဖိၣ်သၣ်ခွါ စီၤစၤဒိး ပှၤအဒိၣ်အဆူၣ်, ဒီးပှၤ လၢအပၢ်ဟံၣ်ဖိ အကျါန့ၣ် ပှၤအခိၣ် ခံဆံခံဂၤလီၤ. 29 ဒီး လၢပှၤဘံၣ်ယၤမံၣ်ဖိ အကျါန့ၣ် စီၤစီလူး အဒီပုၢ်ဝဲၢ်, ပှၤသၢကထိလီၤ. အဂ့ၢ်ဒ်အံၤ တုၤလီၤအခါဖဲန့ၣ် ပှၤအါတက့ၢ် လၢအကျါန့ၣ် မၤတၢ်ဘၣ်ဃးဒီး စီၤစီလူး အပှၤဟံၣ်ဖိလီၤ. 30 ဒီး လၢပှၤအ့ဖရဲၣ်ဖိအကျါ, ပှၤခံကလး ဃိးကယၤ, ပှၤ အဒိၣ်အဆူၣ် ပှၤလၢအမံၤဟူထီသါလီၤ လၢအပၢ်ဟံၣ်ဖိ အကျါလီၤ. 31 ဒီး လၢမနၤၡ့ၤတခီဒူၣ် အကျါန့ၣ် ပှၤတကလး ဃိးကထိ လၢအမံၤဂံၢ်အသး ဒ်သိး အကဟဲပာ် စီၤဒၤဝံး လၢစီၤပၤလီၤ. 32 ဒီး လၢပှၤယံးစၣ်ကၢ်ဖိ အကျါန့ၣ် ပှၤလၢအနၢ်ပၢၢ်တၢ် အဆၢအကတီၢ်တဖၣ် အဂ့ၢ်အကျိၤ တုၤအသ့ၣ်ညါ အံၣ်စရ့လး ဘၣ်မၤ ဒ်လဲၣ်ဒ်လဲၣ်န့ၣ်, ပှၤအခိၣ်တဖၣ် မ့ၢ်ခံကယၤ, ဒီးအဒီပုၢ်ဝဲၢ် ခဲလၢာ် စူၢ်အကလုၢ်လီၤ. 33 လၢပှၤစဘူလိၣ်ဖိ အကျါန့ၣ် ပှၤလၢအလဲၤဒုးသုး ကတဲာ်ကတီၤအသး လၢဒုးတၢ်အဂီၢ်, အိၣ်ဝဲ ဒီးဒုးတၢ်အစုကဝဲၤ ခဲလၢာ်တဖၣ်န့ၣ် အိၣ်ဝဲ ပှၤယဲၢ်ကလးလီၤ. ဒီးကတဲာ်ကတီၤဝဲ တၢ်ဒုးသုး, ဒီးအသးအိၣ် ခံဖျၢၣ်န့ၣ် တမ့ၢ်ဘၣ်. 34 ဒီး လၢပှၤနးသၤလံဖိအကျါ, ပှၤသုးဖိအခိၣ် တကထိ, ဒီးပှၤ အိၣ်ဒီးအီၤ အိၣ်ဝဲ ဒီး ကတီၤ ဒီးဘီ, သၢကလး နွံကထိလီၤ. 35 ဒီး လၢပှၤဒၣ်ဖိအကျါ, ပှၤကတဲာ်ကတီၤအသး လၢဒုးတၢ်အဂီၢ်, အိၣ်ခံကလး ဃိးကထိ ဃုကယၤလီၤ. 36 ဒီး လၢပှၤအၤၡ့ၢ်ဖိအကျါ, ပှၤလၢအလဲၤဒုးသုး, ကတဲာ်ကတီၤအသး လၢဒုးတၢ်အဂီၢ် အိၣ်လွံၢ်ကလးလီၤ. 37 ဒီး လၢယၢ်ဒ့ၣ် ဝၢ်ဘးခီန့ၣ် လၢပှၤရူၤဘ့ၣ်ဖိ ဒီးပှၤကးဖိ အကျါ, ဒီး လၢပှၤမနၤၡ့ၤဖိ တခီဒူၣ်အကျါ, ပှၤအိၣ်ဝဲ ဒီးတၢ်အစုကဝဲၤ ဘၣ်ဃးဒီး တၢ်ဒုးသုး ခဲလၢာ်တဖၣ်, အိၣ်တကလီၤ ခံကလးလီၤ. 38 ဒီးပှၤသုးဖိ လၢအကတဲာ်ကတီၤအသး ခဲလၢာ်န့ၣ် ဟဲဝဲ လၢအသးဒီဖျၢၣ် ဆူဃ့ဘြိၣ်, ဒ်သိး အကပာ်ထီၣ် စီၤဒၤဝံး လၢစီၤပၤ လၢအံၣ်စရ့လး အဖီခိၣ်, ဒီးအံၣ်စရ့လး လၢအအိၣ်လီၤတဲာ် ခဲလၢာ်န့ၣ် အိၣ်ဝဲ လၢအသး တဖျၢၣ်ဃီ ဒ်သိး အကပာ်ထီၣ် စီၤဒၤဝံး လၢစီၤပၤလီၤ. 39 ဒီးအိၣ်ဝဲ ဒီး စီၤဒၤဝံး သၢနံၤ, ဒီးအီၣ်တၢ်, ဒီးအီတၢ် လီၤ. အဂ့ၢ်ဒ်အံၤ, အဒီပုၢ်ဝဲၢ် ကတဲာ်ကတီၤတၢ် လၢအဂီၢ်လီၤ. 40 ဒီးပှၤ လၢအအိၣ်ဝဲ လၢအဃၢၤ စ့ၢ်ကီး ပၢၢ်လၢယံးစၣ်ကၢ်, ဒီးစဘူလိၣ်, ဒီးနးသၤလံန့ၣ် ဟဲစိာ်ကိၣ် လၢကသ့ၣ်ယီၤအလိၤ, ဒီး လၢကီၤလၤအူးအလိၤ, ဒီး လၢကသ့ၣ်လၤအလိၤ, ဒီး လၢဂီၤဖံးအလိၤ, ဒီးစိာ်တၢ်အီၣ်, ဒီး ကိၣ်ကမူၣ်, ချၢၣ်ဒၢသၣ် ပာ်ဖှိၣ် ဃ့အဘ့ၣ်ဘၣ်တဖၣ်, ဒီးစပံးသၣ် အဃ့အကူၤတဖၣ်, ဒီးစပံးထံ, ဒီးသိ, ဒီး ဂီၤဖံး, ဒီးသိ အါအါကလဲာ်လီၤ. အဂ့ၢ်ဒ်အံၤ, တၢ်သူၣ်ခုသးခု အိၣ်ဝဲ လၢအံၣ်စရ့လး အပူၤလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 13

1 ဒီးစီၤဒၤဝံး ကူၣ်လိာ်အသး ဒီးပှၤကထိတဖၣ် အခိၣ်, ဒီးပှၤကယၤတဖၣ် အခိၣ်, ဒီး ကယဲၢ် တၢ်အခိၣ် ခဲလၢာ် လီၤ. 2 ဒီးစီၤဒၤဝံး စံး လၢကယဲၢ် အံၣ်စရ့လး အတၢ်အိၣ်ဖှိၣ် ခဲလၢာ်, မ့ၢ်ဂ့ၤဒီးသု, ဒီးမ့ၢ်ဟဲ လၢယွၤ ပကစၢ်ဒီး, မၢလီၤသကိးတၢ် ဆူခိ, ဆူ ပဒီပုၢ်ဝဲၢ်အအိၣ် တပူၤလၢ်လၢ် လၢအအိၣ်လီၤတဲာ် လၢကီၢ်အံၣ်စရ့လး အပူၤ, ဒီးဆူ ပှၤလုၢ်တၢ်အဒိၣ်, ဒီးပှၤလ့ၤဝံဖိ လၢအအိၣ်ဒီးအီၤ လၢအဝ့ၢ်ပူၤ, လၢအအိၣ်ဒီး အတၢ်အီၣ်ဆၣ်အလီၢ်, ဒ်သိး အကအိၣ်ဖှိၣ်ရိဖှိၣ် လၢပအိၣ်အံၤ တက့ၢ်. 3 ဒီးစိာ်က့ၤသကိး ယွၤအတလါ ဆူပအိၣ် တက့ၢ်. အဂ့ၢ်ဒ်အံၤ, လၢစီၤစီလူး အမုၢ်နံၤတဖၣ်န့ၣ် ပတသံကွၢ်တၢ် လၢအအိၣ်ဘၣ်. 4 ဒီးတၢ်အိၣ်ဖှိၣ် ခဲလၢာ် စံးဝဲ လၢသါကမၤဒ်န့ၣ်လီၤ. အဂ့ၢ်ဒ်အံၤ, တၢ်တမံၤန့ၣ် လိၤဝဲ လၢပှၤဂီၢ်မုၢ် ခဲလၢာ်အမဲာ် လီၤ. 5 ဒီးစီၤဒၤဝံး ဒုးအိၣ်ဖှိၣ်ရိဖှိၣ် အံၣ်စရ့လး ခဲလၢာ် လၢၡံဃိၢ် ဘၣ်ဃးဒီး အဲၤကူပတူး ပၢၢ်လၢတၢ်လဲၤနုာ် လၢဃၤမါသး, ဒ်သိး အကဟဲစိာ်ထီၣ် ယွၤတလါ လၢကံးရယး ယဧၤရံၣ်လီၤ. 6 ဒီးစီၤဒၤဝံး လဲၤထီၣ်, ဒီးအံၣ်စရ့လး ခဲလၢာ် ဆူ ဘဧၤလး, ဆူကံးရယးယဧၤရံၣ် လၢအဘၣ်ဃးဒီး ယူဒၤ, ဒ်သိး အကဟဲစိာ်ထီၣ် ယွၤအတလါ, ယွၤတဂၤ လၢအအိၣ် လၢခ့ရူာ် အဘၢၣ်စၢၤ, ဖဲပှၤကိးထီၣ်အမံၤန့ၣ်လီၤ. 7 ဒီးစိာ် ယွၤအတလါ လၢလ့ၣ်ကဟၣ်သီ တဆိအပူၤ လၢစီၤအဘံနဒး အဟံၣ်ပူၤ, ဒီးစီၤဧူးစၤ, ဒီးစီၤအဃံယိၤ ဆှၢ လ့ၣ်ကဟၣ်န့ၣ်လီၤ. 8 ဒီးစီၤဒၤဝံး, ဒီးပှၤအံၣ်စရ့လးဖိ ခဲလၢာ် ဒ့တၢ်ပှီၢ်တၢ် လၢအဂံၢ်အဘါ ခဲလၢာ်, အိၣ်ဒီး တၢ်သးဝံၣ်, လၢတနၢ်, ဒီး လၢသီတူၢ်, ဒီး လၢဒၢ, ဒီး လၢစှၢၣ်စှံး, ဒီး လၢကွဲၤလီၤ. 9 ဒီးဟဲဝဲတုၤ လၢစီၤနၤကိၣ် အကြဲၢ်ပူၤ, ဒီးစီၤဧူးစၤ ယူာ်ထီၣ်အစု ဆူ ယွၤအတလါ ဒ်သိး အကဟံးဃာ် တလါန့ၣ်လီၤ. အဂ့ၢ်ဒ်အံၤ, ဂီၤဖံးတဖၣ် မၤဟူးဝးအီၤလီၤ. 10 ဒီးယွၤအသး ကဲၤထီၣ်ဘၣ် စီၤဧူးစၤ, ဒီးယွၤ ကျီကွံာ်အီၤ လၢအယူာ်ထီၣ်အစု ဆူတလါ အဃိ, ဒီးသံဝဲ လၢယွၤအမဲာ်ညါလီၤ. 11 ဒီးမ့ၢ်ယွၤ ဘၢၣ်ဖျိတၢ် လၢစီၤဧူးစၤ အလိၤဒီး, စီၤဒၤဝံးအသးကိၢ်ထီၣ်, ဒီးယုၢ်ဝဲ တၢ်အလီၢ်အမံၤ လၢဖ့ရ့းဧူးစၤ တုၤ မုၢ်မဆါ တနံၤအံၤလီၤ. 12 ဒီးစီၤဒၤဝံး ပျံၤယွၤ လၢမုၢ်တနံၤန့ၣ်, ဒီးစံးဝဲဒၣ်, ယကဟဲစိာ်ဘၣ် ယွၤအတလါန့ၣ် ဆူယအိၣ်ဒ်လဲၣ်. 13 ဒီးတဟဲစိာ်ဘၣ် တလါန့ၣ် ဆူအအိၣ်, ဆူ စီၤဒၤဝံး အဝ့ၢ်ပူၤဘၣ်, ဒီးစိာ်ဝဲဆူ တၢ်ကပၤ, ဆူပှၤကံးတံးဖိ စီၤဧိၤဘ့းအ့ဒိၣ် အဟံၣ်ပူၤလီၤ. 14 ဒီးယွၤအတလါ အိၣ်ဝဲ လၢပှၤကံးတံးဖိ စီၤဧိၤဘ့းအ့ဒိၣ် အဟံၣ်ပူၤန့ၣ် သၢလါလီၤ. ဒီးယွၤ ဆိၣ်ဂ့ၤ စီၤဧိၤဘ့းအ့ဒိၣ်, ဒီးအပှၤဟံၣ်ဖိ ခဲလၢာ်လီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 14

1 ဒီးစိၢ် အစီၤပၤ ဃံရၣ် မၢလီၤ ကလူးတဖၣ် ဆူ စီၤဒၤဝံး အအိၣ်, ဒီးဟ့ၣ်ယုၢ် သ့ၣ်ဆှိအ့ရ့းတဖၣ်, ဒီးပှၤမၤတၢ် လၢလၢၢ်သ့, ဒီးပှၤမၤတၢ် လၢသ့ၣ်သ့, ဒီးအဝဲသ့ၣ် မၤ စီၤဒၤဝံး အဟံၣ်တဖျၢၣ်လီၤ. 2 ဒီးစီၤဒၤဝံး သ့ၣ်ညါဝဲ လၢယွၤ ပာ်ဂၢၢ်ပာ်ကျၢၤအီၤ လၢစီၤပၤ လၢအံၣ်စရ့လး အဖီခိၣ်, ဒီး လၢအပာ်ထီၣ်ထီ အဘီအမုၢ် လၢအံၣ်စရ့လး အပှၤဂီၢ်မုၢ် အဃိလီၤ. 3 ဒီးစီၤဒၤဝံး ဟံးန့ၢ် အမါတဖၣ် လၢယရူၤၡလ့ၣ် အပူၤ, ဒီးစီၤဒၤဝံး ထီၣ်ဖိဒံး ဖိမုၣ်တဖၣ်, ဒီးဖိခွါတဖၣ်လီၤ. 4 ဒီးအအံၤမ့ၢ်အဖိ လၢအအိၣ်ဖျဲၣ် လၢအဂီၢ် လၢယရူၤၡလ့ၣ် အပူၤတဖၣ် အမံၤ, စီၤၡးမူၤ, ဒီးစီၤၡိၤဘာ်, ဒီးစီၤနၤသၣ်, ဒီးစီၤၡလိၤမိၤ, 5 ဒီးစီၤယံးဘဃၢ်, ဒီးစီၤအလံၡူၤ, ဒီးစီၤအ့လပၤလ့း, 6 ဒီးစီၤနိကၤ, ဒီးစီၤန့ၤဖ့း, ဒီး စီၤယၤဖံ, 7 ဒီးစီၤအလံၡမၤ, ဒီးစီၤဘဧ့ၤလယၤဒၤ, ဒီး စီၤအလံဖလ့းလီၤ. 8 ဒီးတုၤ ပှၤဖလ့ၡသးဖိ နၢ်ဟူဝဲ လၢပှၤဖှူ စီၤဒၤဝံး လၢစီၤပၤ လၢအံၣ်စရ့လး ခဲလၢာ် အဖီခိၣ်ဒီး, ပှၤဖလ့ၡသးဖိ ခဲလၢာ် ဟဲဃု စီၤဒၤဝံးလီၤ. ဒီးစီၤဒၤဝံး နၢ်ဟူဝဲ ဒီးလဲၤလီၤဝဲဆူ အအိၣ်လီၤ. 9 ဒီးပှၤဖလ့ၡသးဖိ ဟဲဝဲ, ဒီးသလၣ်ထီၣ်အသး လၢကစၢၢ်ကဆူး ရဖံဒံၣ် အပူၤလီၤ. 10 ဒီးစီၤဒၤဝံး သံကွၢ်တၢ် လၢယွၤ, ဒီးစံးဝဲဒၣ်, ယဘၣ်လဲၤထီၣ်ဆူ ပှၤဖလ့ၡသးဖိ အအိၣ်န့ၣ် ဧါ, နကဟ့ၣ်လီၤကွံာ်အီၤ လၢယစုပူၤဧါ, ဒီးယွၤ စံးဝဲဒၣ်, လဲၤထီၣ် တက့ၢ်. အဂ့ၢ်ဒ်အံၤ, ယကဟ့ၣ်လီၤကွံာ်အီၤ လၢနစုပူၤလီၤ. 11 ဒီးအဝဲသ့ၣ်တဖၣ်န့ၣ် ဟဲဝဲဆူ ဘဧၤလးပရၤစံၣ်, ဒီး စီၤဒၤဝံး ကျီကွံာ်အီၤဖဲန့ၣ်, ဒီးစီၤဒၤဝံး စံးဝဲဒၣ်, ယွၤ ဘၢၣ်ဖျိတၢ် လၢယဒုၣ်ယဒါ အလိၤ လၢယစုပူၤ ဒ်ထံ ဘၢၣ်ဖျိတၢ် အသိးန့ၣ်လီၤ. မၤသးဒ်န့ၣ်ဒီး ယုၢ်ဝဲ တၢ်အလီၢ်အမံၤ ဘဧၤလးပရၤစံၣ်လီၤ. 12 ဒီးအဝဲသ့ၣ်တဖၣ်န့ၣ် လဲၤသဒၣ် အတၢ်ဂီၤဖဲန့ၣ်, ဒီး စီၤဒၤဝံး မၤလိာ်တၢ်, ဒီးပှၤဆူးထီၣ်ကွံာ်အီၤ လၢမ့ၣ်အူ လီၤ. 13 ဒီးပှၤဖလ့ၡသးဖိ ဟဲထီၣ် ကဒီးတစု, ဒီးသလၣ်ထီၣ်အသး လၢကစၢၢ်ကဆူးလီၤ. 14 ဒီးစီၤဒၤဝံး သံကွၢ်ကဒီးတၢ် လၢယွၤ, ဒီးယွၤ စံးဘၣ် အီၤ, လဲၤထီၣ် ပိာ်အခံ တဂ့ၤ. ဃၣ်ကပၤ လၢအအိၣ်, ဒီး ဟဲဆူအအိၣ်သဃီၤ ဒီးပံၢ်သလိဘကၤတဖၣ် တက့ၢ်. 15 ဒီးတၢ်ကမၤအသး တုၤနနၢ်ဟူ တၢ်အသီၣ် လၢပံၢ်သလိဘကၤအခံန့ၣ် ဒီး, နဘၣ်လဲၤဒုးတၢ်လီၤ. အဂ့ၢ်ဒ်အံၤ, အခါဖဲန့ၣ် ယွၤလဲၤတၢ် လၢနမဲာ်ညါဒ်သိး အကကျီကွံာ် ပှၤဖလ့ၡသးဖိ အပှၤသုးမုၢ်န့ၣ်လီၤ. 16 ဒီးစီၤဒၤဝံး မၤဝဲ ဒ်ယွၤ မၤလိာ်အီၤ အသိးန့ၣ်, ဒီးပှၤကျီကွံာ် ပှၤဖလ့ၡသးဖိ အပှၤသုးမုၢ် လၢကံးဘိၣ် ပၢၢ်လၢက့ၤစ့ၢ်လီၤ. 17 ဒီးစီၤဒၤဝံး အမံၤဟူထီသါလီၤ လၢကီၢ်ကိးဘ့ၣ်ဒဲး အပူၤ, ဒီးယွၤ ဒုးပျံၤ ပှၤကလုာ် ခဲလၢာ် လၢအီၤလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 15

1 ဒီးစီၤဒၤဝံး မၤဟံၣ်တဖၣ် လၢအဂီၢ် လၢစီၤဒၤဝံး အဝ့ၢ်ပူၤ, ဒီးကတဲာ်ကတီၤ တၢ်အလီၢ် လၢယွၤအတလါ အဂီၢ်, ဒီးသူၣ် ဒဲတဖျၢၣ် လၢအဂီၢ်လီၤ. 2 တုၤနုၤတစု စီၤဒၤဝံး စံးဝဲဒၣ်, ပှၤဂ့ၤစိာ် ယွၤအတလါ ထဲ ပှၤလ့ၤဝံဖိဧိၤလီၤ. အဂ့ၢ်ဒ်အံၤ, ယွၤ ဃုထၢအီၤ ဒ်သိး အကစိာ် ယွၤအတလါ, ဒီးမၤ အခ့အပှၤ အတၢ်မၤ လီၤထူလီၤယိာ်လီၤ. 3 ဒီးစီၤဒၤဝံး ဒုးအိၣ်ဖှိၣ်ရိဖှိၣ် အံၣ်စရ့လး ခဲလၢာ် ဆူယရူၤၡလ့ၣ် အပူၤ, ဒ်သိး အကဟဲစိာ် ယွၤအတလါ ဆူတၢ်အလီၢ် လၢအကတဲာ်ကတီၤဝဲ လၢအဂီၢ်လီၤ. 4 စီၤဒၤဝံး ဒုးအိၣ်ဖှိၣ်ရိဖှိၣ် ပှၤအၤဟရိၣ်ဖိ, ဒီးပှၤလ့ၤဝံဖိ, 5 လၢစီၤကဃး အဖိခွါ အကျါန့ၣ် တၢ်အခိၣ် စီၤအူရံၤအ့လး, ဒီးအဒီပုၢ်ဝဲၢ်, ပှၤတကယၤခံဆံ, 6 လၢစီၤမရၤရံၤ အဖိခွါအကျါ တၢ်အခိၣ် စီၤဧစံယၤ, ဒီးအဒီပုၢ်ဝဲၢ်, ပှၤခံကယၤခံဆံ, 7 လၢစီၤက့ရၡိၣ် အဖိခွါအကျါ, တၢ်အခိၣ် စီၤယိၤအ့လး, ဒီးအဒီပုၢ်ဝဲၢ် တကယၤသၢဆံ, 8 လၢစီၤအလံစၤဖၣ် အဖိခွါအကျါ, တၢ်အခိၣ် စီၤၡမါယၤ, ဒီး အဒီပုၢ်ဝဲၢ် ခံကယၤ, 9 လၢစီၤဃ့ဘြိၣ် အဖိခွါအကျါ, တၢ်အခိၣ် စီၤအလၤအ့လး, ဒီးအဒီပုၢ်ဝဲၢ် ပှၤဃိးဆံ, 10 လၢစီၤဧူးစံၤအ့လး အဖိခွါအကျါ, တၢ်အခိၣ် စီၤဧးမံၤနဒး, ဒီး အဒီပုၢ်ဝဲၢ် ပှၤတကယၤ တဆံခံဂၤလီၤ. 11 ဒီးစီၤဒၤဝံး ကိးန့ၢ် ပှၤလုၢ်တၢ်အဒိၣ်တဖၣ်, စီၤစၤဒိး, ဒီးစီၤအ့ဘယၤသၢ်, ဒီးပှၤလ့ၤဝံဖိတဖၣ်, စီၤအူရံၤအ့လး, ဒီးစီၤဧစံယၤ, ဒီးစီၤယိၤအ့လး, ဒီးစီၤၡဖါယၤ, ဒီးစီၤအလံၤအ့လး, ဒီးစီၤဧးမံၤနဒးသ့ၣ်တဖၣ်, 12 ဒီး စံးဘၣ်အီၤ, သုမ့ၢ် ပှၤလ့ၤဝံဖိ အပၢ်တဖၣ် အခိၣ်လီၤ. မၤစီဆှံ သုသးသုဝဲဒၣ်, ဒီးသုဒီပုၢ်ဝဲၢ် ဒ်သိး သုကဟဲစိာ်ယွၤ, အံၣ်စရ့လး အကစၢ်အတလါ ဆူ တၢ်အလီၢ် လၢယကတဲာ်ကတီၤ လၢအဂီၢ်န့ၣ် တက့ၢ်. 13 အဂ့ၢ်ဒ်အံၤ, မ့ၢ်သုတမၤဘၣ် လၢအခီၣ်ထံးဘၣ်ဒီး, ယွၤ ဘၢၣ်ဖျိတၢ် လၢပလိၤ လၢပတဃုဘၣ်အီၤ ဒ်တၢ်စံၣ်ညီၣ်အသိး အဃိန့ၣ်လီၤ. 14 ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ မၤစီဆှံအသး ဒ်သိး အကဟဲစိာ် ယွၤ အံၣ်စရ့လး အကစၢ် အတလါန့ၣ်လီၤ. 15 ဒီးပှၤလ့ၤဝံဖိ စိာ် ယွၤအတလါ လၢအဖံဘၣ်ခိၣ် အိၣ်ဒီး အနီၣ်ယိးဘိ, ဒ်စီၤမိၤၡ့ မၤလိာ်ဝဲ ဒ်ယွၤအကလုၢ် အသိးန့ၣ်လီၤ. 16 ဒီးစီၤဒၤဝံး မၤလိာ် ပှၤလ့ၤဝံဖိအခိၣ် ဒ်သိး အကပာ် အဒီပုၢ်ဝဲၢ် လၢပှၤသးဝံၣ်တၢ်ဖိ, အိၣ်ဒီး အုၣ်တၢ်အဃၢၤအဃိၢ်, တနၢ်, ဒီးသီတူၢ်, ဒီးစှၢၣ်စှံး, ဒီးထုထီၣ်အကလုၢ် သတးဒီး, မၤသီၣ်ထီၣ် ဒီးတၢ်သူၣ်ခုသးခုလီၤ. 17 ဒီးပှၤလ့ၤဝံဖိ ပာ် စီၤယိၤအ့လး အဖိခွါ စီၤဟ့မၣ်, ဒီး လၢအဒီပုၢ်ဝဲၢ်တဖၣ် အကျါန့ၣ် စီၤဘရ့ကံယၤ အဖိခွါ စီၤအၤစာ်, ဒီး လၢအဒီပုၢ်ဝဲၢ်အကျါ, လၢစီၤမရၤရံၤ အဖိခွါတဖၣ် အကျါန့ၣ် စီၤကူၤၡါယၤ အဖိခွါ စီၤအ့သၣ်, 18 ဒီး အိၣ်ဒီးအီၤ အဒီပုၢ်ဝဲၢ် လၢအပှဲၤထီၣ် ခံတီၤတတီၤ, စီၤစကၤရယၤ, စီၤဘ့ၣ်, ဒီးစီၤယၤစံအ့လး, ဒီးစီၤၡမံၤရမိး, ဒီးစီၤယဃံအ့လး, ဒီးစီၤဧူးနံၤ, စီၤအလံအာ်, ဒီးစီၤဘနါယၤ, ဒီးစီၤမၤစ့ယၤ, ဒီးစီၤမးတံးသယၤ, ဒီးစီၤအလံဖလ့, ဒီးစီၤမံးကန့ယၤ, ဒီးစီၤဧိၤဘ့းအ့ဒိၣ်, ဒီးစီၤယံၤအ့လးန့ၣ် ပှၤပၢၤပဲတရီတဖၣ်လီၤ. 19 ဒီးတၢ်ပာ်ပှၤသးဝံၣ်တၢ်ဖိ, စီၤဟ့မၣ်, စီၤအၤစာ်, ဒီး စီၤအ့သၣ် လၢအကမၤသီၣ်တၢ် လၢစှၢၣ်စှံးတိၢ်, 20 ဒီးစီၤစကၤရယၤ, ဒီးစီၤဧၤစရ့လး, ဒီးစီၤၡမံၤရမိး, ဒီးစီၤယဃံအ့လး, ဒီးစီၤဧူးနံၤ, ဒီးစီၤအလံအာ်, ဒီးစီၤမၤစ့ယၤ, ဒီးစီၤဘနါယၤ လၢသီတူၢ် လၢဧၤလမိး အဖီခိၣ်, 21 ဒီးစီၤမး တံးသယၤ, ဒီးစီၤအလံဖလး, ဒီးစီၤမံးကန့ယၤ, ဒီးစီၤဧိၤဘ့းအ့ဒိၣ်, ဒီးစီၤယံၤအ့လး, ဒီးစီၤဧၤစါစယၤ လၢတနၢ် လၢၡမံနံး အဖီခိၣ် လၢတၢ်အခိၣ်အဂီၢ်, 22 ဒီးပှၤလ့ၤဝံဖိ အခိၣ် စီၤကံနၤနယၤ လၢတၢ်သးဝံၣ် အဂီၢ်လီၤ. မ့ၢ်အနၢ်ပၢၢ်တၢ်ဒီး, သိၣ်လိတၢ် လၢတၢ်သးဝံၣ် အဂ့ၢ်အကျိၤလီၤ. 23 ဒီးစီၤဘရ့ကံယၤ, ဒီးစီၤအ့လကါနၤမ့ၢ် ပှၤပၢၤပဲတရီ လၢတလါန့ၣ် အဂီၢ်လီၤ. 24 ဒီးစီၤၡဘၤနယၤ, ဒီးစီၤယဟိၡၤဖး, ဒီးစီၤနၤသန့လး, ဒီးစီၤဧၤမစဲ, ဒီးစီၤစကၤရယၤ, ဒီးစီၤဘနါယၤ, ဒီးစီၤအလၤဧစၢ်, ပှၤလုၢ်တၢ်အဒိၣ်တဖၣ် အူကွဲၤ လၢယွၤအတလါ အမဲာ်ညါ, ဒီးစီၤဧိၤဘ့းအ့ဒိၣ်, ဒီးစီၤအဃံယၤမ့ၢ် ပှၤပၢၤပဲတရီ လၢတလါန့ၣ် အဂီၢ်လီၤ. 25 ဒီးစီၤဒၤဝံး, ဒီးအံၣ်စရ့လး အပှၤသူၣ်က့သးပှၢ်, ဒီးပှၤကထိတဖၣ် အခိၣ်တဖၣ် လဲၤဝဲ, ဒီးဟဲက့ၤစိာ် ယွၤ အတၢ်အၢၣ်လီၤအီလီၤ အတလါ လၢစီၤဧိၤဘ့းအ့ဒိၣ် အဟံၣ်ပူၤ အိၣ်ဒီး တၢ်သးခုလီၤ. 26 ဒီးတၢ်မၤအသး လၢယွၤ မၤစၢၤ ပှၤလ့ၤဝံဖိ လၢအစိာ် ယွၤ အတၢ်အၢၣ်လီၤအီလီၤ အတလါန့ၣ်, ဒီးပှၤလုၢ်ဝဲ လၢဂီၤဖံးဖိ နွံဒု, ဒီးသိဖါ နွံဒုလီၤ. 27 ဒီးစီၤဒၤဝံး သိး ဆ့ဖှီဝါကဆှၣ်, ဒီးပှၤလ့ၤဝံဖိ လၢအစိာ်တလါန့ၣ် ခဲလၢာ်, ဒီးပှၤသးဝံၣ်တၢ်ဖိ, ဒီးပှၤအုၣ်တၢ်ဖိအခိၣ် စီၤကနၤနယၤ, ဒီးပှၤသးဝံၣ်တၢ်ဖိလီၤ. ဒီးစီၤဒၤဝံး သိး အ့ဖိးဖှီဝါကဆှၣ် တဘ့ၣ်လီၤ. 28 ဒီးအံၣ်စရ့လး ခဲလၢာ် ဟဲစိာ်ထီၣ် ယွၤ အတၢ်အၢၣ်လီၤအီလီၤ အတလါ အိၣ်ဒီး တၢ်ကိးပသူထီၣ်, ဒီးကွဲၤအသီၣ်, ဒီးတနွဲ, ဒီးစှၢၣ်စှံး, ဒီးမၤသီၣ်တၢ် လၢသီတူၢ် ဒီးတနၢ်လီၤ. 29 ဒီးယွၤ အတၢ်အၢၣ်လီၤအီလီၤ အတလါ ဟဲဆူစီၤဒၤဝံး အဝ့ၢ်ပူၤ, ဒီးတၢ်မၤအသး လၢစီၤစီလူး အဖိမုၣ် နီၢ်မံကၤလး ကွၢ်ထီၣ်တၢ် လၢတၢ်ထူၣ်ဖျိ, ဒီးထံၣ်ဘၣ် စီၤဒၤဝံး ဂဲၤကလံၣ်, ဒီးဒ့တၢ်, ဒီးတပးလ့ၢ်ပးကါဘၣ်အီၤ လၢအသးကံၢ်ပူၤန့ၣ်ဘၣ်.

1 ဒီးပှၤဟဲစိာ် ယွၤအတလါ, ဒီးပာ်လီၤဝဲ လၢဒဲ အသးကံၢ်ပူၤ လၢစီၤဒၤဝံး သူၣ်ဝဲ လၢအဂီၢ်လီၤ. ဒီးလုၢ် တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိးတၢ် လၢယွၤအမဲာ်ညါလီၤ. 2 ဒီးတုၤ စီၤဒၤဝံး လုၢ် တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိးတၢ် ဝံၤဒီး, ဆိၣ်ဂ့ၤ ပှၤဂီၢ်မုၢ် လၢယွၤအမံၤလီၤ. 3 ဒီးနီၤဟ့ၣ် ပှၤအံၣ်စရ့လးဖိ ခဲလၢာ် လၢပိာ်ခွါ ပၢၢ်လၢပိာ်မုၣ်, တဂၤ ကိၣ်တလိၣ်, ဒီးတၢ်ညၣ်ဂ့ၤတလိၣ်, ဒီး စပံးဃ့ဘ့ၣ်ဘၣ် တဘ့ၣ် ကိးဂၤဒဲးလီၤ. 4 ဒီးပာ် ပှၤ လၢလ့ၤဝံဖိအကျါ လၢပှၤမၤတၢ်အခ့အပှၤ အတၢ်မၤ လၢယွၤအတလါ အမဲာ်ညါ, ဒ်သိး အကဒုးသ့ၣ်နီၣ်ထီၣ်က့ၤ တၢ်, ဒီးစံးထီၣ်ပတြၢၤတၢ်, ဒီးအူးထီၣ် ယွၤ အံၣ်စရ့လး အကစၢ်လီၤ. 5 တၢ်အခိၣ် စီၤအၤစာ်, ဒီးပှၤခံတီၤတတီၤန့ၣ်, စီၤစကၤရယၤ, စီၤယံၤအ့လး, ဒီးစီၤၡမံၤရမိး, ဒီးစီၤယဃံအ့လး, ဒီးစီၤမးတံးသယၤ, ဒီးစီၤအလံအာ်, ဒီးစီၤဘနါယၤ, ဒီးစီၤဧိၤဘ့းအ့ဒိၣ်, ဒီးစီၤယံၤအ့လး အိၣ်ဒီးသီတူၢ်, ဒီး တနၢ်လီၤ. မ့မ့ၢ် စီၤအၤစာ် မၤသီၣ်တၢ် လၢစှၢၣ်စှံး, 6 ဒီး စီၤဘနါယၤ, ဒီးစီၤယၤဃစအ့လး, ပှၤလုၢ်တၢ်အဒိၣ် အိၣ်ဝဲ ဒီးကွဲၤ လၢယွၤ အတၢ်အၢၣ်လီၤအီလီၤ အတလါ အမဲာ်ညါ တထံၣ်ဃီလီၤ. 7 တုၤနုၤတစု လၢမုၢ်တနံၤန့ၣ် စီၤဒၤဝံး ဟ့ၣ်လီၤဆိ တၢ်အံၤ လၢစီၤအၤစာ်, ဒီးအဒီပုၢ်ဝဲၢ် အစုပူၤ လၢတၢ်စံးထီၣ်ပတြၢၤ ယွၤ အဂီၢ်လီၤ. 8 စံးထီၣ်ပတြၢၤ ယွၤ, ကိးထီၣ် အမံၤ, ဘိးဘၣ်သ့ၣ်ညါ ပှၤဂီၢ်မုၢ် လၢအမၤတၢ်န့ၣ် တက့ၢ်. 9 သးဝံၣ်ထီၣ်အီၤ, အူးထီၣ်အီၤ, ကတိၤတၢ် လၢအတၢ်လီၤလး ခဲလၢာ်အဂ့ၢ်, 10 ပာ်ကဖိထီၣ် သုသး လၢအမံၤစီဆှံ အပူၤ တက့ၢ်. ပှၤ လၢအဃုယွၤန့ၣ် မ်အသူၣ်ခုသးခု လၢအသးတက့ၢ်. 11 ဃု ယွၤ ဒီးအဂံၢ်အဘါ, ချု အမဲာ် တထံၣ်ဃီ တက့ၢ်. 12 သ့ၣ်နီၣ်ထီၣ်က့ၤ တၢ်လီၤလး လၢအမၤတ့ၢ်ဝဲ, အတၢ်လီၤလး, ဒီးအတၢ်စံၣ်ညီၣ် လၢအထးခိၣ် တက့ၢ်. 13 အခ့အပှၤ စီၤအံၣ်စရ့လး အချံအသၣ်သ့ၣ်ဧၢ, ပှၤလၢအဃုထၢအီၤ, စီၤယၤကိာ် အဖိအလံၤသ့ၣ်ဧၢ, 14 အဝဲဒၣ်မ့ၢ်ယွၤ ပကစၢ်လီၤ. အတၢ်စံၣ်ညီၣ် အိၣ်ဝဲ လၢဟီၣ်ခိၣ် ဒီဘ့ၣ်ညါလီၤ. 15 သ့ၣ်နီၣ်ထီၣ်က့ၤ အတၢ်အၢၣ်လီၤအီလီၤ အထူအယိာ်, တၢ်ကတိၤ လၢအမၤလိာ် ပှၤအစိၤ တကထိ တက့ၢ်. 16 တၢ် လၢအအၢၣ်လီၤအီလီၤ ဒီးစီၤအၤဘြၤဟၣ်, ဒီးအတၢ်ဆိၣ် ဒီးစီၤအံၤစဲးလီၤ. 17 ဒီးပာ်ကျၢၤဝဲ လၢတၢ်သိၣ်တၢ်သီ ဒီးစီၤယၤကိာ်, ဒီးအံၣ်စရ့လး လၢတၢ်အၢၣ်လီၤအီလီၤ အထူအယိာ်, 18 စံးဝဲဒၣ်, ယကဟ့ၣ်လီၤနၤ လၢကီၢ်ကနၤဧၣ်, တၢ်ဖးတၢ်တမံၤ လၢသုန့ၢ်သါတၢ်လီၤ. 19 ဖဲသုအိၣ် ပှၤစှၤဂၤန့ၣ်, ဒီးမ့ၢ်မး ပှၤစှၤဂၤ ဒီးပှၤတခီဘီမုၢ်ဖိ လၢအပူၤလီၤ. 20 ဒီးလဲၤတၢ် လၢပှၤတကလုာ် ဆူပှၤတကလုာ်, လၢတခီဘီမုၢ် ဆူပှၤဂီၢ်မုၢ်အဂၤ အအိၣ်, 21 တဒုးမၤနးမၤဖှီၣ်အီၤ နီတဂၤဘၣ်, ဒီးသိၣ်ဃီၣ် စီၤပၤတဖၣ် လၢအဃိ, 22 ဒီးစံးဝဲဒၣ်, ထိး ယပှၤဒိးဖှူအသး တဂ့ၤ, ဒီးမၤအၢ ယဝံသ့ၣ်တဖၣ် တဂ့ၤ. 23 သးဝံၣ်ထီၣ် ယွၤ, ဟီၣ်ခိၣ်ဖိ ခဲလၢာ်သ့ၣ်ဧၢ, စံၣ်တဲၤတဲလီၤ အတၢ်အုၣ်က့ၤခီၣ်က့ၤတၢ် လၢတနံၤဘၣ်တနံၤ တက့ၢ်. 24 စံးဘၣ်တဲဘၣ် ပှၤကလုာ်တဖၣ် လၢအလၤကပီၤ, အတၢ်လီၤလး လၢပှၤဂီၢ်မုၢ် ခဲလၢာ် အကျါတက့ၢ်. 25 အဂ့ၢ်ဒ်အံၤ, ယွၤ မ့ၢ်တၢ်အဒိၣ်, ဒီးတၢ်စံးထီၣ်ပတြၢၤ အလီၢ်, ဒီးပှၤပျံၤတၢ်အလီၢ် ဒိၣ်န့ၢ် ကစၢ် ခဲလၢာ် တက့ၢ် လီၤ. 26 အဂ့ၢ်ဒ်အံၤ, ကယဲၢ် ပှၤအကလုာ်တဖၣ် အကစၢ် ခဲလၢာ် မ့ၢ်တၢ်ဂီၤ, မ့မ့ၢ်ယွၤတ့ မူခိၣ်လီၤ. 27 တၢ်လၤကပီၤ, ဒီးတၢ်ကဟုကညီၢ် အိၣ်လၢအမဲာ်ညါ, ဒီးတၢ်ဂံၢ်တၢ်ဘါ, ဒီးတၢ်သးခု အိၣ်လၢအလီၢ်ပူၤ လီၤ. 28 ဟ့ၣ်တၢ် လၢယွၤ, ပှၤဂီၢ်မုၢ် အဒူၣ်သ့ၣ်ဧၢ, ဟ့ၣ်တၢ်လၤကပီၤ, ဒီးတၢ်ဂံၢ်တၢ်ဘါ လၢယွၤ တက့ၢ်. 29 ဟ့ၣ်အမံၤ အလၤကပီၤ လၢယွၤဟဲစိာ် တၢ်မၤဘူၣ်, ဒီးဟဲနုာ်ဆူ အမဲာ်ညါ တက့ၢ်. ဘူၣ်ထီၣ်ဘါထီၣ် ယွၤ လၢတၢ်စီဆှံ အဃံအလၤ တက့ၢ်. 30 ကနိးကစုာ် လၢအမဲာ်ညါ, ပှၤဟီၣ်ခိၣ်ဖိ ခဲလၢာ်သ့ၣ်ဧၢ, မ့ၢ်မး ဟီၣ်ခိၣ် အိၣ်ဂၢၢ်ဆိးကျၢၤ, တဟူးတဝးဘၣ်လီၤ. 31 မ်မူခိၣ် သူၣ်ခုသးခု, ဒီးဟီၣ်ခိၣ် သူၣ်ဖှံသးညီ တက့ၢ်. စံး လၢပှၤကလုာ်တဖၣ် အကျါန့ၣ်, ယွၤကဲစီၤပၤ, 32 မ်ပီၣ်လဲၣ်, ဒီးတၢ်မၤပှဲၤအီၤန့ၣ် သီၣ်ထီၣ် တက့ၢ်. မ်ဟီၣ်ခိၣ် အကဝီၤတဖၣ်, ဒီး ကယဲၢ် တၢ်အိၣ်လၢအပူၤန့ၣ် သူၣ်ဖှံသးညီ တက့ၢ်. 33 တုၤနုၤတစု ကယဲၢ် သ့ၣ် လၢပှၢ်လၢ်ကျါ ကအုၣ်တၢ် လၢယွၤအမဲာ်ညါ, အဂ့ၢ်ဒ်အံၤ, ဟဲဝဲ ဒ်သိး အကစံၣ်ညီၣ် ဟီၣ်ခိၣ်လီၤ. 34 စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ ဂ့ၤဝဲလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 35 ဒီးစံး, အုၣ်က့ၤခီၣ်က့ၤ ပှၤ, တၢ်အုၣ်က့ၤခီၣ်က့ၤ ပှၤ ကစၢ်ဧၢ, ဒီးဒုးအိၣ်ဖှိၣ် ပှၤ, ဒီးမၤပူၤဖျဲး လၢပှၤကလုာ်တဖၣ်, ဒ်သိး ပကစံးထီၣ်ပတြၢၤ နမံၤစီဆှံ, ဒီးပာ် ကဖၢလၢပသး လၢနတၢ်စံးထီၣ်ပတြၢၤ တက့ၢ်. 36 မ်ယွၤ အံၣ်စရ့လး အကစၢ်န့ၣ် ဘၣ်တၢ်စံးထီၣ်ပတြၢၤ အီၤ အစိၤစိၤအဃၣ်ဃၣ် တက့ၢ်. ဒီးပှၤဂီၢ်မုၢ် ခဲလၢာ် စံးဝဲဒၣ်, အၤမ့ၣ်, ဒီးစံးထီၣ်ပတြၢၤ ယွၤလီၤ. 37 ဒီး လၢယွၤ အတၢ်အၢၣ်လီၤအီလီၤ အတလါ အမဲာ်ညါန့ၣ် ပာ်လီၤတဲာ် စီၤအၤစာ်, ဒီးအဒီပုၢ်ဝဲၢ်တဖၣ်ဖဲန့ၣ်, ဒ်သိး အကမၤ တၢ်အခ့အပှၤ အတၢ်မၤ လၢတလါ အမဲာ်ညါ တထံၣ်ဃီ, ဒ်တနံၤ ဒီးတနံၤ အတၢ်အိၣ်ဝဲ အသိးန့ၣ်လီၤ. 38 ဒီးစီၤဧိၤဘ့းအ့ဒိၣ်, ဒီးအဒီပုၢ်ဝဲၢ် ဃုဆံဃိးဂၤ, ဒီးပှၤပၢၤပဲတရီ စီၤယဒူသူၣ် အဖိခွါ စီၤဧိၤဘ့းအ့ဒိၣ်, ဒီးစီၤဃိစၤ, 39 ဒီးပှၤလုၢ်တၢ်အဒိၣ် စီၤစၤဒိး, ဒီးအဒီပုၢ်ဝဲၢ် ပှၤလုၢ်တၢ်အဒိၣ်တဖၣ် လၢယွၤအဒဲ အမဲာ်ညါ လၢတၢ်အလီၢ်ထီၣ်ထီ အလိၤ လၢအအိၣ်ဝဲ လၢကံးဘိၣ် အပူၤ, 40 ဒ်သိး အကလုၢ်ထီၣ် ယွၤ လၢတၢ်လုၢ်မ့ၣ်အူ လၢတၢ်လုၢ်လီၢ်မ့ၣ်အူ အဖီခိၣ် တထံၣ်ဃီ လၢဂီၤတဘျီ လၢဟါတဘျီ, ဒီး ဒ်ကယဲၢ် တၢ် လၢအကွဲးအသး လၢယွၤအတၢ်သိၣ်တၢ်သီ အပူၤ လၢအမၤလိာ် အံၣ်စရ့လး, 41 ဒီးအိၣ်ဝဲ ဒီးအီၤ, မ့ၢ် စီၤဟ့မၣ်, ဒီးစီၤယဒူသူၣ်, ဒီးပှၤအိၣ်လီၤတဲာ် လၢအဘၣ် တၢ်ဃုထၢအီၤ, လၢတၢ်ကိးထီၣ်အမံၤ, ဒ်သိး အကစံးထီၣ်ပတြၢၤ ယွၤလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 42 ဒီးအိၣ်ဝဲ ဒီးအီၤမ့ၢ် စီၤဟ့မၣ်, ဒီးစီၤယဒူသူၣ်န့ၣ် အိၣ်ဒီးကွဲၤ, ဒီးစှၢၣ်စှံး လၢပှၤ လၢအမၤသီၣ်တၢ် အဂီၢ်, ဒီးအိၣ်ဒီး စုကဝဲၤတဖၣ် လၢပှၤအတၢ်သံကျံ အဂီၢ်လီၤ. ဒီးစီၤယဒူသူၣ် အဖိခွါတဖၣ်န့ၣ်မ့ၢ် ပှၤပၢၤပဲတရီဖိလီၤ. 43 ဒီးပှၤဂီၢ်မုၢ် က့ၤက့ၤဝဲ, တဂၤ ဆူအဟံၣ်ဒၣ်ဝဲ, တဂၤ ဆူအဟံၣ်ဒၣ်ဝဲ, ဒီးစီၤဒၤဝံး က့ၤက့ၤဝဲ ဒ်သိး အကဆိၣ်ဂ့ၤ အပှၤဟံၣ်ဖိလီၤ.

1 ဒီးစီၤဒၤဝံး ဆ့ၣ်နီၤဝဲ လၢအဟံၣ်ပူၤ, ဒီးတၢ်မၤအသး လၢစီၤဒၤဝံး စံးဘၣ် ဝံနၤသၣ်, ကွၢ်ကွၢ်, ယအိၣ်ယဆိး လၢဟံၣ်သ့ၣ်ဆှိအ့ရ့း အပူၤ, မ့မ့ၢ်ယွၤ အတၢ်အၢၣ်လီၤအီလီၤ အတလါန့ၣ် အိၣ်ဝဲ လၢယၣ်သဒၢတၢ် အပူၤလီၤ. 2 ဒီးစီၤနၤသၣ် စံးဘၣ် စီၤဒၤဝံး, မၤ ကယဲၢ် တၢ် လၢအအိၣ်ဝဲ လၢနသးကံၢ်ပူၤ တက့ၢ်. အဂ့ၢ်ဒ်အံၤ, ယွၤအိၣ်ဝဲ ဒီးနၤလီၤ. 3 ဒီး လၢမုၢ်တနၤန့ၣ် တၢ်မၤအသး လၢယွၤအကလုၢ် ဘၣ် စီၤနၤသၣ်, ဒီးစံးဝဲဒၣ်, 4 လဲၤစံးဘၣ်တဲဘၣ် ယခ့ယပှၤ စီၤဒၤဝံး, ယွၤ စံးဝဲ ဒ်အံၤ, နတဘၣ်သူၣ် ယဟံၣ် လၢယကအိၣ်ကဆိး လၢအပူၤဘၣ်. 5 အဂ့ၢ်ဒ်အံၤ, ယတအိၣ်တဆိး လၢဟံၣ်ပူၤ လၢမုၢ်တနံၤ လၢယဒုးဟဲထီၣ် ပှၤအံၣ်စရ့လးဖိ တုၤ မုၢ်မဆါ တနံၤအံၤဘၣ်, ဒီးယလဲၤတၢ် လၢဒဲပူၤ ဆူဒဲပူၤ, ဒီး လၢတၢ်အိၣ်အလီၢ် ဆူတၢ်အိၣ်အလီၢ် လီၤ. 6 လၢကယဲၢ် တၢ်ဖဲယလဲၤတၢ် ဒီးပှၤအံၣ်စရ့လးဖိ ခဲလၢာ်န့ၣ် ယကတိၤတၢ် ဒီးပှၤအံၣ်စရ့လးဖိ အပှၤစံၣ်ညီၣ်ကွီၢ် လၢယမၤလိာ် အံးက့ၤကွၢ်က့ၤ ယပှၤဂီၢ်မုၢ်, ဒီးစံး, သု တသူၣ်ထီၣ်န့ၢ်ယၤ လၢဟံၣ်သ့ၣ်ဆှိအ့ရ့းန့ၣ်မ့ၢ် အဘၣ်မနုၤလဲၣ်န့ၣ် ဧါ. 7 ဒီးခဲကနံၣ်အံၤ နဘၣ်စံး လၢယခ့ယပှၤ စီၤဒၤဝံး ဒ်အံၤ, တၢ်သုးမုၢ်ဂီၤမုၢ်အယွၤ စံးဒ်အံၤ, ယဟံးထီၣ်ကွံာ်နၤ လၢသိအကရၢ ဖဲနပိာ်သိအခံ, ဒ်သိး နကကဲထီၣ် တၢ်အခိၣ် လၢယပှၤဂီၢ်မုၢ် အံၣ်စရ့လး အဖီခိၣ်လီၤ. 8 ဒီးဖဲနလဲၤတၢ် တပူၤလၢ်လၢ်န့ၣ် ယအိၣ်ဒီးနၤ, ဒီးယဒီၣ်တဲာ်ကွံာ် နဒုၣ်နဒါ ခဲလၢာ် လၢနမဲာ်ညါ, ဒီးယပာ်လံနမံၤ, ဒ်ပှၤအဒိၣ် လၢဟီၣ်ခိၣ်ချၢ အမံၤ အသိးလံ. 9 ဒီးယကပာ် တၢ်အလီၢ် လၢယပှၤဂီၢ်မုၢ် အံၣ်စရ့လး အဂီၢ်, ဒီးယကသူၣ်လီၤအီၤ ဒ်သိး အကအိၣ်ကဆိး လၢအလီၢ်ဒၣ်ဝဲ, ဒီးတဟးလၢၤဘၣ်, ဒီးပှၤအၢဖိ တမၤနးမၤဖှီၣ်လၢၤဘၣ်အီၤ, ဒ် လၢအခီၣ်ထံးအသိး, 10 ဒီးဒ် လၢမုၢ်တနံၤ လၢယမၤလိာ် ပှၤစံၣ်ညီၣ်ကွီၢ် လၢယပှၤဂီၢ်မုၢ် အံၣ်စရ့လး အဖီခိၣ် အသိးန့ၣ်ဘၣ်. ဒီးယကမၤနၢၤမၤဃၣ် နဒုၣ်နဒါ ခဲလၢာ်လီၤ. ဒီးယစံးဘၣ်နၤ လၢယွၤကသူၣ်န့ၢ်နၤ လၢဟံၣ်တဖျၢၣ်လီၤ. 11 ဒီးတုၤ နမုၢ်နံၤ ပှဲၤထီၣ်, ဒီးနကက့ၤက့ၤဆူနပၢ်တဖၣ် အအိၣ်ဒီး, ယကဒုးဂဲၤဆၢထၢၣ် ပှၤ လၢနချံနသၣ်အကျါ, လၢနဖိခွါတဖၣ် အကျါ, ဒီးယ ကဒုးအိၣ်ဂၢၢ်ဆိးကျၢၤ အဘီအမုၢ်လီၤ. 12 အဝဲဒၣ်တဂၤန့ၣ် ကသူၣ် ဟံၣ်တဖျၢၣ် လၢယမံၤ အဂီၢ်, ဒီးယကဒုးအိၣ်ဂၢၢ်ဆိးကျၢၤ အလီၢ်ပစိာ် လီၤစိၤလီၤထီလီၤ. 13 ဒီးယကကဲထီၣ် အပၢ်, ဒီးအဝဲဒၣ်န့ၣ် ကကဲထီၣ် ယဖိခွါလီၤ. ဒီးယတၢ်သူၣ်ကညီၤ ယတၢ်သးကညီၤန့ၣ် ယတဟံးထီၣ်ကွံာ် လၢအီၤ, ဒ်ယဟံးထီၣ်ကွံာ်အီၤ လၢပှၤအိၣ်လၢနမဲာ်ညါ တဂၤ အသိးန့ၣ်ဘၣ်. 14 ဒီးယကဒုးအိၣ်ဂၢၢ်ဆိးကျၢၤအီၤ လၢယဟံၣ်ပူၤ, ဒီး လၢယဘီယမုၢ် အပူၤ, ဒီးအလီၢ်ပစိာ် ကအိၣ် လီၤစိၤလီၤထီလီၤ. 15 ဒ်တၢ်ကတိၤ ခဲလၢာ်န့ၣ် အသိး, ဒီး ဒ်ကယဲၢ် တၢ်ထံၣ် လၢညါခီ အသိးန့ၣ်, စီၤနၤသၣ် ကတိၤတၢ် ဒီး စီၤဒၤဝံး ဒ်န့ၣ်အသိးလီၤ. 16 ဒီးစီၤဒၤဝံး လဲၤနုာ်, ဒီးဆ့ၣ်နီၤ လၢယွၤ အမဲာ်ညါ ဒီးစံးဝဲဒၣ်, ယမ့ၢ် မတၤတဂၤလဲၣ်, ကစၢ်ယွၤဧၢ, ဒီးယပှၤဟံၣ်ဖိ လၢနဆှၢယၤ တုၤ ခဲကနံၣ်အံၤ မ့ၢ်မနုၤတဖၣ်လဲၣ်. 17 ဒီးကစၢ်ဧၢ, တၢ်န့ၣ်မ့ၢ် တၢ်အဆံး လၢနမဲာ်ညါ မ့မ့ၢ်န ကတိၤ လၢနခ့နပှၤ အဟံၣ်ဖိ အဂ့ၢ်အကျိၤ ယံာ်ယံာ်ကလဲာ်န့ၣ်, ဒီးကွၢ်ယၤ ဒ်ပှၤအိၣ်လၢတၢ်အလီၢ်ထီၣ်ထီ အသိးန့ၣ် ကစၢ်ယွၤဧၢ. 18 စီၤဒၤဝံး ကစံးဒံး လၢနၤ လၢနခ့နပှၤ အလၤကပီၤ အဂီၢ် လၢမနုၤတမံၤလဲၣ်. အဂ့ၢ်ဒ်အံၤ, နသ့ၣ်ညါ နခ့နပှၤလီၤ. 19 ယွၤဧၢ, လၢနခ့နပှၤ အဃိ, ဒီးဒ်နသးဒၣ်နဲ အသိးန့ၣ် နမၤ တၢ်အဒိၣ် ခဲလၢာ်အံၤ ဒ်သိးနကဘိးဘၣ်သ့ၣ်ညါ တၢ်ဒိၣ် ခဲလၢာ်အံၤလီၤ. 20 ယွၤဧၢ, ဒ်နၤအသိး တအိၣ်ဘၣ်, ဒီးကစၢ် လၢနမဲာ်ညါ တအိၣ်ဘၣ်, ဒ်ကယဲၢ် တၢ် လၢပနၢ်ဟူ လၢပနၢ် အသိးန့ၣ်လီၤ. 21 ဒီးနဟီထီၣ်ကွံာ် ပှၤကလုာ်တဖၣ် လၢနပှၤဂီၢ်မုၢ် အမဲာ်ညါ လၢနပှ့ၤက့ၤအီၤ လၢအဲၤကူပတူး အပူၤ သတးဒီး, ပှၤတကလုာ် လၢဟီၣ်ခိၣ်ချၢ လီၤဂာ် နပှၤဂီၢ်မုၢ်, အံၣ်စရ့လး လၢယွၤလဲၤပှ့ၤ လၢပှၤတကလုာ် လၢအဂီၢ်ဒၣ်ဝဲ, ဒ်သိး အကပာ် နမံၤ လၢတၢ်ဒိၣ်, ဒီးတၢ်ပျံၤအလီၢ်န့ၣ်မ့ၢ် မနုၤတကလုာ်လဲၣ်. 22 အဂ့ၢ်ဒ်အံၤ, နပာ်လံ နပှၤဂီၢ်မုၢ် အံၣ်စရ့လး လၢနပှၤတကလုာ် လၢနဂီၢ် အစိၤစိၤအဃၣ်ဃၣ်, ဒီးနဲဒၣ်ယွၤဧၢ, န ကဲထီၣ်လံ အကစၢ်လံ. 23 ဒီးခဲကနံၣ်အံၤ ကစၢ်ယွၤဧၢ, တၢ်ကတိၤ လၢနကတိၤတၢ် လၢနခ့နပှၤ အဂ့ၢ်အကျိၤ, ဒီး လၢအဟံၣ် အဂ့ၢ်အကျိၤန့ၣ်, မၤဂၢၢ်မၤကျၢၤအီၤ လီၤစိၤလီၤထီ, ဒီးမၤတၢ် ဒ်နကတိၤတၢ် အသိးန့ၣ် တက့ၢ်. 24 ဒီးမ်တၢ်မၤအသး ဒ်သိး တၢ်ကပာ်ဒိၣ် နမံၤ လီၤစိၤလီၤထီ, ဒီးစံး, တၢ်သုးမုၢ်ဂီၢ်မုၢ်အယွၤ မ့ၢ်အံၣ်စရ့လး အကစၢ်, ဒီးမ်နခ့နပှၤ စီၤဒၤဝံး အဟံၣ် အိၣ်ဂၢၢ်ဆိးကျၢၤ လၢနမဲာ်ညါ တက့ၢ်. 25 အဂ့ၢ်ဒ်အံၤ, နဲဒၣ်ယကစၢ်ဧၢ, နစံးဘၣ် နခ့နပှၤ လၢနကသူၣ် န့ၢ်အီၤ လၢအဟံၣ်တဖျၢၣ်လီၤ. မၤသးဒ်န့ၣ်ဒီး နခ့နပှၤ ထံၣ်န့ၢ်တၢ် လၢအကဘါထုကဖၣ်တၢ် လၢနမဲာ်ညါလီၤ. 26 ဒီးခဲကနံၣ်အံၤ ယွၤဧၢ, နမ့ၢ်ကစၢ်တဂၤန့ၣ်, ဒီးနစံးဘၣ်တဲဘၣ် နခ့နပှၤ လၢတၢ်ဂ့ၤတၢ်ဝါန့ၣ်လီၤ. 27 ဒီးခဲကနံၣ်အံၤ မ်အဘၣ်နသး လၢနကဆိၣ်ဂ့ၤ နခ့နပှၤ အဟံၣ်, ဒ်သိး အကအိၣ်လၢနမဲာ်ညါ လီၤထူလီၤယိာ် တက့ၢ်. အဂ့ၢ်ဒ်အံၤ, နဆိၣ်ဂ့ၤတၢ်, ယွၤဧၢ, ဒီးနတၢ်ဆိၣ်ဂ့ၤ အိၣ်ဝဲ လီၤထူလီၤယိာ်လီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 18

1 ဒီးတၢ်န့ၣ် အလီၢ်ခံ တၢ်မၤအသး လၢစီၤဒၤဝံး ကျီကွံာ် ပှၤဖလ့ၡသးဖိ, ဒီးမၤနၢၤအီၤ, ဒီးမၤန့ၢ် ကၤသး, ဒီးအတဝီတဖၣ် လၢပှၤဖလ့ၡသးဖိ အစုပူၤလီၤ. 2 ဒီးကျီကွံာ် မိၤအး, ဒီးပှၤမိၤအးဖိ ကဲထီၣ် စီၤဒၤဝံး အခ့အပှၤ, ဒီးဟ့ၣ်သွဲလီၤ. 3 ဒီးဖဲစိၤဘၤ အစီၤပၤ ဟးဒၢ်ဧ့စ့ၢ် လဲၤမၤကျၢၤ အကီၢ်ဃၢၤ လၢထံမိၢ်ပှၢ် ဖရၤသး အနံၤန့ၣ် စီၤဒၤဝံး ကျီကွံာ်အီၤ ပၢၢ်လၢဃမါသးလီၤ. 4 စီၤဒၤဝံး ဟံးန့ၢ် လ့ၣ်ကဟၣ် အဆိ တကထိ လၢအီၤ, ဒီးပှၤကသ့ၣ်သုးဖိ နွံကထိ, ဒီးပှၤခီၣ်သုးဖိ ခံကလး, ဒီးစီၤဒၤဝံး ပဲာ်တဲာ်ကွံာ် လ့ၣ်ကဟၣ် အကသ့ၣ် အခီၣ်ထူၣ် ခဲလၢာ်, ဘၣ်ဆၣ်ဒီး ပာ်လီၤတဲာ်ဝဲ လ့ၣ်ကဟၣ် တကယၤ လၢအကျါလီၤ. 5 ဒီးတုၤ ပှၤစူၤရံဖိ လၢဒၤမ့းစ့း ဟဲမၤစၢၤ စိဘၤ အစီၤပၤ ဟးဒၢ်ဧ့စ့ၢ်ဒီး, စီၤဒၤဝံး ကျီကွံာ် ပှၤစူၤရံဖိ ခံကလး ခံကထိ လီၤ. 6 ဒီးစီၤဒၤဝံး ပာ် ပှၤပၢၤတၢ်ဖိတဖၣ် လၢစူၤရံ ဘၣ်ဃးဒီး ဒၤမ့ၤစ့း, ဒီးပှၤစူၤရံဖိ ကဲထီၣ် စီၤဒၤဝံး အခ့အပှၤ, ဒီးဟ့ၣ်သွဲလီၤ. ဒီးဖဲဒၣ် စီၤဒၤဝံး လဲၤတၢ် တပူၤလၢ်လၢ်န့ၣ် ယွၤ အံးထီၣ်ကွၢ်လီၤအီၤလီၤ. 7 ဒီးစီၤဒၤဝံး ဟံးန့ၢ် ကတီၤထူ လၢအအိၣ်ဝဲ လၢစီၤဟးဒၢ်ဧ့စ့ၢ် အခ့အပှၤ အလိၤ, ဒီးဟဲစိာ်အီၤဆူ ယရူၤၡလ့ၣ် လီၤ. 8 ဒီးစီၤဒၤဝံး ဟံးန့ၢ် တိၢ်ဧိၤပှာ်ဧိၤ အါအါကလဲာ် လၢတံးဘဃး, ဒီးကူၣ်, စီၤဟးဒၢ်ဧ့စ့ၢ် အဝ့ၢ်တဖၣ် အပူၤ, ဒီးစီၤၡလိၤမိၤ တ့ ပီၣ်လဲၣ်တိၢ်, ဒီးထူၣ်တဖၣ်, ဒီးတၢ်အဃၢၤအဃိၢ်တိၢ်သ့ၣ်တဖၣ် လၢအီၤလီၤ. 9 ဒီးတုၤ ဃမါသး အစီၤပၤ စီၤတိဧူၤ နၢ်ဟူဝဲ လၢစီၤဒၤဝံး ကျီကွံာ် စိဘၤ အစီၤပၤ ဟးဒၢ်ဧ့စ့ၢ် အပှၤသုးမုၢ် ခဲလၢာ် ဒီး, 10 မၢ အဖိခွါ စီၤဟဒိရၣ် လဲၤကတိၤဒိၣ်အီၤ, ဒီးဆိၣ်ဂ့ၤအီၤ လၢအဒုးသုး ဒီးစီၤဟးစၢ်ဧ့စ့ၢ်, ဒီးကျီကွံာ်အီၤ အဃိလီၤ. (အဂ့ၢ်ဒ်အံၤ, စီၤဟးဒၢ်ဧ့စ့ၢ် ဒုးတ့ၢ်တၢ် ဒီးစီၤတိဧူၤ လီၤ.) ဒီးဟဲစိာ်ဝဲ ဒီးလီခီထူ, ဒီးလီခီစ့, ဒီးလီခီတိၢ်လီၤ. 11 အဝဲသ့ၣ်တဖၣ်န့ၣ် စီၤပၤဒၤဝံး မၤဘူၣ်ယွၤ လၢအီၤ အိၣ်ဒီး ကျိၣ်ဧိၤစ့ဧိၤ, ဒီးထူဧိၤလွဲဧိၤ လၢအမၤန့ၢ် လၢပှၤကလုာ် ခဲလၢာ်, လၢအဒိၣ်, ဒီး လၢမိၤအး, ဒီး လၢပှၤဧၣ်မိၣ်ဖိ, ဒီး လၢပှၤဖလ့ၡသးဖိ, ဒီး လၢပှၤဧမၤလ့းဖိန့ၣ်လီၤ. 12 ဒီးနီၢ်စရူၤယၤ အဖိခွါ စီၤအဘံၡဲၤန့ၣ် ကျီကွံာ် ပှၤအဒိၣ်ဖိ တကလး ဃိးကထိ လၢကစၢၢ်ကဆူး အံသၣ် အပူၤလီၤ. 13 ဒီးပာ် ပှၤပၢၤတၢ်ဖိ လၢအဒိၣ်အပူၤ, ဒီး ကယဲၢ် ပှၤအဒိၣ်ဖိ ကဲထီၣ် စီၤဒၤဝံး အခ့အပှၤ ခဲလၢာ်လီၤ. ဒီးဖဲဒၣ် စီၤဒၤဝံး လဲၤဝဲ တပူၤလၢ်လၢ်န့ၣ် ယွၤ အံးထီၣ်ကွၢ်လီၤအီၤလီၤ. 14 ဒီးစီၤဒၤဝံး ကဲစီၤပၤ လၢအံၣ်စရ့လး ခဲလၢာ် အဖီခိၣ်, ဒီး စံၣ်ညီၣ် တၢ်တီတၢ်လိၤ လၢပှၤဂီၢ်မုၢ် ခဲလၢာ် အဂီၢ်လီၤ. 15 ဒီးနီၢ်စရူၤယၤ အဖိခွါ စီၤယိၤအာ် အိၣ်ဝဲ လၢပှၤသုးမုၢ် အဖီခိၣ်, ဒီးစီၤအဃံလူး အဖိခွါ စီၤယဟိၡၤဖး မ့ၢ် ပှၤကွဲးနီၣ်တၢ်လီၤ. 16 ဒီးစီၤအဃံတူာ် အဖိခွါ စီၤစၤဒိး, ဒီးစီၤအ့ဘယၤသၢ် အဖိခွါ စီၤအဃံၤမ့လးမ့ၢ် ပှၤလုၢ်တၢ်အဒိၣ်တဖၣ်, ဒီးစီၤၡၤဝၡၤ မ့ၢ် ပှၤကွဲးလံာ်, 17 ဒီးစီၤယဟိယဒါ အဖိခွါ စီၤဘနါယၤ အိၣ်ဝဲ လၢပှၤကရံသးဖိ, ဒီးပှၤပလ့သးဖိ အဖီခိၣ်, ဒီး စီၤဒၤဝံး အဖိခွါတဖၣ်, မ့ၢ် ပှၤအခိၣ် လၢစီၤပၤအဃၢၤလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 19

1 ဒီးတၢ်န့ၣ် အလီၢ်ခံ တၢ်မၤအသး လၢပှၤဧၣ်မိၣ်ဖိ အစီၤပၤ နၤဃၣ် သံဝဲ, ဒီး အဖိခွါ ကဲထီၣ် စီၤပၤ လၢအလီၢ်လီၤ. 2 ဒီးစီၤဒၤဝံး စံးဝဲဒၣ်, ယကမၤဘျုးမၤဖှိၣ် စီၤနၤဃၣ် အဖိခွါ စီၤဃၤနူၣ်လီၤ. အဂ့ၢ်ဒ်အံၤ, အပၢ် မၤဘျုးမၤဖှိၣ်ယၤ လီၤ. ဒီးစီၤဒၤဝံး မၢ ကလူးတဖၣ် လဲၤမၤမုာ်ထီၣ်က့ၤအီၤ လၢအပၢ် အဃိလီၤ. ဒီးစီၤဒၤဝံး အခ့အပှၤ ဟဲနုာ် လၢပှၤဧၣ်မိၣ်ဖိ အကီၢ် ဆူ စီၤဃၤနူၣ် အအိၣ်, ဒ်သိး အကမၤမုာ်ထီၣ်က့ၤအီၤလီၤ. 3 ဒီးပှၤဧၣ်မိၣ်ဖိ အခိၣ်တဖၣ် စံး လၢစီၤဃၤနူၣ်, မ့ၢ် စီၤဒၤဝံး မၢ ပှၤမၤမုာ်ထီၣ်က့ၤတၢ်တဖၣ် ဆူနအိၣ် သတးဒီး, မၤလၤမၤကပီၤ နပၢ် လၢနမဲာ်န့ၣ် နဆိကမိၣ် စ့ၢ်ကီးဧါ. အခ့အပှၤ ဟဲဆူနအိၣ် ဒ်သိး အကဃုတၢ်, ဒီးမၤကဒံကဒါတၢ်, ဒီးကွၢ်ဟုၣ် ထံဧိၤကီၢ်ဧိၤ, တမ့ၢ်ဘၣ်ဧါ. 4 ဒီးစီၤဃၤနူၣ် ဟံးန့ၢ် စီၤဒၤဝံး အခ့အပှၤ, ဒီးလူၤဝဲ အခၣ်ဆူၣ်, ဒီးကူးတဲာ်ဝဲ အဆ့ လၢအဖးဖီ, ဖဲအခံကီၢ်, ဒီးပျၢ်အီၤလီၤ. 5 ဒီးပှၤဟဲစံးဘၣ် စီၤဒၤဝံး လၢပှၤကညီန့ၣ် အဂ့ၢ်အကျိၤ ဒီးအဝဲဒၣ် မၢ ပှၤလဲၤသဂၢၢ်အီၤလီၤ. အဂ့ၢ်ဒ်အံၤ, ပှၤကညီန့ၣ် အမဲာ်ဆှး ဒိၣ်မးလီၤ. ဒီးစီၤပၤ စံးဝဲဒၣ်, အိၣ်လၢယရံၤဃိ တုၤသုခၣ်ဆူၣ်ထီၣ် ဒီးဟဲက့ၤ တက့ၢ်. 6 ဒီးပှၤဧၣ်မိၣ်ဖိ ထံၣ်ဝဲ လၢအမၤနၢလီၤအသး လၢစီၤဒၤဝံး အမဲာ်ညါ, ဒီးစီၤဃၤနူၣ်, ဒီးပှၤဧၣ်မိၣ်ဖိ ဟ့ၣ်ယုၢ် စ့အကံကၢ် တကထိ, ဒ်သိး အကငါ လ့ၣ်ကဟၣ်, ဒီးကသ့ၣ် သုးဖိ လၢမ့းစပတၤမံ, ဒီး လၢစူၤရံ ဘၣ်ဃးဒီး မၤကၤ, ဒီး လၢစိဘၤလီၤ. 7 ဒီးငါဝဲ လၢလ့ၣ်ကဟၣ်အဆိ သၢကလး ခံကထိ, ဒီးမၤကၤ အစီၤပၤ ဒီးအပှၤဂီၢ်မုၢ် ဟဲဝဲ, ဒီးသူၣ် ဒဲ လၢမ့ဒဘၤ အမဲာ်ညါလီၤ. ဒီးပှၤဧၣ်မိၣ်ဖိ ဟဲ လၢအဝ့ၢ်တဖၣ် အပူၤ, ဒီးအိၣ်ဖှိၣ်ရိဖှိၣ်, ဒီးဟဲ ဒ်သိး အကဒုးတၢ်လီၤ. 8 ဒီးတုၤ စီၤဒၤဝံး နၢ်ဟူဝဲ ဒီး, မၢလီၤ စီၤယိၤအာ်, ဒီးပှၤသုးဖိပှၤအဆူၣ်ဂီၢ်မုၢ် ခဲလၢာ်လီၤ. 9 ဒီးပှၤဧၣ်မိၣ်ဖိ ဟဲထီၣ်, ဒီးကတဲာ်ကတီၤ တၢ်ဒုးသုး ဖဲ တၢ်လဲၤနုာ် လၢဝ့ၢ်ပူၤ, ဒီးစီၤပၤ လၢအဟဲတဖၣ် အိၣ်ဝဲ တပူၤဒၣ် လၢတၢ်ပျီပူၤလီၤ. 10 ဒီးစီၤယိၤအာ် ထံၣ်ဝဲ လၢတၢ်ဒုးသုးအလီၢ် အိၣ်ဝဲ လၢအမဲာ်ညါ, ဒီး လၢအလီၢ်ခံ, ဒီးဃုထၢ ပှၤဃုထၢဖိ ခဲလၢာ် လၢအံၣ်စရ့လး အကျါ, ဒီးကတဲာ်ကတီၤအီၤ ထီဒါ ပှၤစူၤရံဖိလီၤ. 11 ဒီးပှၤအိၣ်လီၤတဲာ်တဖၣ်န့ၣ် ပာ်ဝဲ လၢအဒီပုၢ်ဝဲၢ် စီၤအဘံၡဲၤ အစုပူၤ ဒ်သိး အကကတဲာ်ကတီၤအီၤ ထီဒါ ပှၤဧၣ်မိၣ်ဖိလီၤ. 12 ဒီးစံးဝဲဒၣ်, ပှၤစူၤရံဖိ မ့ၢ်ဆူၣ်န့ၢ်ယၤ တက့ၢ်ဒီး, နဘၣ်မၤစၢၤယၤ, ဒီးပှၤဧၣ်မိၣ်ဖိ မ့ၢ်ဆူၣ်န့ၢ်နၤ တက့ၢ်ဒီး, ယကမၤစၢၤနၤလီၤ. 13 တံးတဟီၣ်, ဒီးပာ်ဆူၣ်ထီၣ်သကိး ပသး လၢပပှၤဂီၢ်မုၢ် အဂီၢ်, ဒီး လၢပကစၢ် အဝ့ၢ်တဖၣ် အဂီၢ် တက့ၢ်. ဒီးမ်ယွၤ မၤ တၢ်အဂ့ၤ လၢအမဲာ် တက့ၢ်. 14 ဒီးစီၤယိၤအာ်, ဒီးပှၤဂီၢ်မုၢ် အိၣ်ဒီးအီၤ သုးဘူးအသး ဆူပှၤစူၤရံဖိ အမဲာ်ညါ ဒ်သိး အကဒုးတၢ်, ဒီးအဝဲသ့ၣ် ဃ့ၢ် လၢအမဲာ်ညါလီၤ. 15 ဒီးပှၤဧၣ်မိၣ်ဖိ ထံၣ်ဝဲ လၢပှၤစူၤရံဖိ ဃ့ၢ်သတးဒီး, ဃ့ၢ် စ့ၢ်ကီးဝဲ လၢအဒီပုၢ်ဝဲၢ် စီၤအဘံၡဲၤ အမဲာ်ညါ, ဒီးလဲၤနုာ် လၢဝ့ၢ်ပူၤလီၤ. ဒီးစီၤယိၤအာ် ဟဲက့ၤဝဲဆူ ယရူၤၡလ့ၣ်လီၤ. 16 ဒီးတုၤ ပှၤစူၤရံဖိ ထံၣ်ဝဲ လၢအဘၣ် တၢ်ကျီကွံာ်အီၤ လၢအံၣ်စရ့လး အမဲာ်ညါဒီး, မၢလီၤ ကလူးတဖၣ်, ဒီးဒုးဟဲစိာ် ပှၤစူၤရံဖိ လၢအအိၣ်ဝဲ လၢထံမိၢ်ပှၢ် ဝၢ်ဘးခီ, ဒီးစီၤဟးဒၢ်ဧ့စ့ၢ် အပှၤသုးမုၢ်အခိၣ် စီၤၡိဖးလဲၤ လၢအမဲာ်ညါလီၤ. 17 ဒီးပှၤစံးဘၣ် စီၤဒၤဝံး, ဒီးအဝဲဒၣ် ဒုးအိၣ်ဖှိၣ် အံၣ်စရ့လး ခဲလၢာ်, ဒီးခီဂာ် ယၢ်ဒ့ၣ်, ဒီးဟဲဆူအအိၣ်, ဒီးကတဲာ်ကတီၤ တၢ်ထီဒါအီၤလီၤ. ဒီးတုၤ စီၤဒၤဝံး ကတဲာ်ကတီၤတၢ် ဒ်သိး အကလဲၤသဂၢၢ် ဒုးသုး ဒီးပှၤစူၤရံဖိ ဒီး, အဝဲသ့ၣ် ဒုးတၢ် ဒီးအီၤလီၤ. 18 ဒီးပှၤစူၤရံဖိဃ့ၢ် လၢအံၣ်စရ့လး အမဲာ်ညါ, ဒီးစီၤဒၤဝံး မၤသံ ပှၤစူၤရံဖိ အလ့ၣ်ကဟၣ် အပှၤကညီ နွံကထိ, ဒီးပှၤကသ့ၣ်သုးဖိ လွံၢ်ကလး, ဒီးမၤသံ ပှၤသုးမုၢ်အခိၣ် စီၤၡိဖး လီၤ. 19 ဒီးစီၤဟးဒၢ်ဧ့စ့ၢ် အခ့အပှၤတဖၣ်န့ၣ် ထံၣ်ဝဲ လၢအဘၣ် တၢ်ကျီကွံာ်အီၤ လၢအံၣ်စရ့လး အမဲာ်ညါ, ဒီးမၤ တၢ်ဃူတၢ်ဖိး ဒီးစီၤဒၤဝံး, ဒီးကဲထီၣ် အခ့အပှၤလီၤ. ဒီးပှၤစူၤရံဖိ မၤစၢၤဒံး ပှၤဧၣ်မိၣ်ဖိန့ၣ် အသး တအိၣ်လၢၤဘၣ်လီၤ.

1 ဒီးတုၤ နံၣ်ဆၢအလီၢ်ဒီး, အဆၢအကတီၢ်ဘၣ် လၢစီၤပၤတဖၣ် လဲၤထီၣ်ဒီး, တၢ်မၤအသး လၢစီၤယိၤအာ် ဆှၢထီၣ် ပှၤသုးမုၢ် အဆူၣ်, ဒီးမၤဟးဂီၤ ပှၤဧၣ်မိၣ်ဖိ အထံအကီၢ်, ဒီးဟဲကဝီၤဃာ် ရးဘး, ဒီးစီၤဒၤဝံး အိၣ်ဝဲ လၢယရူၤၡလ့ၣ် အပူၤလီၤ. ဒီးစီၤယိၤအာ် ကျီကွံာ် ရးဘး, ဒီးမၤဟးဂီၤကွံာ်အီၤလီၤ. 2 ဒီးစီၤဒၤဝံး ဟံးန့ၢ် အစီၤပၤ အခိၣ်သလုး လၢအခိၣ်, (လီၤသယၢၢ် ထူတကံကၢ်, ဒီးအိၣ်ဝဲ ဒီးတၢ်မျၢ်လီၤ.) ဒီးပှၤပာ်ဝဲ လၢစီၤဒၤဝံးအခိၣ်လီၤ. ဒီးဟဲစိာ်ဝဲ, ဝ့ၢ်အတၢ်ဖိတၢ်လံၤ လၢအဂုာ်န့ၢ်ဝဲန့ၣ် အါအါကလဲာ်လီၤ. 3 ဒီးဟဲစိာ်ထီၣ် ပှၤဂီၢ်မုၢ် လၢအအိၣ်ဝဲ လၢအပူၤ, ဒီးဘူးဝဲ လၢလွး, ဒီးထးကြဲ, ဒီးကွါလီၤ. ဒီးမၤ ပှၤဧၣ်မိၣ်ဖိအဝ့ၢ် ခဲလၢာ် ဒ်န့ၣ်အသိးလီၤ. ဒီးစီၤဒၤဝံး ဒီးပှၤခဲလၢာ်န့ၣ် ဟဲက့ၤဝဲဆူ ယရူၤၡလ့ၣ်လီၤ. 4 ဒီး လၢတၢ်န့ၣ်တဖၣ် အလီၢ်ခံ တၢ်မၤအသး လၢတၢ်ဒုးလိာ်အသး ဒီးပှၤဖလ့ၡသးဖိ လၢက့စ့ၢ် အပူၤလီၤ. တုၤနုၤတဘျီ ပှၤဃူၡသးဖိ စီၤစၤဘကဲ ကျီကွံာ် စီၤစးဖဲၤ လၢအအိၣ် လၢပှၤနီၢ်ဒိၣ်ဖိ အဖိခွါအကျါ, ဒီးဃၣ်ဝဲလီၤ. 5 မၤကဒီးတစု တၢ်ဒုးလိာ်အသး ဒီးပှၤဖလ့ၡသးဖိ, ဒီး စီၤယၤအံၢ် အဖိခွါ စီၤအ့လဃၤနၣ် ကျီကွံာ် စီၤလၤဃမံ, ဒီပုၢ်ဒီဝဲၢ် ဒီးပှၤကံးတံးဖိ စီၤကၤလယၤ, လၢအဘီတိၢ် မၤသး ဒ်ပှၤထါထၣ်ဖိ အနီၣ်ဘိ အသိးန့ၣ်လီၤ. 6 မၤကဒီးတစု တၢ်ဒုးလိာ်အသး လၢကၤသးအပူၤ, ဖဲ ပှၤအနီၢ်ဒိၣ် အိၣ်ဝဲ ဒီးအစုမုၢ်ဘိ, ဒီးအခီၣ်မုၢ်ဘိ အိၣ်ဝဲ ဃုဘိဃုဘိ, ခဲလၢာ် ခံဆံလွံၢ်ဘိ, ဒီးအဝဲဒၣ် အိၣ်ဖျဲၣ် စ့ၢ်ကီးဝဲ လၢပှၤနီၢ်ဒိၣ်လီၤ. 7 ဒီးတုၤအမၤတရီတပါ အံၣ်စရ့လး ဒီး, စီၤဒၤဝံး အဒီပုၢ်ဝဲၢ်, စီၤၡံမၤ အဖိခွါ စီၤယိနၤသၣ် ကျီကွံာ်အီၤလီၤ. 8 အဝဲသ့ၣ်တဖၣ်န့ၣ် အိၣ်ဖျဲၣ် လၢပှၤနီၢ်ဒိၣ်ဖိ အဂီၢ်, လၢကၤသး အပူၤ, ဒီးလီၤဃံၤဝဲ လၢစီၤဒၤဝံး အစုပူၤ, ဒီး လၢအခ့အပှၤ အစုပူၤန့ၣ်လီၤ.

1 ဒီးမုၣ်ကီၤလံၢ် ဆၢထၢၣ်ထီဒါ အံၣ်စရ့လး, ဒီးထိၣ်ဂဲၤ စီၤဒၤဝံး လၢအကဂံၢ် ပှၤအံၣ်စရ့လးဖိလီၤ. 2 ဒီးစီၤဒၤဝံး စံးဘၣ် စီၤယိၤအာ်, ဒီးပှၤဂီၢ်မုၢ် အခိၣ်တဖၣ်, လဲၤဂံၢ် အံၣ်စရ့လး လၢဒၣ် ပၢၢ်လၢဘ့ၢ်ၡဘၤ, ဒီးဟဲစိာ် အတၢ်ဂံၢ် ဆူယအိၣ် ဒ်သိး ယကသ့ၣ်ညါ တက့ၢ်. 3 ဒီးစီၤယိၤအာ် စံးဝဲဒၣ်, ပှၤဂီၢ်မုၢ် မ့ၢ်အိၣ် ပှဲၤအံၤပှဲၤနုၤန့ၣ် ဒီး, မ်ယွၤ မၤအါထီၣ် အါန့ၢ် အလီၢ် အစး တကယၤ တက့ၢ်. ယကစၢ် စီၤပၤဧၢ, အဝဲသ့ၣ် ခဲလၢာ်န့ၣ်မ့ၢ် ယကစၢ် အခ့အပှၤ, တမ့ၢ်ဘၣ်ဧါ. ယကစၢ် ဃု တၢ်တမံၤအံၤ မ့ၢ်အဘၣ်မနုၤလဲၣ်, ကကဲထီၣ် တၢ်ဒုးဘၣ် အံၣ်စရ့လး လၢတၢ်ဒဲးဘးန့ၣ်မ့ၢ် အဘၣ်မနုၤလဲၣ်. 4 ဘၣ်ဆၣ်ဒီး စီၤပၤ အတၢ်ကတိၤ ဆူၣ်န့ၢ် စီၤယိၤအာ် အတၢ်ကတိၤ, ဒီးစီၤယိၤအာ် ဟးထီၣ်ဝဲ, ဒီးလဲၤဝဲ လၢအံၣ်စရ့လး ခဲလၢာ် အကျါ, ဒီးဟဲက့ၤဝဲဆူ ယရူၤၡလ့ၣ် အပူၤလီၤ. 5 ဒီးစီၤယိၤအာ် ဟ့ၣ်လီၤ စီၤပၤ လၢပှၤဂီၢ်မုၢ် အတၢ်ဂံၢ်, ဒီးပှၤ လၢအဘီၣ်ထီၣ်နး လၢအံၣ်စရ့လး အပူၤ အိၣ် တကကွဲၢ် တကလီၤ, ဒီးယူဒၤ အပှၤကညီ လၢအဘီၣ်ထီၣ်နး အိၣ် လွံၢ်ကလီၤ နွံကလးလီၤ. 6 ဒီးလ့ၤဝံ, ဒီးဘံၣ်ယၤမံၣ်န့ၣ် တဂံၢ်ဘၣ်ဝဲ လၢအကျါဘၣ်. အဂ့ၢ်ဒ်အံၤ, စီၤပၤအကလုၢ်န့ၣ်မ့ၢ် တၢ်သးဘၣ်အၢ ဒီးစီၤယိၤအာ်လီၤ. 7 ဒီးတၢ်တမံၤန့ၣ် တဘၣ်ဘၣ် ယွၤအသး အဃိ, ဒီးကျီ အံၣ်စရ့လးလီၤ. 8 ဒီးစီၤဒၤဝံး စံး လၢယွၤ ယမၤကမၣ်လံဖးဒိၣ် လၢယမၤ တၢ်န့ၣ်တမံၤ အဃိ, ဒီးခဲကနံၣ်အံၤ ပျၢ်လၢ် နခ့နပှၤ အတၢ်ဒဲးဘး တက့ၢ်. အဂ့ၢ်ဒ်အံၤ, ယမၤလံ ပှၤဟးဂီၤဖိ အတၢ် ဒိၣ်ဒိၣ်ကလဲာ်လံ. 9 ဒီးယွၤ ကတိၤတၢ် ဒီးစီၤကး, စီၤဒၤဝံး အပှၤထံၣ်တၢ် တဂၤ, ဒီးစံးဝဲဒၣ်, 10 လဲၤစံးဘၣ် စီၤဒၤဝံး ဒီးစံး, ယွၤ စံးဝဲ ဒ်အံၤ, ယပာ် တၢ်သၢမံၤ လၢနမဲာ်ညါလီၤ. ဃုထၢ တမံၤမံၤ လၢအကျါ တက့ၢ်. ဒ်သိး ယကပာ် တၢ်န့ၣ်တမံၤ လၢနဂီၢ်လီၤ. 11 ဒီးစီၤကး ဟဲဆူစီၤဒၤဝံးအအိၣ်, ဒီး စံးဘၣ်အီၤ, ယွၤ စံးဒ်အံၤ, 12 တၢ်သၣ်ဝံၤလီၤဒိ သၢနံၣ်, မ့တမ့ၢ်ဘၣ် ဃ့ၢ် လၢနဒုၣ်နဒါ အမဲာ်ညါ သၢလါ, ဒီးနဒုၣ်နဒါအနး ချုးန့ၢ် နၤ, မ့တမ့ၢ်ဘၣ်, ယွၤအနး တဘ့ၣ်, တၢ်သံသတြိာ်အိၣ် သၢနံၤ လၢကီၢ်ပူၤ, ဒီးယွၤအကလူး မၤဟးဂီၤတၢ် လၢအံၣ်စရ့လး အကီၢ်ဃၢၤ ခဲလၢာ်, ဃုထၢ တၢ်တမံၤမံၤ တက့ၢ်. ဒီးခဲကနံၣ်အံၤ, ကွၢ်, ယဘၣ်စံးဘၣ် ပှၤ လၢအမၢလီၤ ယၤတဂၤ ဒ်လဲၣ်. 13 ဒီးစီၤဒၤဝံး စံးဘၣ် စီၤကး, တၢ်မၤကိၢ်မၤဂီၤယၤ ဒိၣ်မး လီၤ. မ်ယလီၤဘၣ် လၢယွၤ အစုပူၤ တက့ၢ်. (အဂ့ၢ်ဒ်အံၤ, အသးအိၣ် ပှၤဒိၣ် နီၢ်မးလီၤ.) ဒီးမ်ယသု တလီၤဘၣ် လၢပှၤကညီ အစုပူၤ တဂ့ၤ. 14 ဒီးယွၤ မၢလီၤ တၢ်သံသတြိာ် လၢအံၣ်စရ့လး အဖီခိၣ်, ဒီးပှၤနွံကလး လီၤဃံၤ လၢအကျါလီၤ. 15 ဒီးယွၤ မၢလီၤ ကလူးတဂၤ ဆူယရူၤၡလ့ၣ်, ဒ်သိး အကမၤဟးဂီၤအီၤလီၤ. ဒီးမၤဟးဂီၤတၢ် အဖၢမုၢ်ဒီး, ယွၤကွၢ်လီၤ. ဒီးပီၢ်ယၢ်လီၤက့ၤအသး လၢတၢ်အၢန့ၣ်, ဒီးစံးဘၣ် ကလူး လၢအမၤဟးဂီၤတၢ် တဂၤန့ၣ်, အါလံ, ယၤလီၤက့ၤ နစု တက့ၢ်. ဒီးယွၤအကလူးန့ၣ် ဆၢထၢၣ် လၢပှၤယဘူၣ်ဖိ စီၤအၤရနၤ အကြဲၢ်ပူၤန့ၣ်လီၤ. 16 ဒီးစီၤဒၤဝံး ကျ့ထီၣ် အမဲာ်, ဒီးထံၣ် ယွၤအကလူး တဂၤ ဆၢထၢၣ် လၢဟီၣ်ခိၣ် ဒီးမူခိၣ် အဘၢၣ်စၢၤ, ဒီးအနးတဘ့ၣ် ဘီၣ်ထီၣ်အသး လၢအစုပူၤ အိၣ်ယူာ်ထီၣ်အသး လၢအံၣ်စရ့လး အဖီခိၣ်, ဒီးစီၤဒၤဝံး ဒီးပှၤသူၣ်က့သးပှၢ် သိးဝဲ လၢထၢၣ် အတၢ်ကံးညာ်တဖၣ်န့ၣ် ထိၣ်လီၤပှီၤအသး လီၤ. 17 ဒီးစီၤဒၤဝံး စံးဘၣ်ယွၤ, ယမၤလိာ်ယဲ လၢပှၤဂီၢ်မုၢ် ကဘၣ် တၢ်ဂံၢ်အီၤ တမ့ၢ်ဘၣ်ဧါ. ယဲဒၣ်အံၤ ယမၤကမၣ်လံတၢ် ဒီးမၤလံ တၢ်အၢ ဒိၣ်မးလံ. မ့မ့ၢ် သိတဖၣ်အံၤ မ့ၢ်အမၤ မနုၤတမံၤလဲၣ်. မ်နစု အိၣ်လၢ် လၢယခိၣ်လိၤ, ဒီး လၢယပၢ် အပှၤဟံၣ်ဖိ အခိၣ်လိၤန့ၣ် တက့ၢ်, ယွၤ ယကစၢ်ဧၢ, ဒီးတမ့ၢ်ဘၣ် လၢနပှၤဂီၢ်မုၢ် အလိၤ လၢအကဘၣ် တၢ်သံသတြိာ်ဘၣ်. 18 ဒီးယွၤ အကလူး မၤလိာ် စီၤကး လၢအကစံးဘၣ် စီၤဒၤဝံး လၢစီၤဒၤဝံး ဘၣ်လဲၤထီၣ်, ဒီးမၤထီၣ် တၢ်လုၢ်လီၢ် လၢယွၤ အဂီၢ် လၢပှၤယဘူၣ်ဖိ စီၤအၤရနၤ အကြဲၢ်ပူၤလီၤ. 19 ဒီးစီၤဒၤဝံး လဲၤထီၣ် လၢစီၤကး အကလုၢ် လၢအကတိၤဝဲ လၢယွၤအမံၤန့ၣ်လီၤ. 20 ဒီးစီၤအၤရနၤ ဃၣ်အသး, ဒီးထံၣ်ဘၣ် ကလူးန့ၣ်, ဒီး ပာ်ခူသူၣ်အသး အိၣ်ဒီး အဖိခွါ လွံၢ်ဂၤလီၤ. ဒီးမ့ၢ် လၢစီၤအၤရနၤ ယီၢ် ဘုကၠူၣ်လီၤ. 21 ဒီးစီၤဒၤဝံး ဟဲဝဲဆူ စီၤအၤရနၤ အအိၣ်, ဒီးစီၤအၤရနၤ ကွၢ်ဝဲ, ဒီးထံၣ် စီၤဒၤဝံး, ဒီးစီၤအၤရနၤ လဲၤထီၣ် လၢကြဲၢ်ပူၤ, ဒီးတီၤလီၤကဒွံကျိာ်, ဒီးပိာ်လီၤအမဲာ် ဆူဟီၣ်ခိၣ် လၢစီၤဒၤဝံး အမဲာ်ညါလီၤ. 22 ဒီးစီၤဒၤဝံး စံးဘၣ် စီၤအၤရနၤ, ဟ့ၣ်ယၤ လၢကြဲၢ်အလီၢ်အံၤ, ဒ်သိး ယကမၤထီၣ် တၢ်လုၢ်အလီၢ် လၢယွၤ အဂီၢ် တက့ၢ်. နဘၣ်ဟ့ၣ်ယၤ လၢအပှ့ၤ အလၢအပှဲၤ ဒ်သိး တၢ်ကတြီတၢ်သံသတြိာ် လၢပှၤဂီၢ်မုၢ် အဂီၢ်လီၤ. 23 ဒီးစီၤအၤရနၤ စံးဘၣ် စီၤဒၤဝံး, မ်ယကစၢ် စီၤပၤ ဟံးန့ၢ်တၢ်, ဒီးမၤ တၢ်အဂ့ၤ လၢအမဲာ် တက့ၢ်. ကွၢ်ကွၢ်, ယဟ့ၣ် ဂီၤဖံး လၢတၢ်လုၢ်မ့ၣ်အူ အဂီၢ်, ဒီးနီၣ်တီၢ်ဘု, ဒီးဂီၤဖံး အဃၢၤအဃိၢ်တဖၣ် လၢသ့ၣ်မုၢ် အဂီၢ်, ဒီးဘုကၠူၣ် လၢတၢ်မၤဘူၣ်ကိၣ် အဂီၢ်လီၤ. တၢ်ခဲလၢာ်န့ၣ် ယဟ့ၣ်လီၤ. 24 ဒီးစီၤပၤ စံးဘၣ် စီၤအၤရနၤ, တမ့ၢ်ဘၣ်, ယကပှ့ၤတၢ် လၢနၤ လၢတၢ်အပှ့ၤ အလၢအပှဲၤလီၤ. ယတဟံးန့ၢ် နတၢ် လၢယွၤ အဂီၢ်ဘၣ်, ဒီးယတလုၢ် တၢ်လုၢ်မ့ၣ်အူ လၢတၢ် လၢယန့ၢ်ကလီဘၣ်. 25 ဒီးစီၤဒၤဝံး ဟ့ၣ် စီၤအၤရနၤ လၢတၢ်အလီၢ် အဂီၢ် လၢထူၡက့လး ဃုကယၤ လၢအလီၤ တယၢၢ်ဝဲလီၤ. 26 ဒီးစီၤဒၤဝံး မၤထီၣ် တၢ်လုၢ်လီၢ် ဖဲန့ၣ် လၢယွၤ အဂီၢ်, ဒီး လုၢ် တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိးလီၤ. ဒီးကိးထီၣ် ယွၤ, ဒီးယွၤ စံးဆၢအီၤ လၢမ့ၣ်အူ လၢမူခိၣ် ဖဲတၢ်လုၢ်လီၢ်မ့ၣ်အူ အဖီခိၣ်လီၤ. 27 ဒီးယွၤ မၤလိာ် အကလူး, ဒီးအဝဲဒၣ် ဖျီၣ်နုာ်က့ၤ အနး လၢအတြိးပူၤန့ၣ်လီၤ. 28 အကတီၢ်ဖဲန့ၣ် တုၤ စီၤဒၤဝံး ထံၣ် လၢယွၤ စံးဆၢအီၤ လၢပှၤယဘူၣ်ဖိ စီၤအၤရနၤ အကြဲၢ်ပူၤဒီး, လုၢ်တၢ် ဖဲန့ၣ်လီၤ. 29 အဂ့ၢ်ဒ်အံၤ, ဒီးယွၤအဒဲ လၢစီၤမိၤၡ့ တ့ဝဲ လၢပှၢ်မုၢ်ကနၢန့ၣ်, ဒီးတၢ်လုၢ်လီၢ်မ့ၣ်အူန့ၣ် အိၣ်ဝဲ အဆၢအကတီၢ်ဖဲန့ၣ် လၢတၢ်အလီၢ်ထီၣ်ထီ လၢကံးဘိၣ် အပူၤလီၤ. 30 ဘၣ်ဆၣ်ဒီး စီၤဒၤဝံး လဲၤ လၢအမဲာ်ညါ ဒ်သိး အကသံကွၢ်တၢ် လၢယွၤ တသ့ဘၣ်. အဂ့ၢ်ဒ်အံၤ, ပျံၤတၢ် လၢယွၤအကလူး အနးတဘ့ၣ် အဃိန့ၣ်လီၤ.

1 ဒီးစီၤဒၤဝံး စံးဝဲဒၣ်, အဝဲအံၤမ့ၢ် ကစၢ်ယွၤ အဟံၣ်, ဒီး အဝဲအံၤ မ့ၢ်တၢ်လုၢ်လီၢ်မ့ၣ်အူ လၢအံၣ်စရ့လး အဂီၢ်လီၤ. 2 ဒီးစီၤဒၤဝံး မၤလိာ်ဝဲ ဒ်သိး ပှၤကဒုးအိၣ်ဖှိၣ်ရိဖှိၣ် ပှၤတခီဘီမုၢ်ဖိ လၢအအိၣ်ဝဲ လၢကီၢ်အံၣ်စရ့လး အပူၤလီၤ. ဒီး ပာ်ပှၤမၤတၢ်ဖိ လၢလၢၢ် ဒ်သိး အကစိးပျၤ လၢၢ် လၢအကသူၣ် ယွၤအဟံၣ် အဂီၢ်လီၤ. 3 ဒီးစီၤဒၤဝံး ကတဲာ်ကတီၤထး အါအါကလဲာ် လၢပဲတရီ အတြဲၤ အထးပနဲာ်တဖၣ် အဂီၢ်, ဒီး လၢတၢ်အဆၢတဖၣ် အဂီၢ်, ဒီးတိၢ် အါအါကလဲာ် လၢတၢ်လီၤတယၢၢ် တအိၣ်ဘၣ်, 4 ဒီးသ့ၣ်ဆှိအ့ရ့း အါအါကလဲာ်လီၤ. အဂ့ၢ်ဒ်အံၤ, ပှၤစံဒိၣ်ဖိ, ဒီးပှၤအိၣ်ဝဲ လၢစိၢ်ပူၤတဖၣ် ဟဲစိာ် သ့ၣ်ဆှိအ့ရ့း အါအါကလဲာ် ဆူ စီၤဒၤဝံးအအိၣ်လီၤ. 5 ဒီးစီၤဒၤဝံး စံးဝဲဒၣ်, ယဖိခွါ စီၤၡလိၤမိၤ မ့ၢ် ပှၤဖိၣ်သၣ်ခွါ ဒီးဘီၣ်စၢ်, ဒီးဟံၣ် လၢပဘၣ်သူၣ် လၢယွၤ အဂီၢ်န့ၣ် ဘၣ်အိၣ်ဒီး အမံၤ, ဒီးအလၤအကပီၤ အဒိၣ်အထီ လၢကယဲၢ်ထံ ကယဲၢ်ကီၢ်လီၤ. ယကကတဲာ်ကတီၤ တၢ်ခဲကနံၣ်အံၤ လၢအဂီၢ်လီၤ. ဒီးစီၤဒၤဝံး တချုး သံဒံးဘၣ်ဒီး, ကတဲာ်ကတီၤတၢ် အါအါကလဲာ်လီၤ. 6 ဒီး ကိးန့ၢ် အဖိခွါ စီၤၡလိၤမိၤ, ဒီးမၤလိာ်အီၤ, ဒ်သိး အကသူၣ်ဟံၣ် လၢယွၤ အံၣ်စရ့လး အကစၢ် အဂီၢ်လီၤ. 7 ဒီးစီၤဒၤဝံး စံးဘၣ် စီၤၡလိၤမိၤ, ယဖိခွါဧၢ, ယဲဒၣ်အံၤ တၢ်အိၣ်ဝဲ လၢယသးကံၢ်ပူၤ လၢယကသူၣ် ဟံၣ်တဖျၢၣ် လၢယွၤ ယကစၢ် အမံၤ အဂီၢ်လီၤ. 8 ဘၣ်ဆၣ်ဒီး ယွၤအကလုၢ် ဘၣ်ယၤ, ဒီးစံးဝဲဒၣ်, နလူလီၤ တၢ်သွံၣ် အါအါကလဲာ်, ဒီးဒုးသုးတၢ်ဖးဒိၣ်တဖၣ်လီၤ. နတဘၣ်သူၣ် ဟံၣ် တဖျၢၣ် လၢယမံၤ အဂီၢ်ဘၣ်. အဂ့ၢ်ဒ်အံၤ, နလူလီၤ တၢ်သွံၣ် အါအါကလဲာ် လၢဟီၣ်ခိၣ် အဖီခိၣ် လၢယမဲာ်ညါ လီၤ. 9 ကွၢ်ကွၢ်, နဖိခွါ ကအိၣ်ဖျဲၣ် လၢနဂီၢ် တဂၤ လၢအကကဲထီၣ် ပှၤအိၣ်ဘှံးဖိ, ဒီးယကဒုးအိၣ်ဘှံးအီၤ လၢအဒုၣ်အဒါ အိၣ်ဝးတရံးအီၤ ခဲလၢာ်လီၤ. အဂ့ၢ်ဒ်အံၤ, အမံၤ ကမ့ၢ် စီၤၡလိၤမိၤ, ဒီးယကဟ့ၣ်လီၤ တၢ်ဃူတၢ်ဖိး, ဒီး တၢ်အိၣ်ဘှံး လၢအံၣ်စရ့လး လၢအမုၢ်နံၤတဖၣ် အပူၤ လီၤ. 10 အဝဲဒၣ် ကသူၣ် ဟံၣ်တဖျၢၣ် လၢယမံၤ အဂီၢ်, ဒီး ကကဲထီၣ် ယဖိခွါ, ဒီးယဲဒၣ် ယကကဲထီၣ် အပၢ်, ဒီးယ ကဒုးအိၣ်ဂၢၢ်ဆိးကျၢၤ အဘီမုၢ် အလီၢ်ပစိာ် လၢအံၣ်စရ့လး အဖီခိၣ် လီၤထူလီၤယိာ်လီၤ. 11 ခဲကနံၣ်အံၤ ယဖိခွါဧၢ, မ်ယွၤ အိၣ်ဒီးနၤ, ဒီးဒုးဘီၣ်ထီၣ်နၤ တက့ၢ်. ဒီးသူၣ် ယွၤ နကစၢ်အဟံၣ်, ဒ်အကတိၤတၢ် ဒီးနၤ အသိးန့ၣ် တက့ၢ်. 12 ထဲယွၤ ဟ့ၣ်လီၤနၤ လၢတၢ်ကူၣ်သ့, ဒီးနသူၣ်ဆးနသးဆး, ဒီးမၤလိာ်နၤ လၢအံၣ်စရ့လး အဂ့ၢ်အကျိၤ ဒ်သိးနကတိၢ်န့ၢ် ယွၤ နကစၢ် အတၢ်သိၣ်တၢ်သီန့ၣ် တက့ၢ်. 13 တုၤနုၤတစု နမ့ၢ်ပလီၢ်နသး ဒ်သိးနကတိၢ်န့ၢ် တၢ်သိၣ်တၢ်သီ, ဒီးတၢ်စံၣ်ညီၣ် လၢယွၤ မၤလိာ် စီၤမိၤၡ့ လၢအံၣ်စရ့လး အဂ့ၢ်အကျိၤဒီး, နကဘီၣ်ထီၣ်ညီထီၣ်လီၤ. တံးတဟီၣ် ဒီးပာ်ဆူၣ်နသး တက့ၢ်. ပျံၤတၢ် တဂ့ၤ, ဘၣ်ယိၣ်တၢ် တဂ့ၤ. 14 ဒီးကွၢ်ကွၢ်, လၢယတၢ်ကိၢ်တၢ်ဂီၤ အပူၤန့ၣ် ယကတဲာ်ကတီၤလံ လၢယွၤအဟံၣ် အဂီၢ်, လၢထူအကံကၢ် တကလီၤ, ဒီးစ့အကံကၢ် တကကွဲၢ်, ဒီးတိၢ်, ဒီးထးန့ၣ် တၢ်လီၤတယၢၢ် တအိၣ်ဘၣ်. အဂ့ၢ်ဒ်အံၤ, အိၣ်ဝဲ အါအါကလဲာ်လီၤ. ဒီးယကတဲာ်ကတီၤလံသ့ၣ်ဒီး လၢၢ်, ဒီးနကပာ်ဖှိၣ် အါထီၣ် ဒီးအီၤလီၤ. 15 ဒီးပှၤမၤတၢ်သ့ အိၣ်ဝဲ ဒီးနၤ အါဂၤ, ပှၤစိးပျၤတၢ်ဖိ, ဒီးပှၤမၤတၢ် လၢလၢၢ်သ့, ဒီး လၢသ့ၣ်သ့, ဒီးပှၤကူၣ်တၢ်သ့ အကလုာ်ကလုာ် လၢတၢ်မၤ ကိးမံၤဒဲး အဂီၢ်လီၤ. 16 ထူဧိၤလွဲဧိၤ, ဒီးကျိၣ်ဧိၤစ့ဧိၤ, ဒီးတိၢ်ဧိၤပှာ်ဧိၤ, ဒီးထးဧိၤတြၤဧိၤန့ၣ် အတၢ်ဂံၢ် တအိၣ်ဘၣ်, ဂဲၤဆၢထၢၣ် ဒီးမၤတၢ် တက့ၢ်. ဒီးမ်ယွၤ အိၣ်ဒီးနၤ တက့ၢ်. 17 ဒီးစီၤဒၤဝံး မၤလိာ် ကယဲၢ် ပှၤအံၣ်စရ့လး အပဒိၣ်ဖးဒိၣ်တဖၣ် ဒ်သိး အကမၤစၢၤ အဖိခွါ စီၤၡလိၤမိၤ, ဒီးစံးဝဲဒၣ်, 18 ယွၤ သုကစၢ် အိၣ်ဒီး သုတမ့ၢ်ဘၣ်ဧါ. ဒီးဒုးအိၣ်ဘှံး သုဝးတရံး တမ့ၢ်ဘၣ်ဧါ. အဂ့ၢ်ဒ်အံၤ, ဟ့ၣ်လီၤ ပှၤကီၢ်ဖိ လၢယစုပူၤ, ဒီးပှၤကီၢ်ဖိ ဃၣ်ဝဲ လၢယွၤအမဲာ်ညါ, ဒီး လၢအပှၤဂီၢ်မုၢ် အမဲာ်ညါလီၤ. 19 ခဲကနံၣ်အံၤ, ပာ်သုသး ဒီးသုသးသမူ ဒ်သိး သုကဃု ယွၤ သုကစၢ် တက့ၢ်. ဒီးဂဲၤဆၢထၢၣ်, ဒီးသူၣ် ကစၢ်ယွၤ အလီၢ်စီဆှံ ဒ်သိး သုကဟဲစိာ် ယွၤ အတၢ်အၢၣ်လီၤအီလီၤ အတလါ, ဒီးယွၤအဃၢၤအဃိၢ်စီဆှံ ဆူဟံၣ်ပူၤ လၢပှၤ ကသူၣ်ဝဲ လၢယွၤအမံၤအဂီၢ် တက့ၢ်.

1 ဒီးစီၤဒၤဝံး အသးပှၢ်တ့ၢ်, ဒီးပှဲၤဝဲ ဒီးမုၢ်နံၤတဖၣ်, ဒီးပာ် အဖိခွါ စီၤၡလိၤမိၤ လၢစီၤပၤ လၢအံၣ်စရ့လး အဖီခိၣ်လီၤ. 2 ဒီးဒုးအိၣ်ဖှိၣ်ရိဖှိၣ် ကယဲၢ် အံၣ်စရ့လး အပဒိၣ်ဖးဒိၣ် ခဲလၢာ်, ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိန့ၣ်လီၤ. 3 ဒီးတၢ်ဂံၢ်ပှၤလ့ၤဝံဖိ လၢအသးပှၢ် အနံၣ်သၢဆံ, ဒီးအါန့ၢ်အန့ၣ်, ဒီးအတၢ်ဂံၢ် ဒ်အခိၣ်တဂၤ တဂၤ အသိးန့ၣ်မ့ၢ် ပှၤသၢကလး ဃိးကထိလီၤ. 4 လၢပှၤတဖၣ် အကျါန့ၣ်, ပှၤခံကလး လွံၢ်ကထိ အိၣ်ဝဲ လၢယွၤအဟံၣ် အတၢ်မၤ အဖီခိၣ်, ဒီးပှၤဃုကထိမ့ၢ် ပှၤကွဲးလံာ်, ဒီးပှၤစံၣ်ညီၣ်ကွီၢ်လီၤ. 5 ဒီးပှၤလွံၢ်ကထိမ့ၢ် ပှၤပၢၤပဲတရီ, ဒီးပှၤလွံၢ်ကထိ စံးထီၣ်ပတြၢၤ ယွၤ လၢဒံၣ်ဒၢပီၤဒွါ လၢယတ့ လၢတၢ်စံးထီၣ်ပတြၢၤ အဂီၢ်န့ၣ်, စီၤဒၤဝံး စံးဝဲဒၣ်. 6 ဒီးစီၤဒၤဝံး နီၤဖးအီၤ တတီၤတတီၤ လၢစီၤလ့ၤဝံ အဖိခွါ အကျါ, စီၤက့ရၡိၣ်, စီၤကဃး, ဒီးစီၤမရၤရံလီၤ. 7 လၢပှၤက့ရၡိၣ်ဖိ အကျါန့ၣ်မ့ၢ် စီၤလၤဒၣ်, ဒီးစီၤၡံမံၤ လီၤ. 8 စီၤလၤဒၣ် အဖိခွါန့ၣ် အခိၣ်မ့ၢ် စီၤယဃံအ့လး, ဒီးစီၤစ့ၤသၣ်, ဒီးစီၤယိၤအ့လး, သၢဂၤလီၤ. 9 စီၤၡံမံၤ အဖိခွါမ့ၢ် စီၤၡလိမံး, ဒီးစီၤဃစံၤအ့လး, ဒီး စီၤဃၤရၣ်, သၢဂၤလီၤ. အဝဲသ့ၣ်တဖၣ်န့ၣ်မ့ၢ် တၢ်အခိၣ် လၢစီၤလၤဒၣ် အပၢ်တဖၣ် အကျါလီၤ. 10 ဒီးစီၤၡံမံၤ အဖိခွါတဖၣ် မ့ၢ် စီၤယၤဃး, စီၤစံနၤ, ဒီး စီၤယဧူၡး, ဒီးဘရံဧၤလီၤ. အဝဲသ့ၣ် လွံၢ်ဂၤန့ၣ်မ့ၢ် စီၤၡံမံၤ အဖိခွါလီၤ. 11 ဒီးစီၤယၤဃး မ့ၢ်တၢ်အခိၣ်, ဒီးစီၤစံစၤ မ့ၢ် ပှၤခံဂၤတဂၤ, ဒီးစီၤယဧူၡး, ဒီးစီၤဘရံဧၤ အဖိခွါ အါဂၤ တအိၣ်ဘၣ်ဒီး, အိၣ်ဝဲ လၢတၢ်ဂံၢ် တမံၤဃီ လၢအပၢ် အပှၤဟံၣ်ဖိ အကျါန့ၣ်လီၤ. 12 စီၤကဃး အဖိခွါမ့ၢ် စီၤဧၤမရၣ်, စီၤယံးစဟၢ်, စီၤဃ့ဘြိၣ်, ဒီးဧူးစံၤအ့လး, လွံၢ်ဂၤလီၤ. 13 စီၤဧၤမရၣ် အဖိခွါမ့ၢ် စီၤအၤဟရိၣ် ဒီးစီၤမိၤၡ့လီၤ. ဒီး တၢ်နီၤဖးပာ် စီၤအၤဟရိၣ် ဒ်သိး အကမၤစီဆှံ တၢ်စီဆှံကတၢၢ်တဖၣ်, အဝဲဒၣ် ဒီး အဖိခွါ လီၤထူလီၤယိာ် လၢအကဆိၣ်ကဲၤ တၢ်နၢမူ လၢယွၤအမဲာ်ညါ လၢအကမၤ အခ့အပှၤ အတၢ်မၤ, ဒီး လၢအကဆိၣ်ဂ့ၤတၢ် လၢအမံၤ လီၤထူလီၤယိာ်လီၤ. 14 ဒီးယွၤ အပှၤကညီ စီၤမိၤၡ့န့ၣ် အဖိခွါတဖၣ် ဘၣ်တၢ်ကိးထီၣ်အီၤ လၢလ့ၤဝံ တကလုာ် အကျါလီၤ. 15 စီၤမိၤၡ့ အဖိခွါမ့ၢ် စီၤက့ရၡိၣ်, ဒီးစီၤအလၤဧစၢ်လီၤ. 16 လၢစီၤက့ရၡိၣ် အဖိခွါ အကျါန့ၣ် စီၤၡဘူၤအ့လး မ့ၢ်အခိၣ် လီၤ. 17 ဒီးစီၤအလၤဧစၢ် အဖိခွါ မ့ၢ်အခီၣ်ထံး စီၤရဃါဘယၤလီၤ. ဒီးစီၤအလၤဧစၢ် အဖိခွါ အဂၤတဖၣ် တအိၣ်ဘၣ်. မ့မ့ၢ် စီၤရဃါဘယၤ အဖိခွါ အိၣ်အါဂၤလီၤ. 18 လၢစီၤယံးစဟၢ် အဖိခွါ အကျါန့ၣ် စီၤၡလိၤမံး မ့ၢ်တၢ်အခိၣ်လီၤ. 19 လၢစီၤဃ့ဘြိၣ် အဖိခွါ အကျါန့ၣ် အခီၣ်ထံးတဂၤ စီၤယရံယၤ, စီၤအမၤရယၤ ခံဂၤတဂၤ, စီၤယၤဃစံၤအ့လး သၢဂၤတဂၤ, စီၤယကၤမၣ် လွံၢ်ဂၤတဂၤလီၤ. 20 လၢစီၤဧူးစံၤအ့လး အဖိခွါ အကျါန့ၣ် အခီၣ်ထံးတဂၤ စီၤမံၤကါ, ဒီးစီၤယၡံယၤ ခံဂၤတဂၤလီၤ. 21 စီၤမရၤရံၤ အဖိခွါမ့ၢ် စီၤမးဃၤလံၤ, ဒီးစီၤမူၡံၤလီၤ. စီၤမးဃၤလံၤ အဖိခွါမ့ၢ် စီၤအလၤဧစၢ်, ဒီးစီၤကံၣ်လီၤ. 22 ဒီးစီၤအလၤဧစၢ် သံဝဲ, ဒီး အဖိခွါ တအိၣ်ဘၣ်, အိၣ်ထဲ ဖိမုၣ်ဧိၤလီၤ. အဒီပုၢ်ဝဲၢ် စီၤကံၣ် အဖိခွါတဖၣ် ဟံးန့ၢ်အီၤ လီၤ. 23 ဒီးစီၤမူၡံၤ အဖိခွါတဖၣ် မ့ၢ် စီၤမးဃၤလံၤ ဒီးစီၤဧ့ဒ့ၢ်, ဒီး စီၤယရံမိး, သၢဂၤလီၤ. 24 အဝဲသ့ၣ်တဖၣ် မ့ၢ် စီၤလ့ၤဝံ အဖိခွါ ဒ်အပၢ်အဟံၣ် အသိး, ပှၤအပၢ်တဖၣ် အခိၣ် ဒ်တၢ်ဂံၢ်အမံၤ တဂၤတဂၤ အသိး, လၢအမၤ ယွၤအဟံၣ် အခ့အပှၤ အတၢ်မၤ လၢအသးပှၢ် အနံၣ်ခံဆံ, ဒီး အါန့ၢ် အန့ၣ် တက့ၢ်လီၤ. 25 အဂ့ၢ်ဒ်အံၤ, စီၤဒၤဝံး စံးဝဲဒၣ်, ယွၤ အံၣ်စရ့လး အကစၢ် ဒုးအိၣ်ဘှံး အပှၤဂီၢ်မုၢ် ဒ်သိး အကအိၣ်ကဆိး လၢယရူၤၡလ့ၣ် အပူၤ လီၤထူလီၤယိာ်လီၤ. 26 ဒီး လၢပှၤလ့ၤဝံဖိ စ့ၢ်ကီး အဂ့ၢ်အကျိၤန့ၣ် ဒဲမ့ၢ်ဂ့ၤ, တၢ်အဃၢၤအဃိၢ် လၢအတၢ်မၤ အဂီၢ် မ့ၢ်ဂ့ၤ, တစိာ်လၢၤဘၣ်ဝဲဘၣ်. 27 အဂ့ၢ်ဒ်အံၤ, ဒ်စီၤဒၤဝံး အတၢ်ကတိၤ လၢခံကတၢၢ် အသိးန့ၣ် ပှၤလ့ၤဝံဖိ ဘၣ်တၢ်ဂံၢ်အီၤ, လၢအသးပှၢ် အနံၣ်ခံဆံ, ဒီး အါန့ၢ် အန့ၣ် တက့ၢ်လီၤ. 28 အဂ့ၢ်ဒ်အံၤ, အတၢ်မၤ မ့ၢ်အအိၣ်ခိး စီၤအၤဟရိၣ် အဖိခွါ လၢယွၤအဟံၣ် အတၢ်မၤ အဂီၢ် လၢဂၢၤတဖၣ် အပူၤ, ဒီး လၢဒၢးတဖၣ် အပူၤ, ဒီး လၢတၢ်မၤကဆှီတၢ်စီဆှံ ခဲလၢာ်, ဒီး လၢတၢ်မၤယွၤအဟံၣ် အခ့အပှၤ အတၢ်မၤ, 29 ဒီး လၢတၢ်မဲာ်ညါ အကိၣ်အဂီၢ်, ဒီး လၢကိၣ်ကမူၣ် လၢတၢ်မၤဘူၣ်အဂီၢ်, ဒီး လၢကိၣ်တဃါဃုာ်ဘၣ်ဒီး ကိၣ်မံၣ်အဘ့ၣ်ဘၣ်တဖၣ် အဂီၢ်, ဒီး လၢတၢ် လၢသပၢၤပူၤ အဂီၢ်, ဒီး လၢတၢ်ဘၣ်ကုၢ် အဂီၢ်, ဒီး လၢကယဲၢ် တၢ်ဃီၣ်တၢ်, ဒီး လၢကယဲၢ် တၢ်ထိၣ်တၢ်အဂီၢ်, 30 ဒီး လၢအကဆၢထၢၣ် ကိးဂီၤဒဲး ဒ်သိး အကအူးတၢ်, ဒီးစံးထီၣ်ပတြၢၤ ယွၤ, ဒီး မုၢ်ဟါ ဒ်န့ၣ်အသိး, 31 ဒီးဒ်သိး အကလုၢ် ယွၤ လၢကယဲၢ် တၢ်လုၢ်မ့ၣ်အူ, လၢအိၣ်ဘှံးနံၤ, လၢလါထီၣ်သီတဖၣ်, ဒီး လၢတၢ်အဆၢအကတီၢ် အတၢ်မၤဘူၣ်အနံၤ လၢတၢ်ဂံၢ်အီၤ, ဒ်တၢ်စံၣ်ညီၣ်အီၤ တထံၣ်ဃီ လၢယွၤအမဲာ်ညါ, 32 ဒီးဒ်သိး အကကွၢ် တၢ်ကွၢ်အလီၢ် ဘၣ်ဃးဒီး တၢ်အိၣ်ဖှိၣ် အဒဲ, ဒီးတၢ်ကွၢ်တၢ်အလီၢ်စီဆှံ, ဒီးတၢ်ကွၢ် ဘၣ်ဃးဒီး အဒီပုၢ်ဝဲၢ် စီၤအၤဟရိၣ် အဖိခွါတဖၣ် လၢယွၤအဟံၣ် အတၢ်မၤ အပူၤလီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 24

1 ဒီးတၢ်နီၤဖး စီၤအၤဟရိၣ် အဖိခွါတဖၣ်န့ၣ်, စီၤအၤဟရိၣ် အဖိခွါမ့ၢ် စီၤနၤဒာ်, စီၤအဘံဟူၤ, ဒီးစီၤအလၤဧစၢ်, ဒီးစီၤအံသမၢ်လီၤ. 2 ဒီးစီၤနၤဒာ်, ဒီးစီၤအဘံဟူၤ သံဝဲ လၢအပၢ် အမဲာ်ညါ, ဒီးအဖိ တအိၣ်ဘၣ်. ဒီးစီၤအလၤဧစၢ်, ဒီးစီၤအံသမၢ်န့ၣ် မၤ ပှၤလုၢ်တၢ်အဒိၣ် အတၢ်လီၤ. 3 ဒီးစီၤစၤဒိး လၢစီၤအလၤဧစၢ် အဖိခွါအကျါဒီး စီၤအဃံၤမ့လ့း လၢစီၤအံသမၢ် အဖိခွါ အကျါန့ၣ် စီၤဒၤဝံး နီၤဖး အီၤ ဒ်အတၢ်မၤအလီၢ် အသိးန့ၣ်လီၤ. 4 ဒီးပှၤအခိၣ် လၢစီၤအလၤဧစၢ် အဖိခွါ အကျါန့ၣ် အါန့ၢ် ပှၤ လၢစီၤအံသမၢ် အဖိခွါအကျါ တက့ၢ်လီၤ. ဒီးတၢ် နီၤဖးအီၤ လၢစီၤအလၤဧစၢ် အဖိခွါ အကျါန့ၣ် ပှၤအပၢ်အဟံၣ်ခိၣ် တဆံဃုဂၤ, ဒီး လၢစီၤအံသမၢ် အဖိခွါ အကျါ ဃိးဂၤ, ဒ်အပၢ်အဟံၣ် အသိးန့ၣ်လီၤ. 5 ဖးတၢ် သတးဒီး, တၢ်နီၤဖး အဝဲသ့ၣ် တတီၤ ဒီးတတီၤ လီၤ. အဂ့ၢ်ဒ်အံၤ, တၢ်အလီၢ်စီဆှံ အပဒိၣ်, ဒီးယွၤအပဒိၣ်န့ၣ်မ့ၢ် ပှၤလၢစီၤအလၤဧစၢ် အဖိခွါအကျါ, ဒီး လၢစီၤအံသမၢ် အဖိခွါအကျါလီၤ. 6 ဒီးပှၤကွဲးလံာ် စီၤနၤသန့လး အဖိခွါ စီၤၡမါယၤ လၢပှၤလ့ၤဝံဖိ အကျါ တဂၤ ကွဲးဝဲ လၢစီၤပၤ, ဒီးပဒိၣ်ဖးဒိၣ်တဖၣ်, ဒီးပှၤလုၢ်တၢ်အဒိၣ် စီၤစၤဒိး, ဒီးစီၤအ့ဘယၤသၢ် အဖိခွါ စီၤအဃံၤမ့လ့း, ဒီး လၢပှၤလုၢ်တၢ်အဒိၣ်, ဒီးပှၤလ့ၤဝံဖိ အပၢ်တဖၣ် အခိၣ်သ့ၣ်တဖၣ် အမဲာ်ညါလီၤ. တၢ်ဟံးန့ၢ် ပှၤအပၢ် အပှၤဟံၣ်ဖိ လၢစီၤအလၤဧစၢ် အဂီၢ်, ဒီးဟံးန့ၢ် လၢစီၤအံသမၢ် အဂီၢ်လီၤ. 7 တၢ်ဖးအခီၣ်ထံး ဟဲထီၣ် လၢစီၤယဟိယၤရံာ် အဂီၢ်, ခံမံၤတမံၤ လၢစီၤယဒါယၤ အဂီၢ်, 8 သၢမံၤတမံၤ လၢစီၤဃၤရံၣ် အဂီၢ်, လွံၢ်မံၤတမံၤ လၢစီၤစဧိရံၣ် အဂီၢ်, 9 ယဲၢ်မံၤတမံၤ လၢစီၤမၤလကံယၤ အဂီၢ်, ဃုမံၤတမံၤ လၢစီၤမံယမံၣ် အဂီၢ်, 10 နွံမံၤတမံၤ လၢစီၤဟးကိး အဂီၢ်, ဃိးမံၤတမံၤ လၢစီၤအဘံယၤ အဂီၢ်, 11 ခွံမံၤတမံၤ လၢစီၤယ့ၤၡူ အဂီၢ်, ဆံဆဲၣ်မံၤတမံၤ လၢစီၤၡကါနယၤ အဂီၢ်, 12 တဆံတၢမံၤတမံၤ လၢစီၤအ့လယၤၡံာ် အဂီၢ်, တဆံခံမံၤတမံၤ လၢစီၤယၤကံၣ် အဂီၢ်, 13 တဆံသၢမံၤတမံၤ လၢစီၤဃူးပၤ အဂီၢ်, တဆံလွံၢ်မံၤတမံၤ လၢစီၤယ့ၤၡ့ၤဘအာ် အဂီၢ်, 14 တဆံယဲၢ်မံၤ တမံၤ လၢစီၤဘံလကၤ အဂီၢ်, တဆံဃုမံၤတမံၤ လၢစီၤအံးမ့ၢ် အဂီၢ်, 15 တဆံနွံမံၤတမံၤ လၢစီၤဃ့စံၢ် အဂီၢ်, တဆံဃိးမံၤတမံၤ လၢစီၤဟဖံးစ့း အဂီၢ်, 16 တဆံခွံမံၤတမံၤ လၢစီၤပသၤဃယၤ အဂီၢ်, ခံဆံမံၤတမံၤ လၢစီၤယဃ့းစက့လး အဂီၢ်, 17 ခံဆံတၢမံၤတမံၤ လၢစီၤယၤကံၣ် အဂီၢ်, ခံဆံခံမံၤတမံၤ လၢစီၤကမူလး အဂီၢ်, 18 ခံဆံသၢမံၤတမံၤ လၢစီၤဒလါယၤ အဂီၢ်, ခံဆံလွံၢ်မံၤတမံၤ လၢစီၤမၤဧါစယၤ အဂီၢ်လီၤ. 19 အန့ၣ်မ့ၢ် တၢ်နီၤဖး လၢအတၢ်မၤအကျါ ဒ်သိး အကဟဲနုာ် လၢယွၤအဟံၣ် ဒ်တၢ်စံၣ်ညီၣ် အသိးန့ၣ် လၢအပၢ် စီၤအၤဟရိၣ် အစုဖီလာ်, ဒ်ယွၤ အံၣ်စရ့လး အကစၢ် မၤလိာ် အီၤ အသိးန့ၣ်လီၤ. 20 ဒီး လၢတၢ်အိၣ်လီၤတဲာ် လၢစီၤလ့ၤဝံ အဖိခွါ အဂ့ၢ်အကျိၤန့ၣ်, လၢစီၤဧၤမရၣ် အဖိခွါအကျါ, စီၤၡူဘအ့လး, လၢစီၤၡူဘအ့လး အဖိခွါအကျါ စီၤယ့ဒယၤလီၤ. 21 လၢစီၤရဃါဘယၤ အဂ့ၢ်အကျိၤန့ၣ် လၢစီၤရဃါဘယၤ အဖိခွါအကျါ အခီၣ်ထံးမ့ၢ် စီၤယံးၡံယၤလီၤ. 22 လၢပှၤယံးစဟၢ်ဖိ အကျါန့ၣ် စီၤၡလိမိး, လၢစီၤၡလိမိး အဖိခွါ အကျါန့ၣ် စီၤယၤဃးလီၤ. 23 ဒီးစီၤဃ့ဘြိၣ် အဖိခွါမ့ၢ် စီၤယရံယၤ, စီၤအမၤရယၤ ခံဂၤတဂၤ, စီၤယၤဃစအ့လး သၢဂၤတဂၤ, ဒီးစီၤယကၤမၣ် လွံၢ်ဂၤတဂၤလီၤ. 24 စီၤဧူးစံအ့လး အဖိခွါမ့ၢ် စီၤမံၤကါ, လၢစီၤမံၤကါ အဖိခွါ အကျါန့ၣ် စီၤၡၤမံၢ်လီၤ. 25 စီၤမံၤကါ အဒီပုၢ်ဝဲၢ်မ့ၢ် စီၤယံးၡံယၤ, လၢစီၤယံးၡံယၤ အဖိခွါ အကျါန့ၣ် စီၤစကၤရယါလီၤ. 26 စီၤမရၤရံၤ အဖိခွါမ့ၢ် စီၤမးဃလံ ဒီးစီၤမူၡံၤလီၤ. စီၤယဧၤစံယၤ အဖိခွါမ့ၢ် စီၤဘနိၤလီၤ. 27 စီၤမရၤရံၤ အဖိခွါ လီၤစၢၤ လၢစီၤယဧၤစံယၤ မ့ၢ် စီၤဘနိၤ, ဒီးစီၤၡိဟၣ်, ဒီးစီၤစးကူၢ်, ဒီးစီၤဧံဘြံၤလီၤ. 28 ဒီးစီၤအလၤဧစၢ် လၢအလီၤစၢၤ လၢစီၤမးဃလံန့ၣ် အဖိခွါ တအိၣ်ဘၣ်. 29 လၢစီၤကံၣ် အဂ့ၢ်အကျိၤန့ၣ် စီၤကံၣ် အဖိခွါမ့ၢ် စီၤယရၤဃမအ့လးလီၤ. 30 ဒီးစီၤမူၡံၤ အဖိခွါမ့ၢ် စီၤမးဃလံ, ဒီးစီၤဧ့ဒ့ၢ်, ဒီးစီၤယရံမိးလီၤ. အဝဲသ့ၣ်တဖၣ်န့ၣ်မ့ၢ် ပှၤလ့ၤဝံဖိ အဖိခွါတဖၣ် ဒ်အပၢ်တဖၣ် အဟံၣ် အသိးန့ၣ်လီၤ. 31 အဝဲသ့ၣ်တဖၣ်န့ၣ် ဖးတၢ် ဒ်သိးသိး ဒီးအဒီပုၢ်ဝဲၢ် စီၤအၤဟရိၣ် အဖိခွါတဖၣ် လၢစီၤပၤဒၤဝံး, ဒီးစီၤစၤဒိး, ဒီး စီၤအဃံၤမ့လ့း, ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ အပၢ်တဖၣ် အခိၣ် အမဲာ်ညါ, ပှၤအပၢ်တဖၣ် အခိၣ် ဒ်သိးသိး ဒီးအပုၢ်တဖၣ်န့ၣ်လီၤ.

1 ဒီးစီၤဒၤဝံး, ဒီးပှၤသုးမုၢ် အခိၣ်တဖၣ် နီၤဖး ပှၤ လၢအကသံကျံတၢ် လၢတနၢ်, သီတူၢ်, ဒီးစှၢၣ်စှံးတဖၣ် လၢစီၤအၤစာ်, ဒီးစီၤဟ့မၣ် ဒီးစီၤယဒူသူၣ် အဖိခွါတဖၣ် အတၢ်မၤ အဂီၢ်, ဒီးပှၤမၤတၢ်ဖိ အတၢ်ဂံၢ် ဒ်အတၢ်မၤ အသိးန့ၣ်, 2 မ့ၢ် လၢစီၤအၤစာ် အဖိခွါ အကျါန့ၣ် စီၤစးကူၢ်, ဒီး စီၤယိၤသး, ဒီးစီၤန့သၤနံယၤ, ဒီးစီၤအၡၤရ့လးတဖၣ်, စီၤအၤစာ် အဖိခွါ အိၣ်ဝဲ လၢစီၤအၤစာ် အစုဖီလာ် လၢအသံကျံတၢ် လၢစီၤပၤ အစုဖီလာ်လီၤ. 3 လၢစီၤယဒူသူၣ် အဂ့ၢ်အကျိၤန့ၣ်, စီၤယဒူသူၣ် အဖိခွါ စီၤကဒါလယၤ, ဒီးစီၤစရံၤ, ဒီးစီၤယၡၤယါ, စီၤဃၡၤဘယၤ, ဒီးစီၤမးတံးသယၤ, ဃုဂၤ လၢအပၢ် အစုဖီလာ် လၢဒ့တနၢ် ဒ်သိး အကအူးထီၣ်, ဒီးစံးထီၣ်ပတြၢၤ ယွၤလီၤ. 4 လၢစီၤဟ့မၣ် အဂ့ၢ်အကျိၤန့ၣ် စီၤဟ့မၣ် အဖိခွါ စီၤဘူးကံယၤ, စီၤမးတၤနယၤ, စီၤဧူးစံၤအ့လး, စီၤၡဘူၤအ့လး, ဒီးစီၤယရံမိး, စီၤဃနၤနယၤ, စီၤဃနၤနံ, စီၤအလံအသၤ, စီၤကံးဒၤလတံၤ, ဒီးစီၤရိမၣ်တံၤဧ့စ့ၢ်, စီၤယၤၡဘကါၡၤ, စီၤမးလိသံၤ, စီၤဟိသံၤ, စီၤမၤဃစံအိးလီၤ. 5 အဝဲသ့ၣ် ခဲလၢာ်န့ၣ်မ့ၢ် စီၤပၤ အဝံ စီၤဟ့မၣ် အဖိခွါတဖၣ် လၢတၢ်ဘၣ်ဃးဒီး ယွၤအတၢ် လၢအကယူာ်ထီၣ်တၢ် အနၢၤလီၤ. ဒီးယွၤ ဟ့ၣ်လီၤ စီၤဟ့မၣ် လၢအဖိခွါ တဆံလွံၢ်ဂၤ, ဒီးအဖိမုၣ် သၢဂၤလီၤ. 6 အဝဲသ့ၣ် ခဲလၢာ်န့ၣ် အိၣ်ဝဲ လၢအပၢ် အစုဖီလာ် လၢအုၣ်တၢ် အဂီၢ် လၢယွၤအဟံၣ်ပူၤ, အိၣ်ဝဲ ဒီးစှၢၣ်စှံး, သီတူၢ်, ဒီးတနၢ် လၢယွၤအဟံၣ် အတၢ်မၤ အဂီၢ်, ဒ်စီၤပၤ မၤလိာ် စီၤအၤစာ်, စီၤယဒူသူၣ်, ဒီးစီၤဟ့မၣ် အသိးန့ၣ်လီၤ. 7 ဒီးပှၤတဖၣ် အတၢ်ဂံၢ် အိၣ်ဒီး အဒီပုၢ်ဝဲၢ်တဖၣ်န့ၣ် လၢအမၤလိတ့ၢ် ယွၤအလံာ်ထါတဖၣ်, ကယဲၢ် ပှၤလၢအနၢ်ပၢၢ်တၢ်န့ၣ်မ့ၢ် ပှၤခံကယၤ ဃိးဆံဃိးဂၤလီၤ. 8 ဒီးဖးတၢ်, ပှၤတတီၤ ဒီးတတီၤ, ပှၤအဆံး ဒ်ပှၤအဒိၣ် အသိး, ပှၤလၢအနၢ်ပၢၢ်တၢ် ဒ်ပှၤမၤလိတၢ် အသိးလီၤ. 9 ဒီးတၢ်ဖးအခီၣ်ထံး ဟဲထီၣ် လၢစီၤအၤစာ် အဂီၢ်, ဒီး ဘၣ် စီၤယိၤသး, ခံမံၤတမံၤဘၣ် စီၤကဒါလယၤ, အဝဲဒၣ်, ဒီးအဒီပုၢ်ဝဲၢ်, ဒီး အဖိခွါတဖၣ်မ့ၢ် ပှၤတဆံခံဂၤလီၤ. 10 သၢမံၤတမံၤဘၣ် စီၤစးကူၢ်, အဖိခွါ ဒီးအဒီပုၢ်ဝဲၢ်မ့ၢ် ပှၤ တဆံခံဂၤလီၤ. 11 လွံၢ်မံၤတမံၤဘၣ် စီၤယံးစရံ, အဖိခွါဒီး အဒီပုၢ်ဝဲၢ်မ့ၢ် ပှၤတဆံခံဂၤလီၤ. 12 ယဲၢ်မံၤတမံၤဘၣ် စီၤနသၤနံယၤ, အဖိခွါ ဒီးအဒီပုၢ်ဝဲၢ် မ့ၢ် ပှၤတဆံခံဂၤလီၤ. 13 ဃုမံၤတမံၤဘၣ် စီၤဘူးကံယၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 14 နွံမံၤတမံၤဘၣ် စီၤယစၤရအ့လး, အဖိခွါ ဒီးအဒီပုၢ်ဝဲၢ် မ့ၢ် ပှၤတဆံခံဂၤလီၤ. 15 ဃိးမံၤတမံၤဘၣ် စီၤယၡါယၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 16 ခွံမံၤတမံၤဘၣ် စီၤမးတၤနယၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 17 ဆံဆဲၣ်မံၤတမံၤဘၣ် စီၤၡံမံၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 18 တဆံတၢမံၤတမံၤဘၣ် စီၤဧစၤရ့လး, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 19 တဆံခံမံၤတမံၤဘၣ် စီၤဃၡၤဘယၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 20 တဆံသၢမံၤတမံၤဘၣ် စီၤၡူဘၤအ့လး, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 21 တဆံလွံၢ်မံၤတမံၤဘၣ် စီၤမးတံၤသယၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 22 တဆံယဲၢ်မံၤတမံၤဘၣ် စီၤယရံမိး, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 23 တဆံဃုမံၤတမံၤဘၣ် စီၤဃနၤနယၤ, အဖိခွါဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 24 တဆံနွံမံၤတမံၤဘၣ် စီၤယၤၡဘကါၡၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 25 တဆံဃိးမံၤတမံၤဘၣ် စီၤဃနၤနံ, အဖိခွါ ဒီးအဒီပုၢ်ဝဲၢ် မ့ၢ် ပှၤတဆံခံဂၤလီၤ. 26 တဆံခွံမံၤတမံၤဘၣ် စီၤမးလိသံၤ, အဖိခွါ ဒီးအဒီပုၢ်ဝဲၢ် မ့ၢ် ပှၤတဆံခံဂၤလီၤ. 27 အမံၤခံဆံန့ၣ်ဘၣ် စီၤအလံအသၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 28 ခံဆံတၢမံၤတမံၤန့ၣ်ဘၣ် စီၤဟိသ့ၢ်, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 29 ခံဆံခံမံၤတမံၤဘၣ် စီၤကံးဒၤလတံၤ, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 30 ခံဆံသၢမံၤတမံၤန့ၣ်ဘၣ် စီၤမၤဃစံအိး, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ. 31 ခံဆံလွံၢ်မံၤတမံၤဘၣ် စီၤရိမၣ်တံၤဧ့စ့ၢ်, အဖိခွါ ဒီးအဒီပုၢ်ဝဲၢ်မ့ၢ် ပှၤတဆံခံဂၤလီၤ.

1 ပှၤပၢၤပဲတရီ အတၢ်နီၤဖး အဂ့ၢ်. လၢပှၤကိၤရးဖိအကျါမ့ၢ် စီၤကိၤရး အဖိခွါ စီၤမၡ့လ့ၤမယၤ လၢစီၤအၤစာ် အဖိခွါ အကျါလီၤ. 2 ဒီးစီၤမၡ့လ့ၤမယၤ အဖိခွါ မ့ၢ်အဝဲၢ်ကိ စီၤစကၤရယၤ, ခံဂၤတဂၤ စီၤယဒံၤဧ့လး, သၢဂၤတဂၤ စီၤစဘၤဒယၤ, လွံၢ်ဂၤတဂၤ စီၤယၤသနံၤအ့လး, 3 ယဲၢ်တဂၤတဂၤ စီၤဧ့ၤလၣ်, ဃုဂၤတဂၤ စီၤယိဃၤနၣ်, နွံဂၤတဂၤ စီၤအ့လံၤဧ့နံၤလီၤ. 4 ဒီးစီၤဧိၤဘ့းအ့ဒိၣ် အဖိခွါ မ့ၢ်အဝဲၢ်ကိ စီၤၡမါယၤ, ခံဂၤတဂၤ စီၤယဟိစဘး, ဒီးသၢဂၤတဂၤ စီၤယိအၤ, ဒီးလွံၢ်ဂၤတဂၤ စီၤစၤကၢ်, ဒီးယဲၢ်ဂၤတဂၤ စီၤနၤသန့းလး, 5 ဃုဂၤတဂၤ စီၤဧးမံအ့လး, နွံဂၤတဂၤ စီၤယံးစၣ်ကၢ်, ဃိးဂၤတဂၤ စီၤပဧူလသဲၤလီၤ. အဂ့ၢ်ဒ်အံၤ, ယွၤဆိၣ်ဂ့ၤအီၤ လီၤ. 6 ဒီးဖိခွါတဖၣ် အိၣ်ဖျဲၣ် လၢအဖိခွါ စီၤၡမါယၤ အဂီၢ် လၢအပၢ အပၢ် အဟံၣ်လီၤ. အဂ့ၢ်ဒ်အံၤ, မ့ၢ် ပှၤအဒိၣ်အဆူၣ် လီၤ. 7 စီၤၡမါယၤ အဖိခွါမ့ၢ် စီၤဧီၤသနံ, ဒီးစီၤရဖၤအ့လး, ဒီး စီၤဧိၤဘ့း, စီၤအ့လစၤဘး လၢအဒီပုၢ်ဝဲၢ်မ့ၢ် ပှၤအဆူၣ်, စီၤအလံဟူၤ, ဒီးစီၤစမၤကယၤလီၤ. 8 အဝဲသ့ၣ် ခဲလၢာ်န့ၣ် လၢစီၤဧိၤဘ့းအ့ဒိၣ် အဖိခွါ အကျါ, အဝဲသ့ၣ် ဒီး အဖိခွါ ဒီးအဒီပုၢ်ဝဲၢ်, ပှၤအဆူၣ် အိၣ်ဒီး အဂံၢ်အဘါ လၢတၢ်မၤအဂီၢ်န့ၣ်မ့ၢ် ပှၤဃုဆံခံဂၤ ဘၣ်ဃးဒီး စီၤဧိၤဘ့းအ့ဒိၣ်လီၤ. 9 ဒီးစီၤမၡ့လ့ၤမယၤ အိၣ်ဝဲ ဒီး အဖိခွါ, ဒီးအဒီပုၢ်ဝဲၢ်, အပှၤအဆူၣ် တဆံဃိးဂၤလီၤ. 10 ဒီးစီၤဃိစၤ လၢစီၤမရၤရံၤ အဖိခွါအကျါ တဂၤ အိၣ်ဝဲ ဒီး အဖိခွါတဖၣ်, တၢ်အခီၣ်ထံးတဂၤ စီၤၡံမရံ, (အဂ့ၢ်ဒ်အံၤ, တမ့ၢ်ဘၣ် ပှၤဝဲၢ်ကိ ဘၣ်ဆၣ်ဒီး, အပၢ်ပာ်အီၤ လၢအခီၣ်ထံး,) 11 ခံဂၤတဂၤ စီၤဃံးလကံယၤ, သၢဂၤတဂၤ စီၤတဘၤလယၤ, လွံၢ်ဂၤတဂၤ စီၤစကၤရယၤလီၤ. စီၤဃိစၤ အဖိခွါ ဒီးအဒီပုၢ်ဝဲၢ် ခဲလၢာ်န့ၣ်မ့ၢ် တဆံသၢဂၤလီၤ. 12 လၢပှၤအခိၣ်တဖၣ် အကျါန့ၣ် တၢ်နီၤဖး ပှၤပၢၤပဲတရီ တတီၤတတီၤ သဃီၤဒီး အဒီပုၢ်ဝဲၢ်, ဒ်သိး အကမၤ တၢ်အခ့အပှၤ အတၢ်မၤ လၢယွၤအဟံၣ်ပူၤလီၤ. 13 ဒီးဖးဝဲ, အဒိၣ် ဒ်အဆံး အသိး ဒ်အပၢ်တဖၣ် အဟံၣ် အသိးန့ၣ် လၢပဲတရီ ကိးပူၤဒဲး အဂီၢ်လီၤ. 14 ဒီးတၢ်ဖး ဘၣ်ဃးဒီး မုၢ်ထီၣ်တခီဘၣ် စီၤၡၤလ့မယၤ လီၤ. ဒီးဖးဝဲ လၢအဖိခွါ ပှၤကူၣ်လိာ်တၢ် ဒီးတၢ်ကူၣ်သ့, စီၤစကၤရယၤ အဂီၢ်, ဒီးအတၢ်ဖးဘၣ်တၢ် လၢကလံၤစိး တခီလီၤ. 15 ဘၣ်ဝဲ လၢစီၤဧိၤဘ့းအ့ဒိၣ် အဂီၢ်, လၢကလံၤထံးတခီ, ဒီးဘၣ်ဝဲ လၢအဖိခွါ အဂီၢ် လၢတၢ်ပာ်ဖှိၣ် အဟံၣ်လီၤ. 16 ဘၣ်ဝဲ လၢစီၤၡူပံၣ်, ဒီးစီၤဃိစၤ အဂီၢ် လၢမုၢ်နုာ်တခီ, အိၣ်ဒီး ပဲတရီ ၡးလ့က့ လၢကျဲမုၢ် လၢအလဲၤထီၣ်, ပှၤပၢၤတၢ်တတီၤ သဃီၤဒီး ပှၤပၢၤတၢ်တတီၤလီၤ. 17 လၢမုၢ်ထီၣ်တခီန့ၣ် ပှၤလ့ၤဝံဖိ အိၣ်ဃုဂၤ, လၢကလံၤစိးတခီ တနံၤလွံၢ်ဂၤ, လၢကလံၤထံးတခီ တနံၤလွံၢ်ဂၤ, ဒီး လၢတၢ်ပာ်ဖှိၣ်တၢ်တခီ, ခံဂၤ, ခံဂၤလီၤ. 18 ဖဲတၢ်ခိၣ်ဒုးထီၣ်အသး လၢမုၢ်နုာ်တခီန့ၣ်, ဖဲကျဲမုၢ်န့ၣ် လွံၢ်ဂၤ, ဖဲတၢ်ခိၣ်ဒုးထီၣ်အသး ခံဂၤလီၤ. 19 အဝဲသ့ၣ်တဖၣ်န့ၣ်မ့ၢ် ပှၤပၢၤပဲတရီ အတၢ်နီၤဖး လၢစီၤကိၤရး အဖိခွါအကျါ, ဒီး လၢစီၤမရၤရံၤ အဖိခွါအကျါ လီၤ. 20 ဒီး လၢပှၤလ့ၤဝံဖိအကျါ, စီၤအဃံယၤ အိၣ်ဝဲ လၢယွၤအဟံၣ် အတၢ်ပာ်ဖှိၣ်အလီၢ် အဖီခိၣ်, ဒီး လၢတၢ်စီဆှံတဖၣ် အတၢ်ပာ်ဖှိၣ်အလီၢ် အဖီခိၣ်လီၤ. 21 စီၤလၤဒၣ် အဖိခွါန့ၣ်, ပှၤက့ရၡိၣ်ဖိ စီၤလၤဒၣ် အဖိခွါ, အပၢ်တဖၣ် အခိၣ် (ပှၤက့ရၡိၣ်ဖိ စီၤလၤဒၣ်) မ့ၢ် စီၤယဃံၤအ့လးလီၤ. 22 စီၤယဃံၤအ့လး အဖိခွါမ့ၢ် စီၤစ့ၤသၣ်, ဒီးအဒီပုၢ်ဝဲၢ် စီၤယိၤအ့လး လၢအအိၣ်ဝဲ လၢယွၤအဟံၣ် အတၢ်ပာ်ဖှိၣ် အလီၢ် အဖီခိၣ်လီၤ. 23 လၢပှၤဧၤမရၣ်ဖိ, ပှၤယံးစဟၢ်ဖိ, ပှၤဃ့ဘြိၣ်ဖိ, ပှၤဧူးစံၤအ့လးဖိလီၤ. 24 စီၤမိၤၡ့ အဖိခွါ, စီၤက့ရၡိၣ် အဖိခွါ, စီၤၡဘူၤအ့လး မ့ၢ်တၢ်ပာ်ဖှိၣ် အလီၢ်တဖၣ် အခိၣ်လီၤ. 25 ဒီးအဒီပုၢ်ဝဲၢ် ဘၣ်ဃးဒီး စီၤအလၤဧစၢ်န့ၣ်, အဖိခွါ စီၤရဃါဘယၤ, ဒီး အဖိခွါ စီၤယၡၤယါ, ဒီး အဖိခွါ စီၤယိၤရၣ်, ဒီး အဖိခွါ စီၤစံးကရံး, ဒီး အဖိခွါ စီၤၡလိမံးလီၤ. 26 တၢ် လၢစီၤၡလိမံး, ဒီးအဒီပုၢ်ဝဲၢ်တဖၣ်န့ၣ် အိၣ်ဝဲ လၢတၢ်စီဆှံ ခဲလၢာ် အတၢ်ပာ်ဖှိၣ်အလီၢ် အဖီခိၣ်, တၢ် လၢစီၤပၤဒၤဝံး, ဒီးပှၤအပၢ်တဖၣ် အခိၣ်တဖၣ်, ပှၤတကထိ အခိၣ်တဖၣ်, ဒီးပှၤတကယၤ အခိၣ်တဖၣ်, ဒီးပှၤသုးမုၢ် အခိၣ်တဖၣ်န့ၣ် ပာ်စီဆှံဝဲလီၤ. 27 လၢတၢ် လၢအန့ၢ် လၢဒုးတၢ်အပူၤ, ဒီးတၢ် လၢဂုာ်န့ၢ် တၢ် အကျါန့ၣ် ပာ်စီဆှံဝဲ, ဒ်သိး အကမၤက့ၤ ယွၤအဟံၣ် လီၤ. 28 ဒီး ကယဲၢ် တၢ် လၢဝံစီၤၡမူၤအ့လး, ဒီးစီၤကံၣ် အဖိခွါ စီၤစီလူး, ဒီးစီၤန့ၢ် အဖိခွါ စီၤအဘံန့ၢ်, ဒီးနီၢ်စရူယၤ အဖိခွါ စီၤယိၤအာ်သ့ၣ်တဖၣ် ပာ်စီဆှံဝဲ ခဲလၢာ်, ကယဲၢ် တၢ်စီဆှံ တမံၤလၢ်လၢ်န့ၣ် အိၣ်ဝဲ လၢစီၤၡလိမံး, ဒီးအဒီပုၢ်ဝဲၢ် အစုဖီလာ်လီၤ. 29 လၢပှၤယံးစတၢ်ဖိ အကျါန့ၣ် စီၤကနၤနယၤ, ဒီး အဖိခွါတဖၣ် အိၣ်ဝဲ လၢတၢ်မၤ လၢခိ လၢအံၣ်စရ့လး အဖီခိၣ်, လၢပှၤကွဲးလံာ်, ဒီးပှၤစံၣ်ညီၣ်ကွီၢ် အဂီၢ်လီၤ. 30 လၢပှၤဃ့ဘြိၣ်ဖိ အကျါန့ၣ်, စီၤဃၡၤဘယၤ, ဒီးအဒီပုၢ်ဝဲၢ်, ပှၤအဆူၣ် တကထိ နွံကယၤန့ၣ် အိၣ်ဝဲ လၢတၢ်ကွၢ် အလီၢ် အဖီခိၣ် လၢပှၤအံၣ်စရ့လးဖိ အကျါ လၢယၢ်ဒ့ၣ် ဝၢ်ဘးခီ, လၢမုၢ်နုာ်တခီ, လၢကယဲၢ် ယွၤအတၢ်မၤ အပူၤ, လၢအမၤ စီၤပၤ အတၢ်မၤလီၤ. 31 လၢပှၤဃ့ဘြိၣ်ဖိ အကျါန့ၣ်, စီၤဃရံယၤ, ပှၤအခိၣ် လၢပှၤဃ့ဘြိၣ်ဖိအကျါ ဒ်အပၢ်တဖၣ် အစၢၤအသွဲၣ် အသိးန့ၣ်လီၤ. လၢစီၤဒၤဝံး ကဲစီၤပၤ အနံၣ် ပှဲၤထီၣ် လွံၢ်ဆံန့ၣ် ပှၤဃုန့ၢ်အဝဲသ့ၣ်, ဒီး လၢအကျါ တၢ်ထံၣ်န့ၢ်အီၤ လၢပှၤအဒိၣ်အဆူၣ် ဖဲယၤစ့ၢ် လၢကံးလဧး အပူၤလီၤ. 32 ဒီး အဒီပုၢ်ဝဲၢ် ပှၤအဆူၣ်န့ၣ်မ့ၢ် ပှၤအပၢ်တဖၣ် အခိၣ် ခံကထိ ဒီးနွံကယၤ လၢစီၤပၤဒၤဝံး ပာ်ဝဲ လၢပှၤရူၤဘ့ၣ်ဖိ, ပှၤကးဖိ, ဒီးပှၤမနၤၡ့ၤဖိ တခီဒူၣ် အဖီခိၣ် လၢကယဲၢ် တၢ်ဘၣ်ဃးဒီး ယွၤ, ဒီး ဘၣ်ဃးဒီး စီၤပၤ အဂီၢ်လီၤ.

1 ဒီးပှၤအံၣ်စရ့လးဖိ ဒ်အတၢ်ဂံၢ် အသိးန့ၣ်, ပှၤအပၢ်တဖၣ် အခိၣ်တဖၣ်, ဒီးပှၤတကထိ အခိၣ်တဖၣ်, ဒီးပှၤတကယၤ အခိၣ်တဖၣ်, ဒီးပှၤကွဲးလံာ် လၢအမၤ စီၤပၤ အတၢ်မၤ ဘၣ်ဃးဒီး ပှၤတတီၤတတီၤ, လၢအဟဲနုာ် ဒီးဟးထီၣ် တလါ ဒီးတလါ ဒီနံၣ်ညါ အပူၤန့ၣ် အိၣ်ဝဲ ခံကလး လွံၢ်ကထိ လၢအတီၤ ကိးဖုဒဲး အပူၤလီၤ. 2 လၢတၢ်အခီၣ်ထံးတတီၤ လၢလါခီၣ်ထံး အဂီၢ်န့ၣ် စီၤစးဘဒံၤအ့လး အဖိခွါ စီၤယၤၡဘၣ် အိၣ်ဝဲ လၢအဖီခိၣ်, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤ အကျါ လီၤ. 3 လၢစီၤဖ့းရ့းအဖိတဖၣ် အကျါန့ၣ် တၢ်သုးမုၢ် အခိၣ်တဖၣ် အခိၣ် အိၣ်ဝဲ လၢလါခီၣ်ထံးတလါ အဂီၢ်လီၤ. 4 ဒီး လၢလါခံလါတလါ ပှၤအဃိဃးဖိ စီၤဒိဒဲၤ အိၣ်ဝဲ လၢအဖီခိၣ်, ဒီးစီၤမံးကလိး မ့ၢ်ပဒိၣ်ဖးဒိၣ်, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤအကျါလီၤ. 5 ပှၤသုးမုၢ်အခိၣ် သၢဂၤတဂၤ လၢလါ သၢလါတလါ အဂီၢ်, မ့ၢ် ပှၤလုၢ်တၢ်အဒိၣ် အခိၣ် စီၤယဟိယဒါ အဖိခွါ စီၤဘနါယၤ, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤလီၤ. 6 တၢ် လၢစီၤဘနါယၤ တဂၤန့ၣ်မ့ၢ် ပှၤအဆူၣ် လၢပှၤသၢဆံအကျါ, ဒီးအိၣ်ဝဲ လၢပှၤသၢဆံ အဖီခိၣ်, ဒီး အဖိခွါ စီၤဧၤမံစဘး အိၣ်ဝဲ လၢအပှၤတတီၤအကျါလီၤ. 7 ပှၤလွံၢ်ဂၤတဂၤ လၢလါ လွံၢ်လါတလါ အဂီၢ်န့ၣ်မ့ၢ် စီၤယိၤအာ် အဒီပုၢ်ဝဲၢ် စီၤဧစၤအ့လး, ဒီး အဖိခွါ စီၤစဘၤဒယၤ လၢအလီၢ်ခံ, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤအကျါလီၤ. 8 ပှၤယဲၢ်ဂၤတဂၤ လၢလါ ယဲၢ်လါတလါ အဂီၢ်န့ၣ်မ့ၢ် ပှၤယံးစရၤဃးဖိ စီၤၡၤမူဃူး, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤအကျါလီၤ. 9 ပှၤဃုဂၤတဂၤ လၢလါ ဃုလါတလါ အဂီၢ်န့ၣ်မ့ၢ် ပှၤတကိၤဖိ စီၤဧံက့ၣ် အဖိခွါ စီၤဧံရၤ, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤအကျါလီၤ. 10 ပှၤနွံဂၤတဂၤ လၢလါ နွံလါတလါ အဂီၢ်န့ၣ်မ့ၢ် ပှၤပလိၣ်ဖိ စီၤဃ့လ့း လၢပှၤအ့ဖရဲၣ်ဖိအကျါ, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤအကျါလီၤ. 11 ပှၤဃိးဂၤတဂၤ လၢလါ ဃိးလါတလါ အဂီၢ်န့ၣ်မ့ၢ် ပှၤဃူၡသးဖိ စီၤစံးဘကဲၤ လၢပှၤစၤရဃးဖိအကျါ, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤအကျါလီၤ. 12 ပှၤခွံဂၤတဂၤ လၢလါ ခွံလါတလါ အဂီၢ်န့ၣ်မ့ၢ် ပှၤဧၤနသိသးဖိ စီၤအဘံၤဧ့စ့ၢ် လၢပှၤဘံၣ်ယၤမံၣ်ဖိ အကျါ, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤအကျါလီၤ. 13 ပှၤဆံဆဲၣ်ဂၤတဂၤ လၢလါ ဆံဆဲၣ်လါတလါ အဂီၢ်န့ၣ်မ့ၢ် ပှၤနတိဖၤသးဖိ စီၤမၤဟရဲၤ လၢပှၤစၤရဃးဖိ အကျါ, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤ အကျါလီၤ. 14 ပှၤတဆံတၢဂၤတဂၤ လၢလါ တဆံတၢလါတလါ အဂီၢ်န့ၣ်မ့ၢ် ပှၤပံးရသိၣ်ဖိ စီၤဘနါယၤ လၢပှၤအ့ဖရဲၣ်ဖိ အကျါ, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤ အကျါလီၤ. 15 ပှၤတဆံခံဂၤတဂၤ လၢလါ တဆံခံလါတလါ အဂီၢ်န့ၣ်မ့ၢ် ပှၤနတိဖၤသးဖိ စီၤဃ့လဒဲၤ ဘၣ်ဃးဒီး စီၤဧီၤသန့လး, ဒီးပှၤခံကလး လွံၢ်ကထိ အိၣ်ဝဲ လၢအပှၤတတီၤ အကျါလီၤ. 16 ဒီးပှၤအိၣ်လၢအံၣ်စရ့လး အဒူၣ်တဖၣ် အဖီခိၣ်န့ၣ်, ပှၤရူၤဘ့ၣ်ဖိ အပဒိၣ်ဖးဒိၣ်မ့ၢ် စီၤစံးကရံ အဖိခွါ စီၤအလၤဧစၢ်, လၢပှၤစူၤမ့းအိၣ်ဖိ အဂီၢ်န့ၣ်မ့ၢ် စီၤမၤကၤ အဖိခွါ စီၤၡဖးတယၤ, 17 လၢပှၤလ့ၤဝံဖိ အဂီၢ်န့ၣ် စီၤကမူၤအ့လး အဖိခွါ စီၤဃၡဘယၤ, လၢပှၤအၤဟရိၣ်ဖိ အဂီၢ်န့ၣ် စီၤစၤဒိး, 18 လၢယူဒၤ အဂီၢ်န့ၣ် စီၤဒၤဝံး အဒီပုၢ်ဝဲၢ် တဂၤ စီၤအလံဟူၤ, လၢယံးစၣ်ကၢ် အဂီၢ်န့ၣ် စီၤမံၤက့လး အဖိခွါ စီၤဧိၣ်ရံၤ, 19 လၢစဘူလိၣ် အဂီၢ်န့ၣ် စီၤဧိၤဘါဒယၤ အဖိခွါ စီၤယံးၡမၤယၤ, လၢနးသၤလံ အဂီၢ်န့ၣ် စီၤဧၤစရံအ့လး အဖိခွါ စီၤရံမိး, 20 လၢပှၤအ့ဖရဲၣ်ဖိ အဂီၢ်န့ၣ် စီၤဧၤစါစယၤ အဖိခွါ စီၤဟိၤၡ့, လၢမနၤၡ့ၤ တခီဒူၣ် အဂီၢ်န့ၣ် စီၤပဒါယၤ အဖိခွါ စီၤယိၤအ့လး, 21 လၢမနၤၡ့ၤ တခီဒူၣ် လၢကံးလဧး အပူၤ အဂီၢ်န့ၣ် စီၤစကၤရယၤ အဖိခွါ စီၤဧံးဒိၤ, လၢဘံၣ်ယၤမံၣ် အဂီၢ်န့ၣ် စီၤအဘံန့ၢ် အဖိခွါ စီၤယၤစံအ့လး, 22 လၢဒၣ် အဂီၢ်န့ၣ် စီၤယရိဃၣ် အဖိခွါ စီၤဧစၤရ့လး လီၤ. အဝဲသ့ၣ်တဖၣ်န့ၣ်မ့ၢ် အံၣ်စရ့လး အဒူၣ်တဖၣ် အခိၣ်လီၤ. 23 ဒီးစီၤဒၤဝံး တဂံၢ်ဘၣ် ပှၤအသးပှၢ် အနံၣ် ခံဆံ ဒီး လၢ အဖီလာ်ဘၣ်. အဂ့ၢ်ဒ်အံၤ, ယွၤ စံးတ့ၢ်ဝဲ လၢအကမၤအါထီၣ် အံၣ်စရ့လး ဒ်မူခိၣ် အဆၣ်ဧိၤဖီဧိၤ အသိးန့ၣ်လီၤ. 24 နီၢ်စရူယၤ အဖိခွါ စီၤယိၤအာ် ဂံၢ်ထီၣ်သီ, ဒီးဂံၢ်တလၢာ်ဘၣ်. အဂ့ၢ်ဒ်အံၤ, တၢ်သးထီၣ် ဘၣ် အံၣ်စရ့လး လၢတၢ်တမံၤန့ၣ် အဃိ, ဒီးတၢ်ဂံၢ်န့ၣ် တကွဲးဘၣ်အသး လၢလံာ်ကွဲးနီၣ်တၢ် ဘၣ်ဃးဒီး စီၤပၤဒၤဝံး အမုၢ်နံၤတဖၣ်ဘၣ်. 25 ဒီး လၢစီၤပၤ အတၢ်ပာ်ဖှိၣ် အလီၢ်န့ၣ် စီၤဧဒံၤအ့လး အဖိခွါ စီၤဧၤစမၤဝ့း အိၣ်ဝဲ လၢအဖီခိၣ်, ဒီး လၢတၢ်ပာ်ဖှိၣ် အလီၢ် လၢဟီၣ်ခိၣ် အကဝီၤပူၤ, လၢဝ့ၢ်ပူၤ, လၢတဝီပူၤ, ဒီး လၢတိာ်ပူၤန့ၣ် စီၤဧူးစံယါ အဖိခွါ စီၤယိနၤသၣ် အိၣ်ဝဲ လၢအဖီခိၣ်လီၤ. 26 ဒီး လၢပှၤ လၢအမၤ တၢ်မၤ လၢစံာ်ပူၤ လၢအမၤ ဟီၣ်ခိၣ်န့ၣ် စီၤကလူာ် အဖိခွါ စီၤဧ့စရံၤ အိၣ်ဝဲ လၢအဖီခိၣ်လီၤ. 27 ဒီး လၢစပံးအလီၢ်န့ၣ် ပှၤရၤမးဖိ စီၤၡံမံၤ အိၣ်ဝဲ လၢအဂီၢ်, လၢတၢ် လၢအဘၣ်ဃးဒီး စပံးအလီၢ်, လၢစပံးထံ ပာ်ဖှိၣ်အလီၢ်န့ၣ် ပှၤၡံးဖမးဖိ စီၤစးဘဒံၤ အိၣ်ဝဲ လၢအဖီခိၣ်လီၤ. 28 ဒီး လၢသ့ၣ်စၤယံးတဖၣ်န့ၣ်, ဒီး လၢသိးဝံာ်ဒၢ အိၣ်ဝဲ လၢတၢ်ပျီပူၤန့ၣ် ပှၤက့ဒ့ၢ်ဖိ စီၤဘဧၤလးဃနၣ် အိၣ်ဝဲ လၢအဖီခိၣ်, ဒီး လၢသိ အတၢ်ပာ်ဖှိၣ်အလီၢ်န့ၣ် စီၤယိၤအၣ် အိၣ်ဝဲ လၢအဖီခိၣ်လီၤ. 29 ဒီး လၢဂီၤဖံး အဖုတဖၣ် လၢအအီၣ်အဆၣ် လၢဘၤၡၣ် အပူၤန့ၣ် ပှၤၡၤရိၣ်ဖိ စီၤၡံးတြဲၤ အိၣ်ဝဲ လၢအဖီခိၣ်, ဒီး လၢဂီၤဖံး အဖုတဖၣ် အိၣ်ဝဲ လၢကစၢၢ်ကဆူး အပူၤန့ၣ် စီၤဧၤဒလဲ အဖိခွါ စီၤၡၤဖး အိၣ်ဝဲ လၢအဖီခိၣ်လီၤ. 30 ဒီး လၢကီၤလၤအူးန့ၣ် ပှၤယံးၡမၤဧ့လးဖိ စီၤအိၤဟံလး အိၣ်ဝဲ လၢအဖီခိၣ်, ဒီး လၢကသ့ၣ်ယီၤန့ၣ် ပှၤမ့ၤရိနိၤသးဖိ စီၤယ့ဒယၤ အိၣ်ဝဲ လၢအဖီခိၣ်လီၤ. လၢသိ ဒီးမဲာ်တဲးလဲး အဖုတဖၣ်န့ၣ် ပှၤဃၤကၢ်ဖိ စီၤယၤစံး အိၣ်ဝဲ လၢအဖီခိၣ်လီၤ. 31 အဝဲသ့ၣ် ခဲလၢာ်န့ၣ်မ့ၢ် ပှၤအိၣ်ဝဲ လၢစီၤပၤဒၤဝံး အတၢ်ဖိတၢ်လံၤ အဖီခိၣ်လီၤ. 32 ဒီးစီၤဒၤဝံး အဖါတံၢ် စီၤယိၤနၤသၣ် မ့ၢ် ပှၤကူၣ်လိာ်အသး, ပှၤကူၣ်တၢ်သ့, ဒီးပှၤကွဲးလံာ်, ဒီးစီၤဃၤကမိၣ် အဖိခွါ စီၤယဃံအ့လး အိၣ်ဝဲ ဒီးစီၤပၤ အဖိခွါတဖၣ်လီၤ. 33 ဒီးစီၤအဃံသဖ့ၤလး မ့ၢ် စီၤပၤ အပှၤကူၣ်လိာ်အသး, ဒီးပှၤအၢ်ကးဖိ စီၤဃူၡဲၤ မ့ၢ် စီၤပၤ အသကိးလီၤ. 34 ဒီး လၢစီၤအဃံသဖ့ၤလး အလီၢ်ခံန့ၣ် စီၤဘနါယၤ အဖိခွါ စီၤယဟိယဒါ, ဒီးစီၤအ့ဘယၤသၢ် အိၣ်ဝဲလီၤ. ဒီး စီၤပၤ အပှၤသုးမုၢ်အခိၣ်မ့ၢ် စီၤယိၤအာ်လီၤ.

1 ဒီးစီၤဒၤဝံး ဒုးအိၣ်ဖှိၣ်ရိဖှိၣ် ကယဲၢ် အံၣ်စရ့လး အပဒိၣ်ဖးဒိၣ်, ပှၤအဒူၣ်တဖၣ် အပဒိၣ်ဖးဒိၣ်, ဒီးပှၤအဖုတဖၣ် လၢအမၤ စီၤပၤ အတၢ်တတီၤတတီၤ အခိၣ်တဖၣ်, ဒီးပှၤ တကထိ အခိၣ်တဖၣ်, ဒီးပှၤတကယၤ အခိၣ်တဖၣ်, ဒီး စီၤပၤ ဒီး အဖိခွါတဖၣ် အတၢ်ဖိတၢ်လံၤ အခိၣ်တဖၣ်, ဒီးပှၤဒ့ဒံၣ်ဖိတဖၣ်, ဒီးပှၤအဆူၣ်, ဒီးပှၤအဒိၣ်အဆူၣ် ခဲလၢာ် ဆူယရူၤၡလ့ၣ်လီၤ. 2 ဒီးစီၤပၤဒၤဝံး ဆၢထၢၣ် လၢအခီၣ်, ဒီးစံးဝဲဒၣ်, ယဒီပုၢ်ဝဲၢ် ဒီးယပှၤဂီၢ်မုၢ်သ့ၣ်ဧၢ, ကနၣ်တၢ် တက့ၢ်. ယဲဒၣ်အံၤ တၢ်အိၣ်ဝဲ လၢယသးကံၢ်ပူၤ လၢယကသူၣ် ဟံၣ်အိၣ်ဘှံး လၢယွၤ အတၢ်အၢၣ်လီၤအီလီၤ အတလါအဂီၢ်, ဒီး လၢပကစၢ် အခီၣ်ယီၢ်လီၤအလီၢ် အဂီၢ်, ဒီးယကတဲာ်ကတီၤတ့ၢ်တၢ် လၢသူၣ်ဟံၣ် အဂီၢ်လီၤ, 3 မ့မ့ၢ်ယွၤ စံးဘၣ်ယၤ, နတဘၣ်သူၣ်ဘၣ် ဟံၣ် လၢယမံၤ အဂီၢ်ဘၣ်. အဂ့ၢ်ဒ်အံၤ, နမ့ၢ် ပှၤဘၣ်ဃးဒီး ဒုးတၢ်, ဒီးနလူလီၤတ့ၢ် တၢ်သွံၣ်လီၤ. 4 မ့ၢ်နာ်သက့ ဒ်န့ၣ်ဒီး ယွၤ အံၣ်စရ့လး အကစၢ် ဃုထၢ ယၤ လၢယပၢ် အပှၤဟံၣ်ဖိ ခဲလၢာ် အမဲာ်ညါ ဒ်သိး ယကကဲထီၣ် စီၤပၤ လၢအံၣ်စရ့လး အဖီခိၣ် လီၤထူလီၤယိာ် လီၤ. အဂ့ၢ်ဒ်အံၤ, ဃုထၢ တၢ်အခိၣ် လၢယူဒၤ အပူၤ, ဒီး လၢယူဒၤ အပှၤဟံၣ်ဖိအကျါ, ယပၢ် အပှၤဟံၣ်ဖိ, ဒီးဘၣ်ဒၣ်အသး လၢယၤ လၢယပၢ် အဖိခွါတဖၣ် အကျါ ဒ်သိး အကပာ်ယၤ လၢစီၤပၤ လၢအံၣ်စရ့လး ခဲလၢာ် အဖီခိၣ်န့ၣ်လီၤ. 5 ဒီး လၢယဖိခွါ ခဲလၢာ် အကျါန့ၣ် (အဂ့ၢ်ဒ်အံၤ, ယွၤ ဟ့ၣ်လီၤယၤ လၢယဖိခွါ အါဂၤ,) ဃုထၢလံ ယဖိခွါ စီၤၡလိၤမိၤ ဒ်သိး အကဆ့ၣ်နီၤ လၢယွၤအဘီမုၢ် အလီၢ်ပစိာ် လၢအံၣ်စရ့လး အဖီခိၣ်န့ၣ်လံ. 6 ဒီးစံးဘၣ်ယၤ, စီၤၡလိၤမိၤ နဖိခွါန့ၣ် အဝဲဒၣ် ကသူၣ် ယဟံၣ် ဒီးယဂၢၤတဖၣ်လီၤ. အဂ့ၢ်ဒ်အံၤ, ယဃုထၢလံ အီၤ ဒ်သိး အကကဲထီၣ် ယဖိခွါ, ဒီးယကကဲထီၣ် အပၢ် လီၤ. 7 ဒီးမ့ၢ် တိၢ်န့ၢ် ယတၢ်မၤလိာ်, ဒီးယတၢ်စံၣ်ညီၣ် လီၤတံၢ်လီၤဆဲး ဒ် လၢမုၢ်တနံၤအံၤ အသိးဒီး, ယကဒုး အိၣ်ဂၢၢ်ဆိးကျၢၤ အဘီအမုၢ် လီၤထူလီၤယိာ်လီၤ. 8 ဒီးခဲကနံၣ်အံၤ လၢအံၣ်စရ့လး ခဲလၢာ်, ယွၤ အတၢ်အိၣ်ဖှိၣ် အမဲာ်ညါ, ဒီး လၢပကစၢ် အနၢ်ပူၤန့ၣ် တိၢ်န့ၢ်, ဒီး ဃုန့ၢ် ယွၤ သုကစၢ် အတၢ်မၤလိာ် ခဲလၢာ် ဒ်သိး သုကမၤန့ၢ် ထံဧိၤကီၢ်ဧိၤ အဂ့ၤအံၤ, ဒီးဟ့ၣ်သါအီၤ လၢသုဖိသုလံၤ အတၢ်န့ၢ်သါ အဂီၢ် လၢသုလီၢ်ခံ လီၤစိၤလီၤထီ တက့ၢ်. 9 ဒီးနဲဒၣ် ယဖိခွါ စီၤၡလိၤမိၤဧၢ, သ့ၣ်ညါ နပၢ် အကစၢ်, ဒီးမၤ အတၢ် လၢနသးဒီဖျၢၣ်, ဒီး လၢနသး လၢအမၤဒၣ်တၢ် တက့ၢ်. အဂ့ၢ်ဒ်အံၤ, ယွၤ ဃုတၢ် လၢကယဲၢ် ပှၤအသးကံၢ်ပူၤ, ဒီးနၢ်ပၢၢ် ကယဲၢ် တၢ်ဆိကမိၣ် အတၢ်ကူၣ်လီၤ. န မ့ၢ်ဃုအီၤ ဒီး, နကထံၣ်န့ၢ်အီၤလီၤ. ဒီးနမ့ၢ်လဲၤသဒၣ် အီၤ ဒီး, ကညိကွံာ်နၤ လီၤထူလီၤယိာ်လီၤ. 10 ကွၢ် ခဲကနံၣ်အံၤ တက့ၢ်. အဂ့ၢ်ဒ်အံၤ, ယွၤ ဃုထၢနၤ ဒ်သိး နကသူၣ် ဟံၣ် လၢတၢ်အလီၢ်စီဆှံ အဂီၢ်, ပာ်ဆူၣ်နသး, ဒီး မၤတၢ် တက့ၢ်. 11 ဒီးစီၤဒၤဝံး ဟ့ၣ်လီၤ အဖိခွါ စီၤၡလိၤမိၤ လၢတၢ်ခိၣ်ဒုးထီၣ်အသး အဂီၤ, ဒီးအဟံၣ်တဖၣ် အဂီၤ, ဒီးတၢ်ပာ်ဖှိၣ် အလီၢ်အဂီၤ, ဒီးတၢ်အဒၢး လၢထးခီတဖၣ် အဂီၤ, ဒီးတၢ်အဒၢး လၢညါတဖၣ် အဂီၤ, ဒီးတၢ်မၤပူၤဖျဲးတၢ်အလီၢ် အဂီၤလီၤ. 12 ဒီးတၢ်ခဲလၢာ်အဂီၤ လၢအန့ၢ်ဘၣ် လၢသးန့ၣ်, ယွၤအဟံၣ်အဂၢၤတဖၣ် အဂီၤ, ဒီးတၢ်အဒၢးဝးတရံးဝဲ ခဲလၢာ်အဂီၤ, ယွၤအဟံၣ် အတၢ်ပာ်ဖှိၣ်အလီၢ်တဖၣ် အဂီၤ, ဒီးတၢ်စီဆှံ အတၢ်ပာ်ဖှိၣ် အလီၢ်တဖၣ် အဂီၤ, 13 ဒီး လၢပှၤလုၢ်တၢ်အဒိၣ်, ဒီးပှၤလ့ၤဝံဖိ အတီၤတဖၣ်, ဒီး လၢကယဲၢ် တၢ်မၤ ဘၣ်ဃးဒီး ယွၤအဟံၣ် အတၢ်မၤ, ဒီး လၢကယဲၢ် တၢ်အဃၢၤအဃိၢ် ဘၣ်ဃးဒီး တၢ်မၤ လၢယွၤအဟံၣ်ပူၤ ခဲလၢာ် အဂီၢ်လီၤ. 14 ထူအလီၤတယၢၢ် လၢတၢ်အဃၢၤအဃိၢ် လၢထူတဖၣ် အဂီၢ်, လၢကယဲၢ် တၢ်အဃၢၤအဃိၢ် လၢတၢ်မၤ အကလုာ်ကလုာ် အဂီၢ်, စ့အလီၤတယၢၢ် လၢကယဲၢ် တၢ် လၢအဃၢၤအဃိၢ် လၢစ့အဂီၢ် လၢကယဲၢ် တၢ်အဃၢၤအဃိၢ် လၢတၢ်မၤ အကလုာ်ကလုာ် အဂီၢ်လီၤ. 15 ဒီးထူအလီၤတယၢၢ် လၢမ့ၣ်အူဒၢမိၢ်ပှၢ် အဂီၢ်, ဒီး လၢအမ့ၣ်အူဒၢဖိထူ အဂီၢ်, အလီၤတယၢၢ် လၢမ့ၣ်အူဒၢမိၢ်ပှၢ် ကိးဖျၢၣ်ဒဲး အဂီၢ်, ဒီး လၢအမ့ၣ်အူဒၢဖိ အဂီၢ်, ဒီးအလီၤတယၢၢ် လၢမ့ၣ်အူဒၢမိၢ်ပှၢ်စ့ အဂီၢ်, လၢမ့ၣ်အူဒၢမိၢ်ပှၢ် အဂီၢ်, ဒီး လၢအမ့ၣ်အူဒၢဖိ အဂီၢ်, ဒ်မ့ၣ်အူဒၢ အတၢ်မၤ အဂီၢ် ကိးဖျၢၣ်ဒဲး အသိးန့ၣ်လီၤ. 16 ဒီးထူအလီၤတယၢၢ် လၢတၢ်မဲာ်ညါအကိၣ် အစီၢ်နီၤခိၣ် အဂီၢ်, လၢတဖျၢၣ် တဖျၢၣ် စုာ်စုာ် အဂီၢ်, ဒီးစ့ လၢစီၢ်နီၤခိၣ် စ့တဖၣ် အဂီၢ်လီၤ. 17 ဒီးထူစီ လၢနီၣ်ဆဲး အဂီၢ်, ဒီး လၢသလၢ အဂီၢ်, ဒီး လၢတၢ်ခိၣ်ကျၢၢ် အဂီၢ်, ဒီး လၢသလၢထူ အဂီၢ် အလီၤတယၢၢ် လၢတဖျၢၣ် တဖျၢၣ် အဂီၢ်, ဒီးအလီၤတယၢၢ် လၢသလၢစ့ အဂီၢ် တဖျၢၣ်တဖျၢၣ် အဂီၢ်လီၤ. 18 ဒီး လၢတၢ်လုၢ်လီၢ် ဆိၣ်ကဲၤ တၢ်နၢမူ အလီၤတယၢၢ်ထူသိအသး, ဒီးထူ လၢခ့ရူာ်တဖၣ် အလ့ၣ်ကဟၣ် အဂီၤ အဂီၢ်, လၢအယူာ်ထီၣ်အဒံး ဒီးကျၢၢ်ဘၢ ယွၤ အတၢ်အၢၣ်လီၤအီလီၤ အတလါလီၤ. 19 တၢ်ခဲလၢာ်န့ၣ် ယွၤအစု အိၣ်ဝဲ လၢယလိၤ သတးဒီး ယွၤ ဒုးနၢ်ပၢၢ် ယနၢ် လၢကွဲးတၢ်, လၢတၢ်ဂီၤအံၤ ခဲလၢာ် အတၢ်မၤလီၤ, စီၤဒၤဝံး စံးဝဲဒၣ်. 20 ဒီးစီၤဒၤဝံး စံးဘၣ် အဖိခွါ စီၤၡလိၤမိၤန့ၣ်, ပာ်ဆူၣ် နသး ဒီးတံးတဟီၣ် တက့ၢ်. ဒီးမၤတၢ် တက့ၢ်. ပျံၤတၢ် တဂ့ၤ. ဘၣ်ယိၣ်တၢ် တဂ့ၤ. အဂ့ၢ်ဒ်အံၤ, ကစၢ်ယွၤ, ယကစၢ် ကအိၣ်ဒီးနၤလီၤ. တလီၤစၢ်ဘၣ် လၢနဂီၢ်ဘၣ်. တလဲၤသဒၣ်ဘၣ် နၤဘၣ်. တုၤလီၤ နမၤဝံၤ ကယဲၢ် တၢ်မၤ လၢယွၤအဟံၣ် အတၢ်မၤ အဂီၢ်လီၤ. 21 ဒီးကွၢ်ကွၢ်, ပှၤလုၢ်တၢ်အဒိၣ် ဒီးပှၤလ့ၤဝံဖိ အတီၤတဖၣ် လၢယွၤအဟံၣ် အတၢ်မၤအဂီၢ် ခဲလၢာ်, ဒီး လၢတၢ်မၤ အကလုာ်ကလုာ် အဂီၢ်န့ၣ် ကယဲၢ် ပှၤလၢအမၤဒၣ်တၢ် ဒီးနၤလီၤ. ဒီးပဒိၣ်ဖးဒိၣ်တဖၣ်, ဒီးပှၤဂီၢ်မုၢ် ခဲလၢာ် ကအိၣ်ဝဲ ဖဲနကလုၢ်လီၤ.


လံာ်ကွဲးနီၣ်တၢ် အခီၣ်ထံးတဘ့ၣ်. 1 Chronicles 29

1 ဒီးစီၤဒၤဝံး စံးဘၣ် တၢ်အိၣ်ဖှိၣ် ခဲလၢာ်န့ၣ်, ယဖိခွါ စီၤၡလိၤမိၤ လၢယွၤ ဃုထၢအီၤ ထဲတဂၤဧိၤန့ၣ်မ့ၢ် ပှၤဖိၣ်သၣ်ခွါ, ဒီးဘီၣ်စၢ်, ဒီးတၢ်မၤန့ၣ်မ့ၢ် အဒိၣ်လီၤ. အဂ့ၢ်ဒ်အံၤ, တၢ်အနူၢ်န့ၣ် အိၣ်ဝဲ လၢပှၤကညီအဂီၢ် တမ့ၢ်ဘၣ်. မ့ၢ် လၢကစၢ်ယွၤ အဂီၢ်လီၤ. 2 ဒီးယကကတဲာ်ကတီၤတ့ၢ်တၢ် လၢယဂံၢ်ယဘါ ခဲလၢာ် လၢယကစၢ် အဟံၣ် အဂီၢ်, ထူဧိၤလွဲဧိၤ လၢတၢ် လၢထူ အဂီၢ်, ကျိၣ်ဧိၤစ့ဧိၤ လၢတၢ် လၢစ့ အဂီၢ်, တိၢ်ဧိၤပှာ်ဧိၤ လၢတၢ် လၢတိၢ် အဂီၢ်, ထးဧိၤတြၤဧိၤ လၢတၢ် လၢထး အဂီၢ်, သ့ၣ်ဧိၤဝၣ်ဧိၤ လၢတၢ် လၢသ့ၣ် အဂီၢ်, တၢ်မျၢ်မဟူယၤ, ဒီးတၢ်မျၢ်မၤပှဲၤတၢ်, ဒီး လၢၢ်အကံၣ်, ဒီး လၢၢ်ကံၣ်ဃ့, ဒီး လၢၢ်အတၢ်လုၢ်ဒိၣ်ပှ့ၤဒိၣ်, ဒီး လၢၢ်ဝါ အါအါကလဲာ်လီၤ. 3 လၢန့ၣ် အမဲာ်ညါ မ့ၢ် လၢတၢ်ဘၣ်ယသး လၢယကစၢ် အဟံၣ်ဒီး, မ့ၢ် လၢယအိၣ်ဒီး ယတၢ်ဒၣ်ယဲ, ထူဧိၤလွဲဧိၤ, ဒီးကျိၣ်ဧိၤစ့ဧိၤ အဃိဒီး, ယဟ့ၣ်အီၤ လၢယကစၢ် အဟံၣ် လၢတၢ် လၢယကတဲာ်ကတီၤ လၢဟံၣ်စီဆှံ အဂီၢ် အဖီခိၣ်, 4 ဒ်ပစံးတၢ်အသိး, ထူအကံကၢ် သၢကထိ လၢအိဖ့ၢ်အထူ, ဒီးစ့သိအသး အကံကၢ် နွံကထိ လၢပှၤကပီၤ ဟံၣ်အဒူၣ် လၢအီၤ အဂီၢ်လီၤ. 5 ထူဧိၤလွဲဧိၤ လၢတၢ် လၢထူအဂီၢ်, ကျိၣ်ဧိၤစ့ဧိၤ လၢတၢ် လၢစ့အဂီၢ်, ဒီး လၢကယဲၢ် တၢ်မၤအဂီၢ် လၢပှၤမၤတၢ်သ့ ကမၤဝဲ လၢအစုလီၤ. ဒီးမ့ၢ်မတၤ ကပာ်စီဆှံတီနံဒၣ် အတၢ် လၢယွၤအဂီၢ် လၢမုၢ်မဆါ တနံၤအံၤ တဂၤလဲၣ်. 6 ဒီးပှၤအပၢ်တဖၣ် အခိၣ်တဖၣ်, ဒီးအံၣ်စရ့လး အဒူၣ်တဖၣ် အခိၣ်တဖၣ်, ဒီးပှၤတကထိ အခိၣ်တဖၣ်, ဒီးပှၤတကယၤ အခိၣ်တဖၣ်, ဒီးပှၤ လၢစီၤပၤ အတၢ်မၤ အဖီခိၣ်သ့ၣ်တဖၣ်န့ၣ် မၤဘူၣ်တီနံဒၣ်တၢ်လီၤ. 7 ဒီး လၢယွၤအဟံၣ် အတၢ်မၤအဂီၢ်န့ၣ် ဟ့ၣ်လီၤ ထူအကံကၢ် ယဲၢ်ကထိ, ဒီးဒၤရံး တကလး, ဒီးစ့အကံကၢ် တကလး, ဒီးတိၢ်အကံကၢ် တကလး ဃိးကထိ, ဒီးထးအကံကၢ် တကလီၤန့ၣ်လီၤ. 8 ဒီးပှၤ လၢအအိၣ်ဝဲ ဒီး တၢ်မျၢ်တဖၣ်န့ၣ် ဟ့ၣ်ဝဲ လၢယွၤအဟံၣ် အတၢ်ပာ်ဖှိၣ်အလီၢ် လၢပှၤက့ရၡိၣ်ဖိ စီၤယဃံအ့လး အစုပူၤလီၤ. 9 တုၤနုၤတစု ပှၤဂီၢ်မုၢ် အသူၣ်ခုအသးခု လၢအဟ့ၣ်တီနံဒၣ်တၢ် အဃိလီၤ. အဂ့ၢ်ဒ်အံၤ, မၤဘူၣ်ဒၣ်တၢ် လၢအသးဒီဖျၢၣ် လၢယွၤ, ဒီးစီၤပၤဒၤဝံး သူၣ်ခုသးခု လၢတၢ်သးခုဖးဒိၣ်လီၤ. 10 ဒီးစီၤဒၤဝံး စံးထီၣ်ပတြၢၤ ယွၤ လၢတၢ်အိၣ်ဖှိၣ် ခဲလၢာ် အမဲာ်ညါ, ဒီးစီၤဒၤဝံး စံးဝဲဒၣ်, နဲဒၣ်ယွၤ အံၣ်စရ့လး အကစၢ်, ပပၢ်ဧၢ, မ်နဘၣ် တၢ်စံးထီၣ်ပတြၢၤနၤ အစိၤစိၤ အဃၣ်ဃၣ် တက့ၢ်. 11 ကစၢ်ဧၢ, တၢ်အဒိၣ်, ဒီးတၢ်အစိအကမီၤ, ဒီးတၢ်အလၤအကပီၤ, ဒီးတၢ်မၤနၢၤတၢ်, ဒီးတၢ်အကဟုအကညီၢ်န့ၣ် အိၣ်ဝဲ ဒီးနၤလီၤ. အဂ့ၢ်ဒ်အံၤ, ကယဲၢ် တၢ်အိၣ်ဝဲ လၢမူခိၣ်, ဒီးအိၣ်ဝဲ လၢဟီၣ်ခိၣ် မ့ၢ်နတၢ်လီၤ. တၢ်အဘီအမုၢ်န့ၣ်မ့ၢ် နတၢ်, ကစၢ်ဧၢ, ဒီးနအိၣ်လၢတၢ်ခဲလၢာ် အဖီခိၣ် လၢအခိၣ်လီၤ. 12 တၢ်ထူးတၢ်တီၤ ဒီးတၢ်လၤကပီၤ ဟဲဝဲ လၢနၤ, ဒီးနပၢ တၢ်ခဲလၢာ်, ဒီးတၢ်ဂံၢ်တၢ်ဘါ, ဒီး တၢ်အစိအကမီၤ အိၣ်ဝဲ လၢနစုပူၤ, ဒီးနစု ပာ်ဒိၣ်တၢ်, ဒီး ဟ့ၣ်လီၤ တၢ်ဂံၢ်တၢ်ဘါ လၢပှၤခဲလၢာ်လီၤ. 13 ဒီးခဲကနံၣ်အံၤ, ပကစၢ်ဧၢ, ပအူးထီၣ်နၤ, ဒီးပစံးထီၣ်ပတြၢၤ နမံၤ အိၣ်ဝဲ ဒီးအလၤအကပီၤလီၤ. 14 ဒီးယဲဒၣ်အံၤ, ယမ့ၢ်မတၤ တဂၤလဲၣ်. ဒီးယပှၤဂီၢ်မုၢ် လၢပဟ့ၣ်လီၤတီဒံဒၣ်တၢ် ဒ်အံၤ ကသ့ ပမ့ၢ်မတၤတဖၣ်လဲၣ်. အဂ့ၢ်ဒ်အံၤ, တၢ်ခဲလၢာ်န့ၣ် ဟဲ လၢနၤ, ဒီး လၢနစုပူၤန့ၣ် ပဟ့ၣ်တၢ် လၢနၤလီၤ. 15 အဂ့ၢ်ဒ်အံၤ, ပမ့ၢ် ပှၤတခီဘီမုၢ်ဖိ လၢနမဲာ်ညါ, ဒီးပှၤတမှံၤ ဒ်ပပၢ် ခဲလၢာ် အသိးန့ၣ်လီၤ. ပမုၢ်နံၤတဖၣ် လၢဟီၣ်ခိၣ်ချၢအံၤ မၤသး ဒ်တၢ်ကဒုအသိး, ဒီးတၢ်မုၢ်လၢ်တၢ် တအိၣ်ဘၣ်. 16 ယွၤ ပကစၢ်ဧၢ, တၢ်ဖိတၢ်လံၤ လၢပကတဲာ်ကတီၤတ့ၢ် ခဲလၢာ်အံၤ, ဒ်သိး ပကသူၣ် ဟံၣ် လၢနမံၤစီဆှံ အဂီၢ်န့ၣ်, ဟဲဝဲ လၢနစုပူၤ, ဒီးမ့ၢ်နတၢ်ဒၣ်နဲ အိၣ်ဒီးနၤ ခဲလၢာ်လီၤ. 17 ဒီးယသ့ၣ်ညါ, ကစၢ်ဧၢ, လၢနမၤကွၢ် ပှၤကညီအသး, ဒီးဘၣ်နသး လၢတၢ်တီတၢ်လိၤလီၤ. ယဲဒၣ်အံၤ, ယမၤဘူၣ် တၢ်ခဲလၢာ်အံၤ တီနံဒၣ်တၢ် လၢယသးလိၤ, ဒီးခဲကနံၣ်အံၤ ယထံၣ်ဘၣ် နပှၤဂီၢ်မုၢ် လၢအအိၣ်ဖဲအံၤ ဒ်သိး အကမၤဘူၣ်တီနံဒၣ်တၢ် ဒီးယသူၣ်ခုသးခုလီၤ. 18 ယွၤ, စီၤအၤဘြၤဟၣ်, စီၤအံၤစဲး, ဒီးစီၤအံၣ်စရ့လး, ပပၢ်တဖၣ် အကစၢ်ဧၢ, ပၢၤတၢ်အံၤ လၢနပှၤဂီၢ်မုၢ်အသး ဆိကမိၣ် အကူၣ်တၢ်အပူၤ လီၤထူလီၤယိာ်, ဒီးဒုးအိၣ်ဂၢၢ်ဆိးကျၢၤအသး ဒီးနၤ တက့ၢ်. 19 ဒီးဟ့ၣ်လီၤ ယဖိခွါ စီၤၡလိၤမိၤအသး ဒီဖျၢၣ် ဒ်သိး အကတိၢ်န့ၢ် နတၢ်မၤလိာ်, ဒီးနတၢ်အုၣ်နသး, ဒီးနတၢ်သိၣ်တၢ်သီ, ဒီးဒ်သိး အကမၤ တၢ်တဖၣ်န့ၣ် ခဲလၢာ်, ဒီးသူၣ် နူၢ်တဖျၢၣ် လၢယကတဲာ်ကတီၤတၢ် လၢအဂီၢ်န့ၣ် တက့ၢ်. 20 ဒီးစီၤဒၤဝံး စံးဘၣ် တၢ်အိၣ်ဖှိၣ် ခဲလၢာ်, စံးထီၣ်ပတြၢၤလၢ် ယွၤ သုကစၢ် တက့ၢ်. ဒီးတၢ်အိၣ်ဖှိၣ် ခဲလၢာ် စံးထီၣ်ပတြၢၤ ယွၤ အပၢ်တဖၣ် အကစၢ်, ဒီးဆုးလီၤ အခိၣ် ဒီးဘါထီၣ် ယွၤ ဒီးစီၤပၤလီၤ. 21 ဒီးလုၢ် ယွၤ လၢတၢ်လုၢ်, ဒီးလုၢ် တၢ်လုၢ်မ့ၣ်အူ လၢယွၤ လၢမုၢ်ဆ့ၣ်ထီၣ်တနံၤ, ဂီၤဖံးဖါ တကထိ, သိဖိ တကထိ, သိဖိ တကထိ, အိၣ်ဒီး အတၢ်မၤဘူၣ်တၢ်အီ, ဒီးတၢ်လုၢ် အါအါကလဲာ် လၢအံၣ်စရ့လး ခဲလၢာ် အဂီၢ်လီၤ. 22 ဒီးအီၣ်တၢ် ဒီးအီတၢ် လၢမုၢ်တနံၤန့ၣ် လၢတၢ်သးခုဖးဒိၣ်, ဒီးပာ် စီၤဒၤဝံး အဖိခွါ စီၤၡလိၤမိၤ လၢစီၤပၤ ပှဲၤထီၣ် ခံဘျီတဘျီ, ဒီးဖှူအီၤ လၢယွၤအဂီၢ် လၢတၢ်အခိၣ်, ဒီးစီၤစၤဒိး လၢပှၤလုၢ်တၢ်အဒိၣ်လီၤ. 23 ဒီးစီၤၡလိၤမိၤ ဆ့ၣ်နီၤ စီၤပၤ လၢယွၤအလီၢ်ပစိာ် လၢအပၢ် စီၤဒၤဝံးအလီၢ်, ဒီးဘီၣ်ထီၣ်ညီထီၣ်, ဒီးအံၣ်စရ့လး ခဲလၢာ် စူၢ်ဝဲ အကလုၢ်လီၤ. 24 ဒီးပဒိၣ်ဖးဒိၣ် ခဲလၢာ်, ဒီးပှၤအဆူၣ်, ဒီးစီၤပၤဒၤဝံး အဖိခွါ ခဲလၢာ် ပာ်အသး လၢစီၤပၤၡလိၤမိၤ အဖီလာ်လီၤ. 25 ဒီးယွၤ ပာ်ဒိၣ်ထီၣ် စီၤၡလိၤမိၤ ဒိၣ်ဒိၣ်ကလဲာ် လၢအံၣ်စရ့လး ခဲလၢာ် အမဲာ်ညါ, ဒီးဟ့ၣ်လီၤအီၤ လၢစီၤပၤ အကဟုကညီၢ် လၢအတအိၣ်ဘၣ်ဒီး စီၤပၤ လၢအမဲာ်ညါ လၢအံၣ်စရ့လး အကျါ နီတဂၤဘၣ်. 26 ဒီးစီၤယံးၡဲ အဖိခွါ စီၤဒၤဝံး ကဲစီၤပၤ လၢအံၣ်စရ့လး ခဲလၢာ် အဖီခိၣ်လီၤ. 27 ဒီးမုၢ်နံၤတဖၣ် လၢအကဲစီၤပၤ လၢအံၣ်စရ့လး အဖီခိၣ်န့ၣ်မ့ၢ် အနံၣ်လွံၢ်ဆံနံၣ်လီၤ. ကဲစီၤပၤ နွံနံၣ် လၢဃ့ဘြိၣ် အပူၤ, ဒီးကဲစီၤပၤ သၢဆံသၢနံၣ် လၢယရူၤၡလ့ၣ် အပူၤလီၤ. 28 ဒီးသံဝဲ လၢအခိၣ်ဝါဂ့ၤ, ပှဲၤဝဲ ဒီးနံၤတဖၣ်, ဒီးတၢ်ထူးတၢ်တီၤ, ဒီးတၢ်လၤကပီၤ, ဒီး အဖိခွါ စီၤၡလိၤမိၤ ကဲထီၣ် စီၤပၤ လၢအလီၢ်န့ၣ်လီၤ. 29 ဒီးတၢ်ဘၣ်ဃးဒီး စီၤပၤဒၤဝံး လၢအခီၣ်ထံး, ဒီး လၢအကတၢၢ်န့ၣ်, ကွၢ်ကွၢ်, ကွဲးအသး လၢပှၤထံၣ်တၢ် စီၤၡမူၤအ့လး အလံာ်ပူၤ, ဒီး လၢဝံနၤသၣ် အလံာ်ပူၤ, ဒီး လၢပှၤထံၣ်တၢ် စီၤကး အလံာ်ပူၤ, 30 အိၣ်ဒီး အမၤ စီၤပၤ အတၢ် ခဲလၢာ်, ဒီးအစိအကမီၤ, ဒီးတၢ်အဆၢအကတီၢ် လၢအလဲၤပူၤကွံာ်အီၤ, ဒီးလဲၤပူၤကွံာ် အံၣ်စရ့လး, ဒီးလဲၤပူၤကွံာ် ထံဧိၤကီၢ်ဧိၤတဖၣ် အဘီမုၢ် ခဲလၢာ်န့ၣ်လီၤ.